
Stlitr o  poliţii  noştri  despre  Şaguna: 

Mitropolitul  Andreiu  Şaguna  cunoscând  bine  nu  numai 
organizarea  bisericii  creştine  din  cele  mai  vechi  timpuri, 
ci  îndeosebi  şi  toate  elementele  organizării  ce  a  avut-o 
biserica  ortodoxă  română  de  pretutindenea  în  cursul  vea¬ 
curilor,  precum  şi  firea  şi  starea  culturală  a  poporului 
român,  le- a  sistemizat  şi  complectat  într'o  bună  organi¬ 
zare  bisericească ,  depusă  în  proiectul  său  de  Statut  Expe¬ 
rienţele  au  dovedit  schimbările,  aplicate  vederilor  lui  Şa¬ 
guna,  de  mai  puţin  practice  şi  corespunzătoare  intereselor 
pur  bisericeşti. 

_  mitropolit-primat  al  României. 


Serbarea  jubilară  a  50  ani  dela  moartea  Marelui 
Mitropolit  Andreiu  Şaguna  înfăţoşează,  în  chip  strălucit, 
pomenirea  Marelui  Păstor  al  Biserică  noastre  ortodoxe, 
care  a  ştiut  „să-.şi  pună  suflef,til“,  pentru  poporul 
şi  neamul  său. 

Cinste  unor  aşa  păstori  şi  « slavă  lor  f» 

Pinten, 

_  mitropolitut  Moldovei  şi  Sucevei. 

I 

Şaguna  a  fost  mai  presus  de  toate  —  preot. 

Nu  teolog ,  nici  om  al  şcoalei,  nici  bărbat  al  vieţii 
publice ,  ci  înainte  de  toate  el  a  fost  un  caracter  de  preot 
clădit  în  totul  pe  temelia  evangheliei  Din  conştiinţa  clară 
şi  profundă  a  acestei  misiuni  divine  a  izvorât  belşugul 
de  fapte  măreţe ,  pe  care  —  dela  locul  de  Păstor  al  bi¬ 
serică  —  l-a  revărsat  pe  toate  tărâmurile  vieţii  poporului 
nostru.  Această  conştiinţă  a  fost  sâmburele  central  al 
personalităţii  sale ,  şi  cine  nu  vede  acest  centru  de  lumină 
în  sufletul  lui,  acela  nu  poate  vedea  bine  nici  razele 
pe  cari  le- a  trimis  în  toate  părţile. 

Nicolae , 

mitropolit  al  Ardealului. 

@um  văd  eu  chipul  lui  Şaguna. 

In  mitropolitul  Şaguna  se  întruneşte  cultura  teologică 
orientală  cu  cultura  umană  occidentală.  Are  « toată  ştiinţa ». 
Dar  nu  aceasta  constitue  personalitatea  lui  cea  mare. 
El  n'a  fost  numai  un  erudit  învăţător. 

El  a  fost  « un  suflet  mare ,  deschis  pentru  ‘însemnă¬ 
tatea  divină  a  vieţii  .  Un  vizionar ,  care  vede  prin  aceea 
ce  a  fost  şi  aceea  ce  este ,  aceea  ce  are  să  vie.  In  acelaş 
timp  înzestrat  cu  aptitudini  de  a  croi  drumuri  nouă  şi  o 
voinţă  tare ,  biruitoare  de  a  face  din  acest  drum,  drumul 
mântuirii  unui  neam.  Un  suflet  profetic,  creator! 

In  orice  timp  şi  împrejurări  ar  fi  trăit ,  el  ar  fi  fost 
un  creator.  A  fost  norocul  neamului  românesc ,  că  el  s'a 
făcut  preot  şi  împrejurările  iau  adus  la  Sibiiu,  ca  noi 
să  avem  parte  de  duhul  lui  creator. 

Această  personalitate  mare  l-a  predestinat  de  refor¬ 
mator  într'o  epocă,  când  naia  bisericii  eră  ameninţată  cu 
scufundarea  şi  cu  ea  poporul  românesc.  Dar  n'a  fost  un 
reformator  revoluţionar ,  care  răstoarnă  trecutul.  El  a 
restaurat  numai  cultul  religios  şi  naţional  în  înţelesul 

propriu ,  dar  opera  lui  e  o  reînoire  a  Sionului  românesc 
iar  el  un  Esra  şi  Neemia  al  Românilor. 

In  sfârşit  o  nouă  revelaţie  în  procesul  de  desvoltare 
a  bisericii  lui  Hristos  în  lumea  nouă. 

Mitropolitul  Şaguna  a  rechemat  trecutul  în  opera  sa 
constructivă.  Pe  el  a  zidit  viitorul.  In  felul  cum  a  tăcut 
aceasta  e  originalitatea  personalităţii  creatoare,  origina 
litatea  reformatorului  evolutiv. 

Rând  pe  rând  a  scos  neamul  românesc  din  obezile 
iobdgiei,  biserica  din  obezile  ierarhiei  sârbeşti  şi  i  a  dat 
apoi  o  autonomie  largă,  unică  în  felul  ei  cu  participarea 
elementului  laic  la  viaţa  socială  a  bisericii.  O  mică  re¬ 
publică  constituţională,  democratică  —  dacă  vreţi:  un  mic 
imperiu  ideal  visat  de  Plato  —  în  marea  monarhie  habs- 
burgică  cu  aparenţe  de  constituţionalism. 

Colaborarea  mirenilor  cu  clerul  a  strâns  legăturile 
dintre  cele  două  elemente  constitutive  ale  bisericii  şi  în 
aplicarea  legii  noi  a  făcut  din  ea  o  instituţiune  naţională , 
în  care  însă  disciplina  canonică  s'a  sacrificat  disciplinei 
naţionale.  Preoţii  au  rămas  umiliţi  şi  goi  ca  şerpii,  bi¬ 
sericile  în  ruină,  totul  se  sacrifică  pentru  şcoala  naţională 
a  bisericii.  Aceasta  este  nota  generală  a  celor  cincizeci 
de  ani  dela  moartea  Mitropolitului  Şaguna. 

In  anul  1918  s'au  împlinit  cincizeci  dela  alcătuirea 
Statalului  Organic.  Intr'o  şedinţă  a  Consistorului  mitro¬ 
politan  propusesem  să  se  codifice  toate  legiuirile  si¬ 
noadelor  şi  congreselor  dela  introducerea  Statutului  Or¬ 
ganic  într'o  carte  jubilară  istoric- critică,  ca  să  avem  o 
icoană  clară  despre  ce  a  produs  viaţa  constituţională  în 
decurs  de  cincizeci  de  ani  şi  să  tragem  învăţăturile  pentru 
viitor.  —  Consistorul  a  iniţiat  adunarea  materialului , 
dar  a  urmat  val-vârtejul,  în  care  nici  lucrarea  nu  s’a 
terminat ,  nici  jubileul  nu  s’a  ţinut.  Preocupările  dela  1918 
încoace  au  scăpat  din  vedere,  ca  această  datorie  să  se 
achite  pe  aniversarea  semicentenară  a  morţii  Mitropoli¬ 
tului  Şaguna.  Dar  codificarea  aceasta  nu  poate  rămânea 
într1  atâta.  Istoria  trebuie  să  aibă  elementele  ei  de  judecată 
asupra  roadelor  pomului  sădit  de  marele  Mitropolit.  Dacă 

ti  a  dat  roadele  aşteptate  viaţa  constituţională  de  cincizeci 
de  ani,  să  se  ştie,  dacă  ele  provin  din  vina  Statutului 
Organic,  ori  din  vina  aplicaţiei  lui  greşită,  pentru  a 
utiliză  această  experienţă  la  revizuirea  de  acum  a  Sta¬ 
tutului  Organic,  respective  la  reorganizarea  bisericii  au¬ 
tocefale  române. 

In  procesul  de  reorganizare  a  bisericii,  patrimoniul 
şagunian  a  fost  firul  conducător,  dar  formula  de  uni¬ 
ficare  a  încurcat  iţele  acestei  evoluţii  istorice.  S’a  crezut 
că  prin  formula  juridică  a  articolului  unic  ca  la  o  vrajă 
va  dispărea  cvadrupla  formă  de  organizaţie  seculară  şi 
se  va  contopi  în  una  imaginară.  Pe  când  chestiunea  re¬ 
clamă  un  studiu  profund  pentru  armonizarea  cvadruplei 
organizaţii  într'una,  care  să  aibă  la  bază  sfintele  canoane 
şi  platforma  evoluţiei  istorice. 

A  fost  pusă  rău  chestia  cu  « vrei  ori  nu  vrei  uni¬ 
ficarea »?  Ori  nu  suntem  noi  o  biserică?  Unde  este  Ro¬ 
mânul  ortodox,  care  contestă  unitatea  bisericii  ortodoxe 
române?  In  noi  să  nu  vadă  nimeni  reformatori  revolu¬ 
ţionari ,  ă  şaguniani  geloşi  de  patrimoniul  lor.  De  liber¬ 
tatea  bisericii.  Nu  din  motive  de  separaţiune  de  stat,  ci 
din  motive  de  a  fi  capabili  de  înflorire.  înflorirea  bisericii 
înseamnă  înălţarea  sufletelor  la  idealurile  eticei.  O  ţară 
fără  aceste  idealuri  e  fără  suflet.  O  brută  care  se  sparge 
în  hârburi. 

Nu  e  vorba  de  o  dogmatizare,  dacă  vreţi  o  înţepe¬ 
nire  în  cadrele  Statutului  şagunian,  pentrucă  atunci  ne-am 
abate  dela  principiul  evoluţiei  istorice.  Mitropolitul 
Şaguna  însuşi  ar  fi  cel  dintâi,  care  şi-ar  revizui  opera 
acum,  când  biserica  a  ieşit  din  defensiva  apărării  naţio¬ 
nale  în  largul  libertăţii  naţionale.  Ar  revizui  partea  po¬ 
litică  şi  ar  reintegra  disciplina  canonică  scăzută. 

Principiul  autonomiei  bisericeşti  nu  este  caduc  în 
statul  naţional,  pentrucă  el  nu-şi  are  izvorul  în  relaţiile 
de  controversă  între  biserică  şi  stal,  ci  în  concepţia  bi¬ 
sericii  libere  întemeiată  de  Hristos:  « Eu  sunt  libertatea 
Fără  această  libertate  nu  poate  trăi  biserica,  cum  nu 
poate  trăi  vietatea  de  pe  pământ  fără  soare. 


In  răsboiul  de  acum  Libertatea  Lui  Hristos  a  învins 
şi  a  dat  popoarelor  libertatea.  Ar  fi  o  sinucidere  dene¬ 
garea  libertăţii  dela  biserica ,  prin  care  se  susţine  liber¬ 
tatea  lui  Hristos  de  viaţă  dătătoare. 

Slavă  Domnului ,  România  nouă  a  înţeles  rostul  unei 
biserici  libere.  In  Constituţia  ei  a  pus  temelia  unei  au¬ 
tonomii  largi,  ca  să-şi  poată  desfăşură  plenitudinea  for¬ 
ţelor  ei  morale  spre  binele  patriei.  Oraiul  e  al  parla¬ 
mentului.  dar  sufletul  care  a  inspirat  graiul  legiuitorului 
este  al  Mitropolitului  Şaguna. 

Mitropolitul  Şaguna  a  tăcut  o  epocă,  dar  nu  s’a 
consumat  în  acea  epocă.  Sufletul  nu  moare.  Sufletul  lui 
deschide  acum  din  mormânt  însemnătatea  divină  a  vieţii 
pentru  patria  nouă ,  epoca  nouă  a  civilizaţiei  creştine. 
Acum  se  desfăşură  întreaga  lui  mărime,  caracterul  lui 
profetic. 

Pelerinagiul  dela  Răşinari  e  o  evlavioasă  închinare 
înaintea  geniului  Marelui  Ierarh  şi  o  înălţare  sufletească 
la  idealul  nouei  Românii  creştine,  pe  care  nici  porţile 
iadului  nu  o  vor  birui. 

Să  stăm  bine,  să  stăm  cu  frică....  sfânta  jertfă  cu 
pace  să  o  aducem  la  împlinirea  acestui  ideal. 

Episcopul  Roman  Ciorogariu. 


Câteva  momente  din  vieaţa  Mitropolitului  yindreiu. 

Lăsând  la  apreciarea  marilor  noştri  istorici,  începând  cu 
Nicolae  Popea  până  la  Ion  Lupaş,  Alexandru  Lapedat  şi  Silviu 
Dragomir  şi  ai  ceior  ce  vor  urmă  după  ei,  ca  să  descrie  co¬ 
morile  ce  avem  dela  Marele  Mitropolit,  —  scriu  câteva  momente 
trăite  şi  văzute  din  vieaţa  Mitropolitului  Andreiu  Baron  de  Şa¬ 
guna,  pe  cari  puţini,  ori  poate  nimenea  nu  le-a  încrestat. 

f.  In  toamna  anului  1866  am  intrat  la  liceul  de  stat  din 
Sibiiu,  ca  elev  în  clasa  î  gimnazială. 

Lucru  firesc,  că  în  toate  Duminecile  şi  sărbătorile  profe¬ 
sorii  noştri  de  religiune,  fericiţii  Zaharie  Boiu,  loan  Popescu 

şi  ieromonahul  Gherman  îngrijau,  ca  înainte  de  sf.  Liturghie  să 
ne  concentrăm  în  câte  una  din  şalele  seminarului,  unde  ni  se 
explică  evanghelia  zilei  şi  după  aceea  eram  conduşi  de  câte 
un  cleric  din  cursul  al  IH-lea  Ia  una  din  cele  3  biserici:  Cetate, 
Suburbiul  Iosefin  şi  Poarta  Turnului.  Mai  bucuros  mergeam 
cei  din  gimnaziul  inferior  la  una  din  bisericile  din  suburbii;  în 
Cetate  rămâneau  studenţii  din  gimnaziul  superior. 

Mitropolitul  Şaguna,  când  eră  în  Sibiiu,  n’a  lipsit  nici  o 
Duminecă  ori  sărbătoare  dela  slujba  dumnezeiască. 

Intre  băieţi  —  după  firea  şi  temperamentul  lor  —  unii 
mai  impulsivi,  erau  şi  impacienţi  în  decursul  serviciului  divin, 
care  se  făcea  cu  observarea  tuturor  normelor  tipiconale,  deci 
mai  lung  ca  de  obiceiu. 

Mitropolitul  Andreiu  cu  figura  sa  măreaţă  şi  impunătoare, 
insuflă  tuturor  eparhioţiior  un  respect  deosebit,  iar  noi  tinerimea 
îl  priveam  ca  pe  o  fiinţă  supraomenească. 

Odată  în  decursul  serviciului  divin  s’a  coborât  din  scaunul 
«arhieresc»  şi  pe  un  tinăr  neastâmpărat  l-a  prins  uşor  de  ureche, 
spunându-i  cuvântul  « Kerh  —  şi  de  atunci,  până  a  trăit  Şaguna 
nu  s’a  mai  găsit  băiat  de  şcoală,  care  să-şi  mai  fi  permis  cea 
mai  mică  mişcare  în  biserică,  ci  fiecare  stătea  cu  ochii  aţintiţi 
spre  altar,  ascultând  slujba  şi  cântările  cu  toată  evlavia. 

I[.  In  desele  călătorii  spre  Viena,  Şaguna  se  foloseâ  tot¬ 
deauna  de  aşa  numitul  «delegianţ»,  un  car  închis  bine,  tras  de 
câte  4  cai,  cari  se  schimbau  din  staţie  în  staţie.  Astfel  de  staţii 
erau  dela  Sibiiu:  Săcelul,  Mercurea,  Alba-Iulia,  Teuşul,  Turda  etc. 

Cu  ocazia  unei  astfel  de  călătorii,  urcând  încet  dealul  Să- 
celului,  un  preot  de-ai  noştri  (numele  nu  impoartă)  mergea  spre 
Sibiiu  călare  pe  cal  cu  ţigara  în  gură,  nebănuind,  că  va  întâlni 
în  drum  pe  Marele  arhiereu. 

Preotul  l-a  observat  in  «delegianţ»,  dar  Mitropolitul  ocupat 
cu  multe  şi  mari  griji,  n’a  observat  pe  trecătorul  călăreţ,  care 
a  salutat  cu  toată  reverenţa.  Din  momentul  acela  bietul  preot 
n’a  mai  avut  o  clipă  de  linişte,  şi  sosind  acasă  a  spus  tatălui 
său  păţania  cu  ţigara  in  gură.  Bătrânul  tată  al  preotului  a  căutat 
să  mângâie  pe  fiul  său,  dar  toate  înzădar,  preotul  vinovat  se 
uscă  pe  picioare. 

La  câteva  luni  de  zile  Mitropolitul  s’a  înapoiat  dela  Viena, 

In  una  din  zile,  tatăl  preotului  cere,  o  audientă  la  Mitro¬ 
politul,  pe  care  ii  cunoştea,  şi  audienta  i  s’a  acordat. 

La  audientă  îi  spune:  «Excelentă,  sunt  om  bătrân,  înainte 
de  moarte,  vreau  să  mai  dau  pe  seama  şcoalei  noastre  o  zi  de 
moară».  O  zi  de  moară  întreagă  eră  pe  acele  vremuri  o  avere. 

Bine,  fătul  meu,  iţi  mulţumesc  în  numele  bisericei,  dar 
mergi  la  secretarul  meu  Dr.  Dimitrie  Răcuciu  să  facă  documentul 
şi  să  vii  cu  el  gata.  După  o  oră  se  prezentase  cu  documentul 
scris  şi  subscris. 

Şaguna  primeşte  dela  fruntaşul  ţăran  actul  de  danie,  îl 
binecuvânta  şi-i  mulţumeşte. 

Atunci  bătrânul  ţăran  spune,  că  mai  are  o  rugăminte.  Şi 
rugămintea  eră,  să  treacă  cu  vederea  slăbiciunea  fiului  său  preot, 
care  a  fumat  cu  ţigara  şi  de  bună  seamă  l-a  şi  văzut  trecând 
spre  Vîena. 

«Bine-bine,  fătul  meu,  să  aibă  acum  iertare,  dar  să-i  spui 
să  nu  mai  fumeze»  —  fO  răspunsul  Marelui  arhiereu,  care 
se’nţeiege  nu  văzuse  scena  cu  ţigara,  dar  în  schimb  o  povesteâ 
cu  mult  haz  celor  mai  deaproape  ai  săi. 

III.  In  comuna  X.,  eră  un  semidoct  bogat,  care  îşi  băteă 
joc  de  cele  sfinte.  Pe  oamenii,  cari  mergeau  la  sf.  biserică  şi 
cari  duceau  prescuri  îi  batjocoreâ,  şi  zeflemizâ  toate  rânduielile 
bune  şi  creştineşti.  El  însuşi  nu  intră  cu  anii  în  biserică,  şi 
atunci  !a  zile  mari. 

Epitropii  şi  bunii  creştini  din  sat  nu  mai  puteau  suferi 
acele  insulte  şi  s’au  hotărât  să  meargă  în  deputăţie  la  mitro¬ 
politul  ca  să-l  cheme  pe  boier  ia  ordine. 

Prilej  mai  mare  Ie-a  dat  acest  păcătos,  când  în  o  societate 
de  3—4  inşi  a  îndrăsnit  să  atace  curăţenia  sfintei  fecioare  Maria 
şi  să-şi  bată  joc  de  dumnezeirea  Fiului  lui  Dumnezeu.  Din 
aceste  pricini,  oamenii  îl  porecliseră  « Arie ». 

Astfel  cei  2  epitropi  şi  au  luat  inima  in  dinţi  şi  au  cerut 
o  audienţă  la  Mitropolitul,  care  lis’a  şi  acordat. 

Spunând  ei  întreagă  afacerea.  Mitropolitul  i-a  întrebat,  dacă 
ei  pot  întări  cele  spuse  cu  jurământ  înaintea  forurilor  judecăto¬ 
reşti  şi  criminale.  —  Asigurând  oamenii  pe  bunul  arhiereu 
despre  aceasta,  a  făcut  numaidecât  arătare  la  Tribunalul  din 
Sibiiu,  care,  după  ascultarea  martorilor,  a  condamnat  pe  neno- 

rocitul  la  6  luni  temniţă  ordinară.  —  Bisericeşte  l-a  pedepsit 
Mitropolitul  cu  exchiderea  lui  la  moarte  de  a  putea  fi  îngropat 
în  cimiter  cu  ceilalţi  credincioşi  şi  buni  creştini 

Amândouă  hotărârile  au  avut  efect  asupra  vieţii  credincio¬ 
şilor  din  întreg  ţinutul. 

Sentinţa  Tribunalului  s'a  executat,  dar  sentinţa  bisericească 
nu  s’a  executat,  dupăce  cel  osândit  s’a  îndreptat,  spre  bătrâneţe 
cercetă  biserica,  cântă  chiar  în  strană,  şi  măritându-şi  şi  2  fete 
după  preoţi,  una  după  un  cleric,  care  nu  s’a  sfinţit  de  preot. 
—  ginerii  au  avut  asupra  lui  o  influinţă  binefăcătoare. 

Oare  câţi  păcătoşi  ai  zilelor  noastre  ar  merită  asprimea 
pedepselor  de  pe  timpul  absolutismului? 

Ntcolae  Ivan, 

episcopul  Vadului,  Fetescului  şi  Clujului 


Mitropolitul  Şaguna  ca  restaurator  şi  legis¬ 
lator  al  bisericii  ortodoxe  române. 

Orice  comemorare  trebue  să  aibă  înainte  de  toate 
o  tendinţă  educativă,  precum  în  genere  educativă  este, 
atât  în  sens  moral,  cât  şi  politic,  tendinţa  istoriei,  ale 
cărei  popasuri  ne  îmbie  învăţăminte  atât  de  folositoare, 
prilejuri  de  reculegere  şi  înălţare  sufletească  atât  de  ne¬ 
cesare  în  vârtejul  valurilor,  cari  ameninţă  şubreda  coră- 
bioară  a  traiului  nostru  vremelnic.  Amintirea  suferin¬ 
ţelor  şi  luptelor  din  trecut,  picură  mângăere  în  sufletele 
copleşite  de  povara  traiului,  iar  câte  o  izbândă,  sosită 
după  îndelungate  aşteptări  şi  încordări  mari,  înalţă  cu¬ 
getele  şi  le  întăreşte  încrederea  în  biruinţa  dreptăţii, 
care,  deşi  întârzie  uneori  foarte  mult,  aduce  totuşi  răs¬ 
plata  cuvenită  celorce  ştiu  s’o  aştepte  cu  credinţă  şi  s’o 
dorească  cu  înfocare,  pregătindu-i  şi  netezindu-i  calea 
cu  înţelepciune. 

Cu  credinţă  au  aşteptat,  cu  înfocare  au  dorit  bi¬ 
ruinţa  dreptăţii  pentru  biserica  noastră  toţi  acei  umiliţi 
preoţi  şi  ţărani  din  Ardeal,  cari  în  cursul  veacului  al 
XVIlI-lea  au  înfruntat  toate  primejdiile,  toate  amenin- 

ţările  şi  toate  ispitele,  în  mrejile  cărora  voiau  cei  pu¬ 
ternici  să  prindă  sufletul  românesc  şi  să  desfiinţeze  bi¬ 
serica  ortodoxă,  în  care  se  adăpostise  de  veacuri  acest 
suflet  ca  într’o  cetăţue  nebiruită. 

Va  rămânea  totdeauna  un  titlu  de  glorie,  o  dovadă 
binegrăitoare  despre  tăria  de  credinţă  şi  de  caracter  a 
poporului  nostru  felul,  cum  a  ştiut  să-şi  apere,  cu  preţul 
atâtor  jertfe  şi  suferinţe,  comoara  cea  mai  sfântă  a  su¬ 
fletului  său:  credinţa  străbu  ă.  Lipsiţi  de  conducere  bi¬ 
sericească,  ierarhia  lor  văduvită  şi  destrămată,  lăsaţi  cu 
toţii  pradă  încercărilor  de  proselitism  religios,  când  aceste 
încercări  se  înteţiau,  ţărani  simpli  şi  preoţi  smeriţi  dela 
sate  aşterneau  pe  hârtie,  în  următoarele  cuvinte  inspirate, 
hotărârea  lor  nestrămutată:  «Noi  şi  biserica  noastră, 
întru  care  ne  am  născut  prin  sfântul  botez,  întru  care 
credem  şi  nădăjduim  iertarea  păcatelor  şi  vieaţa  de  veci 
să  dobândim,  pe  această  credinţă  a  părinţilor  noştri  vrem 
să  stăm  neclintiţi  în  veci,  de  care  sfântă  credinţă  nici 
sabia  nici  focul,  nici  goana,  nici  chinurile,  nici  foametea, 
nici  moartea  să  nu  ne  poată  despărţi»... 

Admirabila  rezistenţă  a  poporului  nostru  şi  necur¬ 
matele  petiţii  înaintate,  în  numele  lui,  la  locurile  mai 
înalte,  avură  drept  rezultat  restaurarea  episcopiei  la  1761, 
dar  într’o  formă,  care  nu  putea  să-i  mulţumească  de 
ajuns  pe  ceice  suspinară  mai  mult  de  60  de  ani  după 
pierduta  lor  mitropolie  şi  ierarhie  naţională.  Deşi  cei 
4  episcopi  sârbi  (Novacovici,  Chirilovici,  Nichitici  şi 
Adamovici),  cari  s’au  succedat  până  la  1796,  s’au  silit 
să  aducă  iarăşi  în  bună  rânduială  biserica  ortodoxă 
română  din  Ardeal,  totuş  prindea  rădăcini  bănuiala, 
că  ei,  sau  stăpânii  lqr  din  Carloviţ,  au  făcut  din  această 
biserică  «un  obiect  de  arândă»,  cum  spunea  mai  târziu 
Şaguna.  Această  bănuială  nu  eră  lipsită  de  orice  temeiu, 
dupăcum  se  poate  vedea  din  petiţiile  unor  candidaţi 
sârbi,  cari  cereau  episcopia  ardeleană  în  chip  de  res- 
plată  pentru  dânşii,  în  schimbul  unor  merite  foarte  puţin 
cuvioase.  Aşa  în  vacanţa  dela  1796 — 1810  un  episcop 
sârb  din  Banat  cerea  să  fie  administrator  al  episcopiei 

ardelene,  fiindcă  în  timpul  războiului  contra  Turcilor 
s’a  bolnăvit  de  reumatism,  iar  mai  târziu  altul  cerea 
episcopia  vacantă  pentru  sine  sub  cuvânt,  că  a  stat  13 
luni  de  zile  în  Viena,  cheltuindu-şi  toată  averea  şi  mai 
făcând  şi  datorii. 

Pentru  a  scăpă  biserica  ortodoxă  română  din  Ardeal 
de  această  situaţie  umilitoare,  nu  puteâ  fi  de  ajuns 
râvna,  lipsită  de  energie  a  episcopului  Vasile  Moga,  ci 
se  cereau  cunoştinţele  vaste,  agerimea  minţii  şi  a  con¬ 
deiului,  puterea  de  muncă  şi  perseveranţa  neîntrecută 
a  unui  arhiereu,  cum  a  fost  Şaguna,  care  a  luat  cârma 
bisericii  noastre  tocmai  la  momentul  potrivit.  «Der 
rechte  Mann  zur  rechten  Zeit». 

In  punctul  2  al  programului  naţional  din  1848  «na¬ 
ţiunea  română,  formulase  postulatul,  ca  biserica  română, 
fără  dis ficţiune  de  confesiune,  să  fie  şi  şă  rămână  liberă, 
independentă  de  oricare  altă  biserică,  egală  în  drepturi 
şi  foloase  cu  celelalte  biserici  ale  Transilvaniei.  Ea  ce¬ 
ruse  restabilirea  Mitropoliei  române  şi  a  Sinodului  ge¬ 
neral  anual  după  vechiul  drept,  în  care  Sinod  să  fie 
deputaţi  bisericeşti  şi  mireneşti.  In  acelaş  Sinod  să  se 
aleagă  şi  episcopii  româneşti  liber,  prin  majoritatea  vo¬ 
turilor,  fără  candidaţiune». 

Din  felul  cum  e  stilizat  acest  punct  de  program 
naţional,  se  vede  clar  că  Românii  ardeleni,  lăsând  pentru 
un  moment  la  o  parte  deosebirile  confesionale,  cari  îi 
învrăjbiseră  atât  de  rău  timp  de  un  secol  şi  jumătate, 
s’au  gândit  la  restaurarea  vechei  mitropolii  române 
ortodoxe,  care  mai  ales  în  secolul  XVI  şi  XVII  izbutise 
a  crea  un  fel  de  pavăză  şi  garanţie  a  unităţii  naţionale 
pentru  toţi  Românii  trans-  şi  ciscarpatini. 

Dintr’o  mărturisire  a  episcopului  Popasu  ştim,  că 
Şaguna,  chiar  dela  1846,  din  momentul  păşirii  sale  pe 
pământul  Ardealului,  anunţase  ca  o  ţintă  de  căpetenie 
a  păstoririi  sale  împlinirea  acestei  dorinţe  mari,  zicând: 
«Păşesc  pe  pământul  clasic  al  străvechei  mitropolii  ro¬ 
mâne  ortodoxe,  vă  făgăduesc  sărbătoreşte,  că  voiu  lucră 
neobosit  pentru  înfiinţarea  ei.  Aşa  să-mi  ajute  Dumnezeu». 

Această  solemnă  făgăduinţă  şi-o  îndeplini  cu  scumpă- 
tate,  deşi  cu  preţul  unor  lupte  foarte  grele  şi  a  unor  amă¬ 
răciuni  sufleteşti  adeseori  foarte  mari.  In  anii  1848 — 50 
pregăti,  prin  argumentele  de  ordin  canonic  şi  istoric, 
cuprinse  în  memoriile  sale,  factorii  de  cădere,  să  înţe¬ 
leagă  dreptatea  cauzei  pentru  care  luptă  el.  Dar  între 
aceştia  se  găseau  la  început  prea  puţini,  cari  să-şi  plece 
urechea  şi  să  vrea  să  înţeleagă  graiul  convingător  al 
acelor  argumente.  Patriarhul  sârbesc  Raiacici,  sub  cuvânt 
că  el  a  depus  jurământ  spre  susţinerea  unităţii  bisericii 
răsăritene  din  Austria,  spunea,  că  nu  poate  spriginî  do¬ 
rinţa  Românilor.  In  zadar  i  se  obiectă  din  partea  ace¬ 
stora,  că  unitatea  bisericii  răsăritene  este  condiţionată 
de  uniformitatea  dogmelor,  nu  de  supremaţia  ierarhiei 
sârbeşti  asupra  naţiunii  române.  In  zadar  i  se  spunea, 
că  mitropolia  ardeleană  n’a  încetat  la  sfârşitul  secolului 
XVII,  deodată  cu  defecţiunea  lui  Atanasie  Anghel,  ci  a 
rămas  numai  vacantă.  In  zadar  i  se  punea  înainte  ca¬ 
nonul  apostolesc  34,  în  sensul  căruia  «episcopii  fieşte- 
cărui  neam  se  cuvine  a  şti  pe  cel  dintâiu  dintre  dânşii 
şi  a-1  cinsti  pe  el  ca  cap»,  de  unde  urmează,  că  creşti¬ 
nismul  oriental  în  tot  trecutul  său  s’a  ştiut  acomoda 
condiţiunilor  de  independenţă  naţională,  dupăcum  se 
ştie  şi  azi.  Chiar  cercetători  de  altă  lege  recunosc  le¬ 
gătura  strânsă  dintre  ortodoxie  şi  naţionalitate,  fiind  cre¬ 
dinţa  ortodoxă  absolut  naţională,  căci  «nu  se  împotri¬ 
veşte  tendinţei  naţionale,  ci  o  fortifică». 

Pe  lângă  toate  argumentele  aduse,  Raiacici  a  rămas 
neînduplecat.  Tot  asemenea  şi  ceilalţi  membri  ai  epis¬ 
copatului  sârbesc. 

După  moartea  lui  Raiacici  lucrurile  s’au  schimbat 
încâtva  în.  favorul  Românilor.  O  parte  a  Sârbilor,  în 
frunte  cu  vestitul  Svetozar  Miletici,  a  mai  cercat  şi  atunci 
să  împiedice  despărţirea  ierarhică  a  Românilor  de  Sârbi, 
crezând  că  vor  putea  ademeni  pe  Şaguna,  să  renunţe 
la  planul  său  şi  să  se  înduplece  a  primi  scaunul  vacant 
al  patriarhiei  sârbeşti.  Precum  nu  s’a  lăsat  mai  înainte 
ademenit  spre  demnitatea  ce  i  se  îmbiase  cu  stăruinţă 

de  a  fi  mitropolit  greco-catolic,  tot  asemenea  a  resistat 
şi  astădată  ispitelor  ce  i  se  întindeau  din  parte  sâr¬ 
bească.  A  preferit  să  rămână  statornic  şi  să  rabde  îm¬ 
preună  cu  credincioşii  săi,  ştiind  că  ceice  rabdă  până 
la  sfârşit  se  vor  mântui. 

Dupăce  la  27  Septemvrie  1860  împăratul  Francisc 
losif,  făcu  promisiunea,  că  «nu  e  neaplicat  a  împlini  do¬ 
rinţa  Românilor  ortodocşi  în  privinţa  unei  mitropolii 
proprii»;  dupăce  în  25  Iunie  1863,  în  urma  unor  stă¬ 
ruinţe  nepregetate  ale  Iui  Şaguna,  aceeaş  promisiune 
prea  înaltă  fu  repetată  într’o  formă  ceva  mai  pozitivă; 
dupăce  în  sfârşit  în  August  1864  sinodul  episcopesc 
din  Carloviţ  şi  noul  patriarh  Samuil  Maşirevici,  chiar 
la  stăruinţele  monarhului,  îşi  dădu  învoirea  pentru  în¬ 
fiinţarea  mitropoliei  române,  împlinindu-se  şi  această 
ultimă  formalitate,  putu  să  urmeze  autograful  împărătesc 
din  24  Decemvrie  1864  încuviinţând  mitropolia  română 
independentă ,  coordonată  cu  cea  sârbească  şi  numind 
pe  Şaguna  mitropolit  al  Românilor  din  Transilvania  şi 
Ungaria. 

Bucovina,  pe  care  de  asemenea  proiectase  Şaguna 
a  o  incorpora  la  mitropolia  reînfiinţată,  din  cauza  re¬ 
zistenţei  episcopului  Hacman  a  rămas  în  afară  de  gra¬ 
niţele  acestei  mitropolii,  ceeace  a  umplut  de  amărăciune 
sufletul  Românilor  bucovineni,  dupăcum  se  vede  din 
scrisoarea  adresată  de  dânşii  în  Ianuarie  1865  cătră 
Şaguna,  mărturisind  între  altele:  «Bucuria  noastră  ar  fi' 
fost  deplină,  fără  durere  de  inimă,  dacă  am  fi  văzut  fi¬ 
gurând  în  actul  denumirei  Excelenţei  Tale  de  mitropolit 
şi  biserica  noastră  din  Bucovina!  Atunci  numai  am  fi 
fost  liniştiţi  deplin  despre  viitorul  ferice  şi  al  bisericii 
noastre  de  aici! 

De  această  bucurie  şi  mulţămire  sufletească  însă 
nu  ne  făcurăm  părtaşi,  şi  de  aceea  neodihna  noastră 
pentru  viitorul  bisericii  din  Bucovina  este  cu  atât  mai 
mare,  cu  cât  proistoşii  bisericii  noastre,  purtaţi  de  pofta 
mărirei  şi  a  strălucirei  proprii,  se  opun  din  răsputeri 
la  subordonarea  bisericii  noastre  sub  vechea  mitropolie 


a  Ardealului  ...  şi  clerul  se  teme,  nu  cutează  a  şi  ridică 
în  fata  lumei  glasul  său,  pentrucă  este  terorizat». 

Cu  atât  mai  mare  eră  bucuria  Ardelenilor  şi  mai 
ales  a  Bănăţenilor,  cari  după  nişte  ani  răi  şi  secetoşi, 
cum  a  fost  anul  1863,  şi  după  îndelungate- decenii  de 
secetă  duhovnicească,  se  simţeau  acum  deplin  mulţămiţi, 
că  li  se  redeschiseră  «încuiatele  porţi  ale  vechei  şi  ve¬ 
nerabilei  noastre  Mitropolii.  O  binefacere  mare  aceasta 
—  exclamau  ei  —  o  lacrimă  mai  puţin  pe  palida  faţă 
a  Românilor  greco  orientali,  o  rază  de  mângăere  mai 
mult  se  revarsă  spre  mult  svânturata  şi  trista  lor  bise¬ 
rică;  o  căldură  divină  ridică  inimile  cele  mai  desperate 
şi  fibrele  corpului  amorţit  parcă  vor  să  înceapă  a  pulsa 
mai  repede,  mai  cu  vioiciune.  Importanţa  acestui  mare 
dor  o  vom  cunoaşte  mai  bine  în  cel  mai  deaproape 
viitor.  Mărire  şi  mulţămită  Dumnezeului  nostru,  care 
ascultă  suspinul  unui  popor  întristat  de  veacuri.  Onoare 
şi  omagiu  împăratului  nostru  Francisc  Iosif  1,  care  nu 
numai  cunoscîi  dar  şi  execută  sentinţa  spiritului  timpului, 
vocea  poporului,  vocea  Iui  Dumnezeu!  Timpul  şi  istoria 
în  etern  va  binecuvânta  pe  bărbaţii  aceia,  cari  au  mişcat 
toată  piatra  şi  au  conlucrat  cu  zel  şi  cu  credinţă,  de 
ajunserăm  la  meta  dorită;  lucrările  lor  vor  fi  pururea 
cu  laudă  şi  cu  onoare  comemorate». 

Şaguna  primea  felicitări  din  toate  părţile,  chiar  şi 
dela  Sârbi.  Şi  va  fi  fost  mângâiat  în  cugetul  lui,  că 
după  mulţi  ani  de  luptă,  cu  cuvântul  şi  cu  condeiul, 
cu  înţelepciunea  lui  diplomatică  şi  cu  demnitatea  lui 
impunătoare,  a"  reuşit  în  sfârşit  «să  adune  pe  cei  risipiţi 
pieirii»,  să-i  chivernisească,  să-i  organizeze,  să  i  întărească  , 
şi  să-i  lumineze  . . . 

Talentul  de  neîjitcecut  organizator,  cum  a  reuşit  să 
fie  mitropoliturŞaguna  în  atâtea  domenii  ale  vieţii  noa¬ 
stre  religioase,  culturale  şi  naţionale -politice,  şi-a  găsit 
o  monumentală  expresie  în  constituţia  pregătită  de  Şa¬ 
guna,  pe  seama  Bisericii  ortodoxe  române,  prin  «Statutul 
Organic».  Aci  ni  se  înfăţişează  ca  cel  mai  mare  şi  mai 
înţelept  legiuitor,  pe  care-T  cunoaşte  istoria  noastră  na- 

ţională.  Pe  când  Constituţia  politică  a  României  dela 
1866  o  pregătiseră  2  inşi  (C.  A.  Rosetti  şi  Eugen  Ca- 
rada)  în  24  de  ore,  traducând-o  după  Constituţia  Bel¬ 
giei,  impunând  deci  naţiunii  române  o  haină  cu  totul 
străină  şi  nepotrivită  nici  cu  tradiţiile,  nici  cu  structura 
ei  sufletească,  Şaguna  a  înţeles  să  studieze  temeinic 
decenii  de-arândul  întreagă  desvoltarea  noastră  biseri¬ 
cească  populară,  să  aleagă  şi  să  valorifice  în  opera  sa 
tot  ce  eră  element  viabil  în  această  tradiţie  locală,  clă¬ 
dind  pe  temeliile  ei  solide  întreagă  constituţia  sa  naţio- 
i  nală-bisericească,  prin  care  în  scurtă  vreme  un  popor 
1  de  iobagi,  istoviţi  de  robia  seculară  a  fost  transformat 
i  într’o  naţiune  conştientă  de  drepturile  şi  datoriile  sale 
nu  numai  în  cuprinsul  organizaţiei  bisericeşti,  ci  şi  în 
j  al  celei  de  stat. 

Istoria  noastră  naţională  nu  cunoaşte  lege  scrisă, 
care  să  fi  pătruns  vreodată  în  conştiinţa  populară  în 
aceeaş  măsură,  în  care  au  putut  pătrunde  dispoziţiile 
fundamentale  ale  «Statutului  Organic».  Aceasta  denotă 
<  pe  marele  reformator ,  care  a  reuşit  să  clădească  pe  te¬ 
melii- vechi  şi.  durabile^  o  constituţie  cu  totul  modernă, 
făcând  să  colaboreze^  la  legiferarea  ei  întreg  clerul  şi 
(  poporul  ca  elemente  active,  iar  nu  ca  nişte  simple  unelte 
fără  conştiinţă,  gata  în  orice  moment  a  primi  tot  ce  Ii 
se  impune  de  sus.  Sub  raportul  desvoltării  bisericeşti 
şi  privită  prin  prisma  conservatismului  înţepenit  în  for-’ 
I  muie  imutabile,  fapta  aceasta  a  lui  Şaguna  este,  negreşit, 
un  act  de  cea  mai  cutezată  reformă  şi  de  o  importanţă 
i  epocală.  Rămâne  însă  meritul  lui  perpetuu,  pe  care  nici 
o  invidie  profesională  şi  nici  un  doctrinarism  strâmt 
sau  miop  nu-1  va  putea  micşora:  noua  constituţie,  care 
a  transformat  sufleteşte  clerul  şi  poporul,  a  fost  făcută 
cu  atâta  înţelepciune,  încât'  vieaţa  bisericească  nu  s’a 
resimţit  de  nici  o  zguduire  păgubitoare.  Dimpotrivă  un 
curent  de  înviorare  şi  de  entusiasm  religios,  moral  şi 
cultural  a  început  să  străbată  în  toate  părţile  constitu¬ 
tive  ale  mitropoliei  noastre  de  jos  până  sus. 


toi 


Şi  totuş  s’a  spus  în  timpul  din  urmă,  că  Statutul 
Organic  n’ar  fi  opera  lui  Şaguna,  că  ceice  afirmă  con¬ 
trarul  s’ar  lăsa  amăgiţi  de  vraja  unei  simple  «legende 
populare».  Este  adevărat  că  între  proiectul  elaborat  de 
Şaguna  şi  între  forma  definitivă,  pe  care  a  dat  o  Sta¬ 
tutului  Organic  clerul  şi  poporul  întrunit  în  Congresul 
naţional-bisericesc  din  toamna  anului  1868  sunt  câteva 
deosebiri  fundamentale. 

Dar,  cu  toate  că  Congresul  a  introdus  în  proiectul 
lui  Şaguna  aceste  modificări  esenţiale,  cu  toate  că  n’a 
ţinut  seamă  de  îndrumările  marelui  arhipăstor,  cum  s’ar 
fi  cuvenit,  cu  toate  că  «Statutul  Organic»  în  forma  sa 
actuală  se  înfăţişează  ca  un  compromis  între  vechiul 
sistem  ierarhic  şi  între  cel  modern  constituţional \  —  legea 
aceasta  atât  de  importantă  rămâne  să  fie  totuş  consi¬ 
derată,  pentru  toate  timpurile,  ca  opera  cea  mai  de  că¬ 
petenie  a  legislatorului  şi  reformatorului  Andreiu  Şaguna. 

Şi  anume  iată  pentruce:  1.  Pentrucă  Şaguna  însuş 
a  dat  fiinţă  şi  congresului  naţional  bisericesc  din  1868, 
în  care  acest  «Statut  Organic»  a  putut  fi  legiferat  în 
mod  constituţional.  2.  Pentrucă  Şaguna  însuş  apre  iind 
după  cuviinţă  valoarea  elementelor  democratice  în  vieaţa 
bisericească  atunci,  când  i  s’au  cerut  din  partea  curţii 
împărăteşti  din  Viena  propuneri  concrete  cu  privire  la 
modalitatea  de  alegere  a  rnitropoliţilor,  a  răspuns  că 
numai  dupăce  se  va  fi  sfătuit  cu  clerul  şi  poporul,  va 
putea  să  înainteze  astfel  de  propuneri.  3.  Pentrucă  el 
însuş  a  declarat  dela  începutul  desbaterilor  privitoare  la 
Droiectul  său,  că  primeşte  bucuros  modificările,  pe  cari 
e  va  află  congresul  de  cuviinţă  şi  a  prezidat  şedinţele 
congresului  în  momentul,  când  aceste  modificări  au  fost 
votate. 

In  vieaţa  constituţională  e  lucru  foarte  obicinuit, 
ca  o  lege  să  poarte  numele  vre  unui  bărbat  de  stat, 
care  a  pregătit  proiectul  sau  chiar  numai  l  a  prezentat 
corpurilor  legiuitoare,  fără  să  fi  dat  vre-o  contribuţie 
de  efort  individual  deosebit  la  alcătuirea  proiectului  sau 
la  însaş  votarea  legii.  In  cazul  «Statutului  Organic» 

însă  contribuţia  individuală  alui  Şaguna  a  fost  atât  de 
covârşitoare.  încât  dacă  ar  fi  lipsit  aceasta,  cu  certitudine 
se  poate  afirma,  că  lipsită  ar  fi  rămas  biserica  arde¬ 
leană  şi  de  congres  şi  de  Statutul  Organic. 

Este  deci  cu  atât  mai  îndreptăţită  convingerea,  că 
«Statutul  Organic»  se  cuvine  să  poarte  şi  în  viitor  nu¬ 
mele  care  e  în  conştiinţa  tuturor:  legea  lui  Şaguna ! 

Că  Şaguna  de  dragul  de  a-şi  vedea  biserica  orga¬ 
nizată  solid  şi  pusă  la  adăpost  de  fluctuaţiile  politice 
ale  stăpânirii  lumeşti,  a  făcut  congresului  concesiuni 
egale  cu  jertfirea  unor  părţi  din  convingerile  sale  ştiin¬ 
ţifice,  din  concepţia  şi  doctrina  sa  canonică,  este  prea 
adevărat.  Dar  tocmai  aceasta  dovedeşte  mărimea  şi 
importanţa  lui  istorică  mai  mult  decât  orice. 

Legenda  mănăstirii  dela  Argeş  arată  că  a  fost  ne¬ 
cesară  jerfa  unei  vieţi,  ca  să  se  poată  înălţă  clădirea  şi 
şi  să  dăinuiască  trăinicia  ei  peste  veacuri. 

Şaguna  a  fost  şi  ca  legislator  atât  de  înţelept  şi 
prevăzător,  încât  după  o  învi forată  luptă  sufletească  s'a 
decis  să  aducă  din  partea  sa  jertfa  clădirii  pe  care  o 
cerea  conştiinţa  de  drept  a  credincioşilor  săi  şi  spiritul 
timpului  în  aceeaş  măsură. 

Era  doar  aceasta  şi  împlinirea  unui  punct  esenţial 
din  programul  său  de  reformator.  Căci  în  celebra  cu¬ 
vântare  rostită  la  18/30  Aprilie,  în  catedrala  din  Carloviţ 
a  mărturisit  categoric  că  opera  sa  de  regenerator  al 
ortodoxiei  româneşti  din  Ardeal  va  fi  potrivită  cu  tre¬ 
buinţele  bisericii,  cu  mântuirea  poporului  şi  cu  spiritul 
timpului! 

Şi  a  fost.  Pe  temelia  ei  se  înalţă  trainica  clădire 
constituţională  a  bisericii  ardelene,  pe  care  nici  porţile 
iadului  nu  o  vor  putea  birui.  Aceasta  e  speranţa  de 
izbăvire,  de  libertate  şi  autonomie  pentru  întreagă  or¬ 
ganizarea  bisericească  din  viitor  a  României  creştine. 

Dr.  Ioan  Lupaş. 

Ce  ar  cere  Şaguna  dela  cei  cari  îi  comemorează  astăzi? 

In  zilele  de  Rusalii  a.  c.  am  luat  parte  la  Congresul 
«Ligei  Culturale»,  tinut  la  Galaţi. 

Dintre  toate  lucrurile  despre  cari  s’a  vorbit  cu  acest 
prilej,  cel  care  m’a  impresionat  mai  mult  a  fost  apelul 
adresat  Ligei  de  cătră  Românii  Macedoneni  ajunşi,  în 
timpul  din  urmă,  într’o  stare  mai  tristă  decât  aceea  de 
pe  vremea  dominaţiunii  turceşti. 

Stăpânirea  sârbească  de  astăzi  este  mult  mai  into¬ 
lerantă  faţă  de  ei,  decum  s’ar  putea  admite  chiar  şi  din 
partea  unui  popor  duşman,  necum  din  jjartea  unui  popor 
amic,  cum  ne-au  fost  şi  ne  sunt  şi  astăzi  Sârbii.  Ei  au 
închis  toate  şcolile  româneşti,  create  cu  atâtea  sacrificii, 
iar  în  biserică  introduc  în  locul  limbei  româneşti,  care 
începuse  să-şi  facă  drum,  pe  cea  veche  slavă. 

Nenorociţii  noştri  fraţi  se  adresară  în  disperarea 
lor,  cătră  noi,  Românii  din  România  Mare,  —  cum  scriu 
ei.  Ei  ne  cer  să  intervenim  pe  cale  diplomatică  la  stă¬ 
pânirea  ţării  lor,  pentru  curmarea  persecuţiilor,  iar  pentru 
cazul  că  intervenţia  noastră  nu  ar  avea  răsunet,  ne  roagă 
să-i  aducem  în  patria-mamă  şi  să-i  colonizăm  aici,  prin 
sate  şi  oraşe.  Pentrucă  ei  nu  vor  să  moară,  îmbogăţind 
un  popor  străin,  ci  vor  să  trăiască  pentru  neamul  lor. 

Mărturisesc  că  strigătul  fraţilor  noştri  îndepărtaţi 
m’a  emoţionat  până  la  lacrimi.  Neamul  care  a  dat  ro¬ 
mânismului  pe  Şaguna ,  pe  Mocioni,  pe  Gozsdu  şi  pe 
atâţia  alţi  fii  aleşi,  este  ameninţat  cu  distrugerea  şi  noi 
nu  facem  nimic  pentru  salvarea  lui!  Dar  asta  este  ca 
şi  când  cineva  ne-ar  tăia  din  trupul  nostru  o  mână  sau 
ne-ar  scoate  un  ochiu,  iar  noi  am  stă  impasibili. 

Dacă  chestiunea  macedo-română  n’a  izbutit  să  ajungă, 
înainte  de  răsboiul  mondial,  o  parte  integrantă  a  che¬ 
stiunii  naţionale  române,  astăzi  ea  trebue  să  facă  nea¬ 
părat  parte  din  aceasta.  Vieaţa  celor  aproape  un  milion 
de  Români  din  Jugoslavia  (socotind  aci  şi  pe  cei  din 
Valea  Timocului  şi  pe  cei  din  Bănat)  trebue  să  ne  inte- 

reseze  atât  de  mult  ca  şi  vieaţa  noastră  din  Regatul 
liber,  ba  încă  şi  mai  mult.  Statul  român,  şi  mai  mult 
chiar  decât  el,  opinia  publică  românească  trebue  să  vadă 
în  soarta  fraţilor  noştri  din  afară  de  Regat,  şi  în  cazul 
de  faţă,  în  aceea  a  Macedo- Românilor  un  interes  propriu. 
de  prima  ordine. 

Ce  n’ar  putea  însemna  pentru  noi  acest  viguros 
element  etnic,  care  ni  a  dat  acum  o  sută  şi  mai  bine 
de  ani,  oameni  providenţiali  ca  cei  amintiţi  mai  sus? 
Ce  n’ar  puteâ  el  însemna  astăzi  pe  teren  economic? 
Ne  sunt  pline  oraşele  ţării  de  toate  elementele  străine; 
n’avem  industrie,  n’avem  comerţ  românesc,  în  vreme 
ce  fraţii  noştri  atât  de  minunat  înzestraţi  cu  aptitudini 
comerciale,  în  lipsa  unei  îndrumări  şi  a  unei  politici 
economice-naţionale  conştiente,  se  prăpădesc  printre 
străini. 

Până  acum  60 — 70  de  ani  în  toate  oraşele  Tran¬ 
silvaniei  comerţul  îl  făceau  renumitele  « Companii  gre¬ 
ceşti »  cari  se  compuneau,  în  majoritate  din  Români  ma¬ 
cedoneni.  Aceşti  negustori  nu  erau  simpli  oameni  de 
afaceri;  ei  erau  admirabili  agenţi  ai  ideilor  naţionale  şi 
ai  redeşteptării  noastre.  Ei  au  întemeiat  primele  biserici 
şi  primele  şcoli  româneşti  prin  oraşe ;  şi  au  fost  cei  mai 
devotaţi  sprijinitori  ai  literaturii  naţionale;  din  mijlocul 
lor  au  ieşit  marii  noştri  conducători  pe  atâtea  terene 
ale  vieţii  publice  :  Şaguna,  Gozsdu,  Mocioni  s.  a. 

Locul  negustorilor  macedo  români,  loviţi  în  existenţa 
lor,  prin  măsuri  grele,  de  cătră  Austriaci  şi  de  cătră 
Unguri,  a  fost  luat  în  comerţ  de  Evrei.  Astăzi  întreaga 
vieaţă  economică  ardeleană  este  în  mâna  lor,  în  vreme 
ce  Românii  macedoneni,  cari  nu  mai  pot  trăi  în  ţara 
lor,  strigă  să  i  salvăm. 

* 

Comemorarea  marilor  bărbaţi  nu  trebue  să  fie  un 
simplu  act  de  pietate;  el  trebue  să  fie  şi  un  prilej  de 
reculegere  şi  de  hotărâri  spre  fapte  noi,  în  spiritul  ace¬ 
lora  a  căror  pomenire  se  face. 

La  mormântul  dela  Răşinari,  se  adună  după  50  de  , 
ani,  lumea  românească  din  toate  colţurile  ţării  mărite. 
Se  vor  rosti  acolo  discursuri  strălucite,  se  vor  ţinea  ban¬ 
chete,  se  vor  face  de  cei  puternici  promisiuni,  cari  poate 
că  vor  fi  uitate  a  doua  zi... 

In  forma  aceasta  comemorarea  lui  Şaguna  este  o 
impietate.  Marele  ierarh  şi  conducător  de  neam  fusese 
toată  vieaţa  lui  un  duşman  al  fastului.  In  testamentul 
său  el  prevăzu  ca  înmormântarea  Iui  să  i  se  facă  «înainte 
de  ameazi,  fără  pompă ,  fără  muzică  şi  fără  predică ». 
Pentru  comemorarea  semicentenară  a  morţii  sale,  este 
adevărat  că  el  n’a  luat  nici  o  măsură,  dar  dacă  noi  am 
căută  să  cetim  în  vieaţa  lui  şi  să  tragem  din  ea  învă¬ 
ţătură,  am  putea  să  găsim  forma  cea  mai  potrivită  pe 
care  şi-ar  fi  dorit-o  Şaguna  pentru  această  comemorare. 

Şaguna  a  fost  omul  faptelor  şi  al  hotărârilor  mari. 
Să-l  comemorânT|nrintr 73  hotărâre  mare  care  să  devie 
în  curând  o  faptă :  Să  desrobim  neamul  lui  Şaguna,  asi - 
gurându-i  acolo,  în  ţara  lui,  o  existenţă  deamnă,  sau  dacă 
aceasta  nu  se  poate ,  să-l  aducem  în  ţara  noastră  şi  să-i 
dăm  aid  posibilitatea  de  a  fi  şi  de  aici  încolo  ce  a  fost 
în  trecut:  un  generator  de  energii  naţionale  pe  toate 
terenele. 

Cluj,  16  Iunie  n.  1923. 

OnJsifor  Ghibu, 

_  _  prof.  unlv. 


Naţionalismul  lui  Şaguna. 

Dupăcum  toate  vremile  mari,  toate  evenimentele  Însem¬ 
nate  şi  toate  personalităţile  marcante  ale  istoriei  şi-au  avut 
detractorii  lor,  cari  au  căutat  să  le  Întunece  strălucirea,  astfel 
s’au  apropiat  oameni  mici  la  suflet  dar  mari  la  patimi  şi  de  per¬ 
sonalitatea  marelui  arhiereu  Andreiu  Şaguna,  cu  gând  meschin 
de  a  întinde  umbre  mohorâte  asupra  tuturor  razelor  de  lumină 
ce  au  emanat  din  sufletul  mare  al  acestui  bărbat  providenţial,. 
Succesele  lui  mari  pentru  biserici"  şi  neam  au-fcisrafri- 
buite  situaţiei  lui  oficiale  şi  mai  ales  unor  ambiţii  deşarte,  pentru 

a  căror  isbândă  Şaguna  n’a  cruţat  nici  un  mijloc  ducător  la  scop. 
Intre  alte  multe  i  s’a  contestat  chiar  fiinţa  sa  de  Român,  precum 
şi  conştiinţa  sa  naţională  românească. 

Dar  noroiul  bârfitorilor  n’a  putut  stropi  haina  neprihănită 
a  Marelui  Andreiu  şi  istoria,  judecătorul  drept  şi  imparţial,  l-a 
ridicat  în  lumina  celui  mai  clar  adevăr,  care  nu  se  va  putea 
luă  niciodată  dela  dânsul. 

,  Şaguna  a  fost  Român  din  creştet  până'n  tălpi.  Conştiinţa 
j  naţională  a  romanităţii  sale  Ta  împrumutat  imtoate  împrejurările 
energia  intrasigenţei  naţionale,  pentru  care  _n’a  cruţat  nici  o 
i  osteneală  şi  nici  o  jertfă  ca  să  ridice  neamul  românesc  Ia  si- 
I  tuaţia  ce  i-se  cuveniâ. 

Conştiinţa  romanităţii  sale  s’a  zămislit  în  sufletul  Iui  Şa¬ 
guna  în  vârsta  copilăriei  sale,  atunci  când  situaţia  materială 
precară  a  tatălui  său  Naum  Şaguna,  exploatată  de  proselitismul 
iesuitismului  catolic,  11  silise  pe  acesta  să  treacă  cu  întreaga  lui 
familie  la  religia  catolică.  Mrejile  catolicismului  strânge  tot  mai 
aprig  în  cleşte  pe  bietul  Naum  şi  dupăce  în  două  rânduri  vine 
poruncă  aspră  dela  curtea  din  Viena  —  până  aci  ajunsese 
chestiunea  —  mama  lui  Şaguna  e  silită,  cu  inima  zdrobită  de 
durere  să-şi  dea  copiii  în  ghiarăle  flămânde  ale  episcopului 
catolic  Fischer  din  Mişcolţ.  A  veghiat  însă  asupra  lor,  şi  ca  o 
candelă  cu~Tîl;ăi  ire~dWrhoa!ă  a  ştiut  să  ţină  aprinsă  scânteia  con¬ 
ştiinţei  de  Român  în  sufletul  copiilor  ei.  Şaguna  eră  de  cinci 
ani,  când  apele  catolicismului  îl  răpesc  în  vâltoarea  lor.  Inten¬ 
ţiile  păcătoase  ale  iezuitismului  n’au  putut  însă  să  triumfeze, 
făclia  de  pază  a  mamei  a  ştiut  să  alimenteze  necontenit  văpaip 
reacţiunei  în  sufletul  copiilor,  şi  toată  truda  catolicilor  în  curs 
de  15  ani  se  nărue  în  clipa  când  Şaguna  Ia  vârsta  de  18  ani 
folosindu-se  de  dreptul  său,  reia  toată  legătura  cu  biserica  or¬ 
todoxă  a  strămoşilor  săi. 

Conştiinţa  romanităţii  sale  ortodoxe,  trezită  în  sufletul  Iui 
Şaguna  de  mama  sa,  şi  alimentată  ca  o  reacţiune  naturală  de 
şovinismul  instrucţiei  catolice,  i  s’a  cimentat  şi  mai  mult  în  casa 
unchiului  său  Orabovschi  din  Budapesta,  locul  de  întrunire  a 
lui  Petru  Maior,  Samuil  Micu,  Bojinca,  Aron,  fraţii  Goleşti  din 
ţara  românească  şi  alţi  tineri  însufleţiţi  de  idealul  conştiinţei 
române. 


Atmosfera  aceasta  umple  şi  sufletul  tinărului  Şaguna  de 
însufleţire  naţională,  aci  i  se  îmbracă  sufletul  cu  vestmânntul 
mândriei  de  Român,  al  dragostei  de  limba  şi  legea  românească 
aci  se  trezeşte  în  toată  plenitudinea  sa  conştiinţa  sângelui  ro¬ 
mânesc. 

Cu  această  neprihănită  zestre  morală-naţională  întră  Şaguna 
în  lupta  vieţii.  Pe  aceasta  îşi  clădeşte  viitorul  intregei  sale  munci 
de  titan.  ' 

'  Ocrotit  la  început  de  Sârbii  din  Carloviţ,  cari  vedeau  în 
Şaguna  pe  omul  viitorului  lor,  profesorul  modest  dela  seminarul 
din  Carloviţ,  adumbrit  de  taina  sufletului  său,  munceşte  zi  şi 
noapte,  răsfoieşte  colbuitele  vrafuri  de  documente  şi  ca  o  al¬ 
bină  neobosită  adună  materialul  preţios,  care  îi  îmbie  cele  mai 
puternice  arme  pentru  a  putea  mai  târziu  realiza  despărţirea 
bisericii  româneşti  de  ierarhia  sârbească.  In  ascuns  menajează 
conştiinţa  românească  a  clericilor  români  din  seminarul  dela 
Carloviţ. 

Conştiinţa  lui  de  Român  îl  face  să  renunţe  la  toate  situa¬ 
ţiile  înalte,  pe  cari  uşor  le-ar  fi  putut  câştigă  în  cadrele  bise¬ 
ricii  sârbeşti  şi  preferă  să  vină  în  oropsitul  Ardeal,  în  fruntea 
unei  biserici  trudite  şi  chinuite,  unde  ştia  că  îl  aşteaptă  o  muncă 
şi  luptă  uriaşă. 

Ce  l-a  îndemnat  pe  Şaguna  să  rostească  memorabilele^ 
cuvinte:  «Dacă  nu  mă  vreţi  voi,  vă  vreau  eu  pe  voi»,  decât; 
nemărginita  sa  iubire  de  neam,  deoarece  îşi  dădeâ  seama  că; 
acest  neam  românesc  are  lipsă  de  înţelepciunea  şi  energia  lui,; 
că  el  este  chemat  să-l  ducă  la  izbândă.  • 

Iar  dacă  a  ştiut  să  se  facă  agreat  la  curtea  din  Viena, 
aceasta  denotă  tocmai  pe  omul  cu  înalte  vederi  politice  şi  de¬ 
parte  văzător,  care  ştie  să  exploateze  orice  situaţie  care  poate 
să-i  ofere  prilej  de  a  dobândi  rezultate  efective  pentru  poporul 
pe  care  îl  păstoreşte. 

Cu  cârja  de  episcop  în  mână  Şaguna  îşi  mărturiseşte  pe 
faţă  programul  său  românesc:  «Tu  Doamne  şti  că  eu  cătră  ^ 
scopul  meu  doresc  să  alerg,  pe  Românii  transilvăneni  din  adâncul  ! 
lor  somn  să  i  deştept  şi  cu  voie  cătră  tot  ce  e  adevărat,  plăcut  | 
şi  bun  să-i  atrag».  Şi  programului  acestuia  i-a  rămas  credincios 
până  la  moarte. 

Profesiunea  aceasta  de  credinţă  naţională  Şaguna  o  inau¬ 
gurează  imediat  după  venirea  sa  în  Ardeal.  Stăpânirea  proiec¬ 
tase  adunarea  naţională  din  1848,  sfârticată  tn  două,  una  ia  Sibiiu 
şi  alta  la  Blaj,  dar  Şaguna,  în  conştiinţa  sa  de  Român  se  împo¬ 
triveşte,  calcă  preste  toate  prejudiţiile  şi  merge  cu  întreagă  bi¬ 
serica  sa  Ia  Blaj,  unde  declară  în  faţa  mulţimei:  «Da  suntem 
fraţi,  nu  din  făţărnicie,  ci  fraţi  în  Hristos,  fraţi  români  cari  chiamă 
pe  tot  Românul  să  uite  neplăcerile  trecutului  şi  să  se  consi¬ 
dere  toţi  Românii  de  fraţi,  aşa  cum  fraţi  sunt  şi  episcopii  lor», 
Şaguna  nu  stă  la  îndoială  să  prezideze  adunarea  şi  să  formuleze 
cel  mai  radical  program  naţional  românesc,  în  care  accentuează 
libertatea  şi  independenta.  -naţională„a-Boeomlui  jromânesc. 

Ca  Român  merge  Şaguna  cu  delegaţia  la  Viena  şi  Insbruck 
şi  al  lui  e  meritul  că  stoarce  promisiuni  dela  împăratul  pentru 
poporul  românesc  fără  deosebire  de  lege.  In  faţa  împăratului 
!  Şaguna  declară  că  «tesaurul  cel  mai  scump  ai  Românului  este 
,  limba  şi  legea  sa».  Şaguna  protestează  împotriva  uniunei  Ar¬ 
dealului  cu  Ungaria,  mărturisind  pe  faţă  că:  «tot  ce  se  pare  că 
câştigă  Românii  prin  uniune  în  comparaţie  cu  ce  pierd,  adecă 
■  limba  şi  naţionalitatea,  e  o  nedreptate  strigătoare  la  ceriu», 
iar  împăratului  îi  repetă  adeseori  să  o  ştie  că  «naţiunea  română 
e  gata  să-şi  câştige  şi  apere  cu  arma  libertatea  şi  egalitatea  cu 
/  celelalte  naţionalităţi». 

In  delegaţia  din  1850  Şaguna  intrevine  cu  toată  autoritatea 
f  lui  pentru  ca  să  câştige  o  facultate  filosofică-iuridică  pe  seama 
naţiunei  române  în  Ardeal,  cere  apoi  drepturi  pe  seama  Ro¬ 
mânilor  în  legislaţie,  în  justiţie,  în  administraţie,  asigurarea  pro- 
i|  prietăţii  poporului  român,  şcoli  şi  libertate  pentru  Români. 
Cere  totdeauna  in  petiţiile  lui  şi  în  călătoriile  lui  la  Pesta,  Olmtitz, 
Viena,  Insbruck,  dreptate  pe  seama  naţiunei  române. 

Drepturile  naţiunei  române  Şaguna  le-a  revindicat  şi  acasă 
cu  orişice  prilej,  in  conferinţele  regnicofare,  în  dieta  Transil¬ 
vaniei,  în  conferinţele  naţionale  şi  în  senatul  imperial. 

,  In  comisia  regnicolară  din  1848  Şaguna  dă  vot  separat 

în  contra  uniunei,  şi  cere  ca  poporului  român  să  i  se  asigure 
naţionalitatea  intactă.  In  senatul  imperial  singur  Şaguna  ia  lupta 
pe  faţă  pentru  drepturile  poporului  român. 

Una  dintre  paginile  cele  mai  frumoase  ale  istoriei  va 
rămânea  pururea  lupta  dată  de  Şaguna  în  dieta  Ardealului, 
unde  a  ţinut  nu  mai  puţin  ca  17  vorbiri,  până  ce  a  isbutit  să 
înarticuleze  jn  jege  egala  îndreptăţire  a  .naţiuneL.rQxnâae-^m 
celelalte  naţiuni  din__ţajă.  «Pentru  noi,  zice  Şaguna,  aducerea 
legii  acesteia  este  un  moment  sărbătoresc,  căci  legea  aceasta 
s’a  adus  «de  nobis»  dar  nu  «sine  nobis». 

In  întrunirile  şi  conferinţele  naţionale  Şaguna  a  fost  acela 
care  apelă  totdeauna  la  solidaritate  naţională,  căci  cunoştea 
prejudiţiile  confesionale  cari  ne  diferenţiau  In  două  grupări. 
«Nouă  Româniior  ni  se  cuvine  ca  în  gloria  naţiunii  noastre  să 
emulăm  cu  celelalte  naţiuni  recunoscând  cu  toţii  o  singură 
credinţă  politică». 

In  conferinţa  din  1  Ianuarie  1861,  exoperată  de  Şaguna,  tot 
la  propunerea  lui  se  declară  naţiunea  română  ca  naţiune  poli¬ 
tică,  liberă  şi  independentă.  Şi  tot  Şaguna  rosteşte  aci  memo¬ 
rabila  anatemă:  «afurisit  să  fie  acel  Român  care  va  încercă  să 
strice  legătura  frăţească  dintre  fiii  naţiunei  române»,  căci  «dacă 
Românul  îşi  va  păta  caracterul  său  naţional  nu  mai  este  vrednic 
să  se  numească  Român» 

Că  întradevâr  Şaguna  ajunsese  întPo  vreme  să  fie  centrul  j 
tuturor  mişcărilor  naţionale  româneşti,  ajunsese  idolul  poporului  i 
român,  o  dovedeşte  scrisoarea  baronului  Vaş,  guvernatorul/ 
Ardealului  care  numai  dela  Şaguna  aşteaptă  liniştirea  spiritelor' 
în  popor. 

Faţă  de  Saşi  Şaguna  a  avut  totdeauna  o  aversiune  făţişă. 
Pe  comesul  Saşilor  îl  apostrofează  energic  când  ii  zice:  «Pretind 
ca  să  nu  se  mai  facă  nici  un  fel  de  arătare  nefundată  asupra 
preoţime),  inteligenţei  sau  naţiunei  române,  al  cărei  fiu  şi  membru 
sunt  şi  eu». 

Tot  atât  de  intransigent  a  fost  faţă  de  Sârbi,  de  cari  a 
isbutit  să  se  separeze  definitiv,  tot  în  interesul  naţional  al  po¬ 
porului  român. 

Tot  pentru  consolidarea^ poporului  r-rwaân-  pe  ■temeliile  lui 
naţionale~t?a~  cruţat  osTenele  până  ce  a  văzut  «Asociaţiunea»  în¬ 
fiinţată.  «Aici,  zice  Şaguna,  în  sinul  Asociaţiunei  voi  fi  norocos  a 
auzi  sunetele  dulci  ale  limbei  mele  materne,  care  la  străini  nu  s’a 
învrednicit  de  atenţiune,  dar  cu  atât  mai  scumpe  sunt  inimii  mele». 

Pentru  convingerile  sale  naţionale  româneşti  nu  cruţă  pe 
nimenea,  nici  pe  ai  săi.  Dovadă  cazul  cu  preotul  ortodox  Pre- 
dovici  din  Ocna  Sibiului,  care  singur  votase  cu  candidatul  ungur 
împotriva  candidatului  român.  Pe  acest  preot  Şaguna  îl  cate¬ 
riseşte  fără  milă. 

Fraţii  uniţi  i-au  făcut  multe  zile  amare,  declarând  nu  odată 
ca  spiritul  lui  Şaguna  este  spiritul  urei,  al  pismei  şi  al  răutăţii. 
Şaguna  nu  le-a  plătit  cu  aceeaşi  monetă.  Superioritatea  lui  nu 
i-a  îngăduit  să  se  coboare  în  noroiul  cu  care  duşmanii  căutau 
să-l  împroaşte. 

Măreţia  lui  Şaguna  nu  o  încape  un  articol  de  gazetă.  Pu¬ 
ţinele  momente  atinse  măPsus  însă  dovedesc  în  deajuns  că 
Şaguna  a  fost  trup  din  trupul  nostru  şi  sânge  din  sângele  nostru, 
a  fost  mândru  de  conştiinţa  sa  de  Român,  a  căutat  cu  orice 
prilej  să  şi-o  validiteze. 

In  faţa  măreţiei  sale  s’au  închinat  toate  figurile  marcante 
ale  istoriei  noastre  contimporane.  Iar  noi  drumeţii  mărunţi  ai 
acestor  vremi  de  patimi  se  cuvine  să  ne  plecăm  cu  sfială  în 
faţa  acestui  mare  arhiereu  român  şi  să  ne  îndreptăm  rugăciu¬ 
nile  cătră  tronul  provedinţei  divine,  ca  din  sfânta-i  slavă  să  ne 
trimită  lumina  spiritului  lui  Şaguna,  care  să  ne  trezească  la 
vieaţa  cea  adevărată.  Lumina  sufletului  lui  să  stea  de  strajă 
străbunei  noastre  legi,  iar  patimilor  noastre  sfat,  ca  să  purcedem 
pe  calea  desrobirii  din  lanţurile  întunerecului. 

Dr.  Sebastian  Stanca. 

Creştinism  şi  Patriotism. 

—  Cu  prilejul  semicentenarului  morţei  lui  Şaguna.  — 

Vieaţa  lui  Andreiu  Şaguna  este  atâta  de  bogată, 
că  ea  se  poate  privi  din  multe  puncte  de  vedere.  Nu 
vom  intră  aici  în  descrierea  acestei  vieţi.  O  găsim  cu 
toată  pietatea  cuvenită  în  cunoscutul  studiu  al  D-lui  I. 
Lupaş.  —  Dar  este  o  notă  care  îl  aşează  cu  deosebire 
pe  marele  mitropolit  dela  Sibiu  în  rândul  icoanelor 
sufletului  românesc.  Este  armonia  dintre  creştinism  şi 
patriotism.  Asupra  acestei  note  trebue  să  stăruim. 

Andreiu  Şaguna  a  fost  un  adânc  creştin  şi,  în 
acelaş  timp,  un  hotărât  Român.  Cele  mai  mari  fapte  ale 
sale,  ca  Statutul  Organic  şi  «Asociaţia  pentru  literatura 
şi  cultura  poporului  român»,  au  isvorât  din  această 
armonie.  Iar  această  caracteristică  este  esenţa  însăşi  a 
sufletului  românesc.  Căci  o  aflăm  la  toţi  Românii  de 
seamă.  —  Astfel  pe  crucea  mormântului  unui  Şuluţiu, 
mitropolitul  dela  Blaj,  stau  scrise  aceste  atât  de  grăitoare 
cuvinte :  că  numai  moartea  îl  va  despărţi  de  naţiune.  — 

Nu  se  naşte  oare  întrebarea  că  ceeace  trebue  să 
luăm  ca  pildă  din  vieaţa  unui  Şaguna,  este  mai  ales 
învăţătura  strânsului  raport  dintre  creştinism  şi  româ¬ 
nism?  Când  cercetăm  vr’un  fapt  trecut,  trebue  ca  mai 
cu  seamă  aceasta  să  căutăm.  Să  desprindem  din  fapta 
trecută  semnificaţia  sa  vecinică  pentru  o  mai  bună  călău¬ 
zire  în  viitor.  Şi  tâlcul  cel  de-apururea  al  fiinţei  unui 
Şaguna,  este  topirea,  în  unul  şi  acelaş  suflet,  a  acestor 
două  idei  esenţiale  ale  sufletului  românesc:  creştinism 
şi  românism.  —  Cel  puţin  aceasta  deci  să  reţinem  când 
aducem  prinosul  nostru  de  pioasă  aducere  aminte  figu¬ 
rilor  măreţe  ale  României,  cum  este  aceea  a  unui 
Andreiu  Şaguna.  Să  ştim  că  pentru  noi  Românii  sunt 
nedespărţite  ideile  de  creştinism  şi  românism. 

Este  oare  în  firea  neamului  nostru  vrajba  pe  care 
caută  unii  s’o  semene  între  noi  pe  temeiul  creştinismului 
împărţit  în  ortodox  şi  unit?  —  Nu,  ci  întinderea  acestei 
vrajbe  ar  însemnă  prăbuşirea  noastră.  Şi  aceasta  n’o 
voim,  şi  n’o  vom  îngădui,  cu  nici  un  preţ,  noi  toţi  aceia 
cari  ştim  că  unul  din  rosturile  României  pe  acest  pământ 
este  de  a  afirmă  triumful  crescând  al  armoniei  dintre 
creştinism  şi  patriotism,  -r-  Trebue  să  avem  puterea  de 
a  ne  înălţă  până  la  a  găsi  o  formulă  care  să  facă  să 
dispară  orice  urmă  de  neînţelegere  între  ortodocşi  şi 
uniţi.  Reîntregirea  noastră  naţională  nu  s’a  făcut  în  chip 
întâmplător.  Ci  ea  s’a  zămislit  din  cumplite  încercări, 
pentruca  noi  să  avem  un  mai  mare  rost  în  istoria 
omenirei.  Şi  ceeace  noi  trebue  să  facem  acum,  este  ca 
să  luăm  cunoştinţă  de  acest  fapt,  şi  să  ne  închinăm 

toate  puterile  noastre  lui.  Din  această  conştiinţă  a  răsărit 
acea  «Asociaţiune  pentru  literatura  şi  cultura  poporului 
român»,  la  a  cărei  întemeiere  ortodoxul  Şaguna  şi  unitul 
Şuluţiu  au  mers  alături,  animaţi  de  acelaş  cuget  creşti¬ 
nesc  şi  românesc.  In  lături  deci  cu  patimile  ce  ne 
desunesc.  Este  o  poruncă  a  Provedinţei  ca  neamul 
acesta  românesc,  prin  întreg  geniul  său  naţional,  să 
contribue  la  înflorirea  culturei  umane. 

Să  ne  pătrundem  tot  mai  adânc  de  rostul  neamului 
nostru  în  omenire.  Şi  pornind  spre  vrăjelnica  zare  unde 
se  profilează  cu  strălucire  viitorul  naţiunei  noastre,  să 
ştim  că  obârşia  acestei  porniri  nu  este  o  nălucire  a 
minţei.  Ci  către  fermecătoarea  zare  ne  duce  puterea 
destinului.  Să  înţelegem  puterea  destinului.  Să  se  strângă 
îotr’un  măreţ  sobor  reprezentanţii  culturei  noastre.  Şi, 
într’o  transfigurare  de  idea),  într’un  sfânt  entusiasm, 
într’un  înălţător  imn  de  slavă  către  Domnul,  într’un 
avânt  de  suflu  divin,  care  dă  faptelor  pecetea  nemurirei, 
să  găsim  formula  credinţei  una  şi  aceeaşi  pentru  toţi 
Românii.  Să  decretăm  că  în  simţirea  noastră  românească 
şi  în  credinţa  noastră  creştinească,  noi  Românii  una 
suntem. 

Marin  Stefănescu, 

profesor  la  Universitatea  din  Cluj. 


Cu  ce  datorăm  azi  amintirei  lui  Şaguna? 

Idealul  vieţii  lui  Şaguna,  realizat  în  chip  atât  de 
norocos,  a  fost:  Emanciparea  bisericii  române  din  Ardeal 
de  sub  ierarhia  sârbească "şCauiohomîa  ei.  înzestrat  cu 
toate  calităţile  omului  providenţial,  Şaguna  a  ştiut" să 
îndFumeze  biserica  noastră  pe  calea  renaşterii.  Idea  cea 
mai  îndrăzneaţă  în  marea  lui  operă  de  organizare  a  fost: 
Introducerea  elementului  mirean,  ca  parte  activă  în  or¬ 
ganizaţia  bisericească.  Această  reformă,  a  cărei  canonî- 
citate  a  fost  mult  discutată,  dar  pe  care  Şaguna  a  sus¬ 
ţinut-o  învingător  cu  atâta  iscusinţă  şi  seriositate,  e 

menită  a  deveni  piatra  unghiulară  în  renaşterea  bisericii 
universale.  Măreţia  lui  Şaguna  constă  tocmai  în  pre¬ 
vederea  înţeleaptă,  cu  care  a  ştiut  ceti  gândul  veacurilor 
viitoare,  dând  operei  sale  o  valoare  durabilă. 

Astăzi,  la  50  de  ani  dela  moartea  marelui  Şaguna,  f 
nu  ştim  ce  să  admirăm  mai  mult  în  el:  Pe  fiul  genial  j 
al  bisericii  ortodoxe,  pe  omul  subtil  de  cultură,  pe  I 
organizatorul  fără  pereche,  pe  diplomatul  iscusit,  ori  pe  : 
păstorul  şi  învăţătorul  neîntrecut?  O  vieaţă  de  om  >' 
n’ajunge  ca  să  analizezi  îndestul  strălucirea  unui  luceafăr, 
din  al  cărui  lumină  nouă  şi  nouă  raze  îţi  orbesc  privirea. 

N’a  sosit  încă  timpul  ca  să  putem  aprecia  în  întregime 
pe  Şaguna,  fiindcă  noi,  cei  de  azi,  trăim  încă  sub  vre- 
mile  îndrumate  de  marea  Iui  personalitate,  neîntrecută 
de  succesele  celor  50  de  ani  din  urmă.  Jumătatea  de  ^ 
veac,  ce  s’a  scurs,  are  totuş  darul  de  a  ne  înfăţişă/ 
unitatea  operei  lui  Şaguna.  Azi  nu  mai  vedem  pe  Şaguna, 
lucrând  cu  înţelepciune  neîntrecută  în  diferitele  domenii; 
ale  vieţii  publice;  dela  distanţă  ne  străluceşte  numail 
spiritul  lui,  fiindcă  operele  ne  redau  sufletul  măestruluî.) 

Şi  acest  spirit,  binepriceput,  ne  va  călăuzi  încă  lungă 
vreme  vieaţa  noastră  bisericească. 

Planul  lui  Şaguna,  depus  în  organizaţia  bisericii 
noastre,  cuprinde  următoarele  condiţiuni:  Autonomie 
constituţională  prin  reprezentarea  celor  2  elemente  con¬ 
stitutive  (cler  şi  popor),  magister,  minister  şi  guvernare 
canonică.  Şaguna  a  fost  unul  din  cei  mai  mari  canonişti 
ai  bisericii  ortodoxe,  nu  e  îndreptăţită  deci  presupunerea 
că  el  n’ar  fi  cunoscut  ori  s’ar  fi  abătut  dela  canonicitate 
în  unele  dispoziţii  ale  operei  sale.  Şaguna  nu  s’a  de¬ 
părtat,  ci  din  contră  a  apropiat  bisericade  spiritul  xre' 
ştinismului  primitiv.  El  ~^&srjdrmâ  de  renaştere  şi 
prosperare  “tîis'erîcii  noastre  pentru  toate  vremurile. 
Şaguna  însă  n’a  putut  face  totul  deodată.  Ar  fi  greşit 
să  credem  că  trebue  să  rămânem  numai  Ia  forma  de 
azi,  încremenită,  a  organizaţiei  bisericeşti,  şi  n’am  mai 
avea  nevoe  să  premenim  duhul  din  biserică.  Cei  cinci¬ 
zeci  de  ani  de  vieaţă  constituţională  bisericească  ne-au 

dus  la  perfecţionarea  administraţiei  bisericeşti,  încât  sub 
acest  raport  am  ajuns  poate  chiar  mai  departe  decât 
contemplase  Şaguna.  Ne  am  putut  însă  convinge  în 
acest  interval  de  timp  că  administraţia  singură  macină 
organismul  bisericii,  dacă  suflare  nouă  şi  duh  de  înnoire 
nu  mai  străbate  în  vechile  încheieturi. 

Primul  semicentenar  dela  moartea  lui  Şaguna,  află 
biserica  noastră  la  răspântie,  pentrucă  unificarea  bise¬ 
ricească  ne  bate  la  uşă.  Nu  ajunge  să  ne  mulţumim  a 
şti  că  şi  celelalte  biserici  surori  au  primit  ca  bază  de 
unificare  Statutul  Organic  al  Iui  Şaguna,  ci  tot  noi, 
copiii  lui  Şaguna,  trebue  să  dăm  la  iveală  scăderile  ce 
le-am  obserbat  în  practica  de  50  ani,  ca  îndreptându-le 
să  punem  temelie  veşnică  unificării. 

Am  spus  că  sub  raport  formal  organizaţia  noastră 
bisericească  poate  servi  ca  model  de  perfecţie.  Două 
scăderi  din  vieaţa  noastră  bisericească  însă,  trebue  să 
le  îndreptăm  în  epoca  pe  care  o  deschide  al  doilea 
semicentenar:  Disciplina  bisericească  trebue  revizuită, 
pentrucă  noi  nu  mai  stăm  azi  pe  bază  canonică,  ci 
judecăm  după  regulamente,  principii  şi  procedură  laică, 
străine  de  spiritul  creştinismutui  antic.  Al  doilea  lucru 
de  îndreptat  e  magisteral  bisericii.  Avem  canoane  şi 
orândueli  vechi  cari  impun  şi  normează  datorinţa  clerului 
de  a  învăţă ,  şi  noi  totuş  ne  mulţumim  cu  a :  administra 
şi  sluji.  Desigur  că  n’a  fost  în  intenţia  nemuritorului 
Şaguna,  să  ne  oprim  acî. 

întrebarea,  pe  care  socotesc  că  e  bine  să  ne- o 
punem  azi,  când  serbăm  50  de  ani  de  pioasă  amintire 
dela  moartea  lui  Şaguna,  e :  Cu  ce  datorăm  azi  amintiră 
lui  Şaguna?  Răspunsul  e:  Să  păstrăm  forma  organi¬ 
zaţiei  bisericeşti,  dar  să  turnăm  duh  nou  în  organismul 
bisericesc  prin  revizuirea  disciplinei  bisericeşti,  punând  o 
pe  baze  canonice  şi  prin  legiferarea  magisterului  bisericesc. 

Principiile  călăuzitoare  ale  lui  Şaguna  au  fost: 
Ierarhia  şi  Sinodalitatea.  Cea  din  urmă  îşi  află  cea  mai 
largă  expresie  în  organizaţia  bisericească  de  azi,  pe  cea 

dintâi  avem  să  o  întronăm  de  acum  la  locul  de  onoare, 
dela  care  s’a  abătut. 

In  felul  acesta  al  doilea  semicentenar  va  deschide 
o  epocă  nouă,  binecuvântată,  în  biserica  română. 

Or.  Aurelian  I.  Magier, 

protopop,  asesor-ref.  consist. 

(La  iubileul  de  50  de  ani  dela  moartea  (Marelui 
(J Mitropolit  al  Ardealului  Andreiu  <§aguna. 

In  noaptea  întunecoasă  milenară  din  vieaţa  neamului  ro¬ 
mânesc  ardelean,  şi  în  clipa  celei  mai  groaznice  furtuni,  ce  se 
deslănţuise  din  toate  cele  patru  vânturi  ale  văzduhului  şi  prinsese 
într’un  vârtej  nebun  corabia  neamului,  când  sărmanul  popor 
strivit  de  groază  îşi  vedeă  corabia  spartă  şi  din  toate  părţile 
năpădită  de  năprasnice  valuri,  —  fără  ancoră,  fără  busolă  şi 
fără  cârmaciu,  şi  când  nici  duh  de  vieaţă  nu  se  mai  zărea  în 
el,  atunci  Dumnezeul  părinţilor  noştri,  carele  deapururi  a  făcut 
minuni  cu  noi,  a  trimis  pe  Unsul  Său,  pe  minunatul  păstor 
şi  cârmaciu  Andreiu  Şaguna ,  care  ca  şi  altădată  Sf.  apostol 
Pavtl,  în  drumul  spre  Roma ,  întăreşte  pe  cei  îngroziţi,  asigu- 
răndu-i  în  Domnul  că  «nici  unul  nu  va  pierh . 

Cu  geniul  minţei  sale  astupă  spărturile  corăbiei  oprind 
valurile  şi  aprinde  tarul  luminător  de  cărări .  Cu  puterea  cre¬ 
dinţei  strămoşeşti  aşază  busola  câtră  limanul  mântuirii-,  iar  cu 
căldura  dragostei  de  neam  întăreşte  ancora  corăbiei,  asigurând-o 
contra  valurilor  viforoase. 

Un  neam  întreg  ajuns  la  limanul  mântuirii  se  proşteme 
cu  admiraţie  şi  recunoştinţă  înaintea  figurii  eroului  nemuritor, 
cerând  duh  din  duhul  lui,  ca  şi  Elisei  lui  tlie,  spre  a  puteâ 
aprinde  focul  sacru  al  iubirii  de  biserică  şi  neam.  Iar  El  din 
înălţimea  ceriului  binecuvintează  înfăptuirea  dorului  nostru  sfânt 
şi  scump,  aducând  laudă  de  mulţumită  bineprimită  Domnului, 
în  locul  nostru . . .  Econom  I.  Gotcu, 

profesor  (laşi). 

Ce  admir  eu  în  opera  lui  Şaguna? 

Admir  înainte  de  toate  munca,  uriaşa  muncă  ce  a  făcut-o 
acest  Mitropolit. 

Când  te  gândeşti  în  câte  direcţii  a  lucrat  Şaguna,  trebue 
să-ţi  dai  seama  că  fiecare  clipă  a  vieţii  sale  a  fost  împărţită 
pentru  muncă  şi  lucru.  Şaguna  trebue  că-şi  aveâ  un  program 
de  muncă  împărţit  după  zile  şi  ceasuri  întomai  ca  orariul  dela 
şcoală,  altcum  n’ar  fi  putut  lucra  în  atâtea  direcţii  cu  atâta  spor 
şi  succes. 

Un  foarte  bun  cunoscător  al  marelui  mitropolit,  directorul 
seminarului  Andreian  din  Sibiiu,  Preacuvioşia  Sa  Dr.  Eusebiu 
Roşea,  îmi  spuneâ  că  Şaguna  şi  în  ziua  de  Paşti  resolvâ  ceva, 
adecă  aveâ  luat  ceva  în  programul  lui  de  muncă,  iar  alţii  preoţi 
bătrâni  povestesc  că  în  audienţe  îl  aflau  cetind  în  cărţi  şi  ma¬ 
rele  mitropolit  le  zicea  «vezi  fătul  meu  că  şi  eu  învăţ  din  cărţi 
ca  şi  şcolarii  dela  şcoală».  Mai  deunăzi  părintele  asesor  Voî- 
leanu,  mi-a  arătat  o  parte  din  coaiele  Bibliei  corectate  de  Şa¬ 
guna  pentru  tipar.  Te  uimeşte  scrupulositatea  cu  care  sunt 
corectate  aceste  sute  de  coaie.  Intr’un  loc  Şaguna  a  însemnat 
pentru  culegători  următoarea  mustrare:  «Barbu!  Să  păzeşti  la 
corectură  ca  să  nu  strici  treaba  cum  ai  făcut  pe  aceasta  ce  am 
provăzut  acum».  Sunt  aceste  tot  atâtea  dovezi  despre  ce  muncă 
migăloasă  până  în  amănunte  făceâ  marele  mitropolit. 

Şaguna  a  venit  în  Ardeal  cu  planuri  măreţe  pe  cari  apoi 
ie-a  şi  pogorât  în  faptă  prin  muncă  sistematică,  statornică  şi 
stăruitoare. 

Dar  în  opera  lui  Şaguna  este  de  admirat  nu  numai  uriaşa 
muncă  ce  a  făcut-o,  ci  şi  felul  cum  a  muncit.  Sunt  şi  astăzi 
oameni  foarte  muncitori  într’o  direcţie  oarecare,  dar  Şaguna  a 
fost  geniul  care  a  făcut  muncă  creatoare  deodată  în  câte  4 — 5 
direcţii,  ca  organizator,  ca  gospodar  ca  evanghelizator,  ca  om 
politic. .. 

Unii  îl  admiră  pe  Şaguna  ca  pe  un  mare  organizator,  alţii 
ca  pe  un  mare  bărbat  politic.  Eu  îl  admir  ca  păstor  şi  evan¬ 
ghelizator.  Eu  sunt  însufleţit  şi  îndrăgostit  de  munca  ce  a  făcut-o 
marele  mitropolit  pe  terenul  cel  duhovnicesc  de  păstorire  şi  de 
evanghelizare.  Pe  terenul  duhovnicesc,  Şaguna  ne-a  iăsat  o  moş- 


207 


tenire  nepreţuită.  Câtă  râvnă  şi  câtă  muncă  a  pus  Şaguna 
pentru  traducerea  şi  tipărirea  Bibliei  întregi  pe  care  a  înfrum- 
seţat-o  cu  splendide  tabtouri  aduse  de  prin  Germania.  «Mi-e 
martor  D-zeu  —  scrie  Şaguna  —  despre  silinţa  şi  neoboseala 
cu  care  am  priveghiat  din  carte  în  carte,  din  cap  în  cap,  ba 
—  ce  să  mai  zicem  —  din  cuvânt  în  cuvânt  asupra  ieşirii  la 
lumină  a  acestei  Cărţi  a  Vieţii ».  Câtă  dragoste  şi  muncă  a  pus 
în  edarea  Mineelor  precum  şi  în  preafrumoasele  pastorale  pe 
cari  cetindu-le  ai  impresia  că  ceteşti  epistolele  apostolului  Pavel. 
A  edat  Şaguna  Testamentul  Nou  şi  în  format  mic,  care  e  tipărit 
cu  atâta  îngrigire  şi  cu  slove  atât  de  luminoase  încât  e  un  ade¬ 
vărat  dar  sufletesc. 

Şaguna  ne  a  lăsat  o  nepreţuită  moştenire  duhovnicească, 
dar,  durere,  această  moştenire  n’am  mai  sporit  o  decât  foarte 
puţin,  ba  nici  măcar  n’am  împărţit-o  poporului  ca  să  se  hră¬ 
nească  cu  ea.  Biblia  şi  Noul  Testament  au  stat  cu  miile  gră¬ 
mădite  la  magazin  (şi  mai  stau  şi  astăzi)  în  loc  să  fi  fost  răs¬ 
pândite  în  popor. 

Un  pricepător  dela  Bucureşti  spunea  despre  clişeele  din 
Biblia  lui  Şaguna  că  sunt  o  comoară  de  care  noi  nu  ne  dăm 
seama.  Ei  bine,  60—70  de  ani  a  ros  mereu  rugina  aceste  clişee 
prin  cele  dulapuri.  Abiâ  acum  în  vremea  din  urmă  ne-am  trezit 
să  valorizăm  această  comoară,  să  o  împărţim  poporului  ca  pe 
o  pâne  sufletească,  să  evanghelizăm  cu  ajutorul  ei,  prin  gazeta 
«Lumina  Satelor». 

Şi  mai  rău  a  fost  apoi  că  nu  s’a  schimbat  nici  măcar  haina 
slovelor  cirile  a  Bibliei  lui  Şaguna  şi  aşa  am  ajuns  în  anul  dela 
Hristos  1923  fără  ca  să  putem  dă  Biblia  poporului  care  acum 
o  cere  cu  stăruinţă.  Cine  vrea  să  vadă  ce  înseamnă  acest  lucru 
îl  poftesc  la  redacţia  gazetei  «Lumina  Satelor»  să-i  arăt  sutele 
de  scrisori  venite  de  prin  sate,  cari  toate  cer  Biblia  şi  Biblia 
n’avem  de  unde  să  o  dăm.  (După  o  comandă  de  5  Biblii  dela 
Bucureşti  a  trebuit  să  aştept  3  luni).  Ca  o  ilustrare  iacă  pun 
aici  o  cerere  sosită  ieri  la  redacţie:  «Am  fost  scris  dle  Redactor 
să  ne  trimiteţi  mai  multe  Biblii  pentru  câţiva  oameni  din  satul 
nostru  şi  ne-aţi  scris  că  această  rugare  nu  ni  se  poate  implini 
şi  de  aceea  te  rugăm  să  ne  trimiţi  fără  zăbavă  măcar  o  singură 
Biblie  ca  să  o  cetim  cu  rândul,  din  casă  in  casă » ...  Mihai  Boţa 
din  Tălmăcel. 

Te  doare  inima  când  îl  vezi  pe  Românul  pocăit  cu  Biblia 
ce  i-au  adus-o  străinii  de  prin  Anglia  (într’o  limbă  pocită)  şi 
tu  n’ai  Cartea  Vieţii  să  o  dai  credinciosului  tău. 

Cea  mai  frumoasă  prăznuire  a  marelui  Şaguna  eu  socot 
că  ar  fi  fost  edarea  Bibliei  lui  cu  slove  nouă  (sau  numai  măcar 
Testamentul  Nou)  ca  să  o  putem  pogorâ  în  mijlocul  poporului 
care  astăzi  însetează  după  cuvântul  lui  D-zeu. 

Partea  de  muncă  duhovnicească  a  lui  Şaguna  ne  este  o 
moştenire  pe  care  n’atn  chivernisit-o  şi  n’am  sporit-o  aşa  cum 
ar  fi  trebuit.  Stările  şi  preocupările  noastre  bisericeşti  s’au  prea 
înclinat  spre  partea  Martei,  spre  problemele  gospodăreşti,  ad¬ 
ministrative  şi  s’a  neglijat  partea  Măriei,  laturea  duhovnicească 
de  evanghelizare  şi  de  clădire  a  credincioşilor. 

S'a  protocolizat  de  sus  până  jos  vieaţa  noastră  bisericească 
şi  nu  acest  lucru  l-a  contemplat  marele  Şaguna  când  a  făcut 
Statutul  Organic.  Noi  am  neglijat  laturile  duhovniceşti  ale  Sta¬ 
tutului  Organic.  Pentru  trecut  acest  lucru  este  explicabil  şi  scu¬ 
zabil  pentrucă  din  Statutul  Organic  a  trebuit  să  facem  şi  o  ce¬ 
tate  naţională  din  care  ne-am  apărat  legea,  limba  şi  credinţa. 
Dar  acum  vremile  s’au  schimbat  şi  a  sosit  vremea  să  ne  în¬ 
toarcem  spre  chemările  duhovniceşti,  sufleteşti  ale  bisericii  noa¬ 
stre.  A  sosit  vremea  ca  să  ducem  mai  departe  şi  să  sporim  mai 
departe  moştenirea  duhovnicească  pe  care  ne-a  lăsat-o  Şaguna. 

Pr.  I.  Trifa. 


UN  EROU. 

—  Cu  prilejul  jumătăţii  de  veac  dela  moartea  lui  Şaguna.  — 

In  seria  sărbătorilor  noastre  naţionale  dela  desro- 
birea  noastră  încoaci,  prăznuim  în  acest  an  semicente¬ 
narul  morţii  unui  erou,  nu  al  armei,  ci  al  crucii... 

Găci  cu  dreptate,  mitropolitul  de  pe  vremuri,  Andreiu 
Şaguna  {1808 — 1873),  a  fost  un  mare  şi  sfânt  erou  al 
neamului  şi  bisericii  sale,  prin  lumina  sufletului  său,  prin 
vieaţa  sa  curată  şi  disciplinată,  dar  mai  ales  prin  opera 
sa  strălucită  în  care  a  cuprins  ca  într’o  puternică  for¬ 
tăreaţă  nebiruita  organizaţie,  aşazicând  naţional-demo- 

erată  a  bisericii  neamului  său,  întru  desrobirea  ei  de 
jugul  ce-o  apăsă  şi  întru  pregătirea  şi  apărarea  ei  sigură 
de  furtunile,  vai,  de  furtunile  multe  şi  înfuriate  ce  o 
aşteptau  după  amuţirea  viforniţei  sângeroase  dela  1848 
şi  după  încheierea  ruşinosului  şi  necinstitului  pact, 
dualismul  dela  1867. 

Trecem  peste  suferinţele  şi  umilirile  de  veacuri  ale 
neamului  şi  bisericii  noastre  —  ori  să  zic,  peste  sufe¬ 
rinţele  legii  noastre  româneşti,  căci  Românul  sub  legea 
sa  înţelege  neamul  şi  biserica  sa  —  de  cari  n’am  fost 
cruţaţi  nici  feriţi,  ci,  par’că  cu  o  îndelungată  dragoste 
am  fost  anume  îmbrăţişaţi  de  nouă  atât  de  maştera  şi 
nemiloasa  soarte... 

Nu  însemnăm,  nici  trecem  măcar  în  revistă  prigo¬ 
nirile  crailor  unguri  pentru  convertirea  schizmaticilor  cu 
orice  preţ  la  porunca  Romei,  cari  fapte  împreună  cu 
alte  neajunsuri  au  prilejuit  mai  curând  descălecatul  mol¬ 
dovean  şi  muntean,  nici  împilările  principilor  calvini, 
cari  ne  omorau  cu  dragostea,  cinstindu-ne  primele  tipă¬ 
rituri  româneşti,  numai  să  ne  calvinizăm  şi  să  ascultăm 
de  Superintendenţii  lor  în  locul  vlădicilor  noştri  cu  mitre 
şi  cârje  de  martiri,  şi  la  urmă  nici  rana  sfâşierii  legii 
româneşti  în  două  —  cu  toată  mântuitoarea  idee  a  la¬ 
tinităţii  noastre,  adusă  din  apus  de  marii  noştri  trei 
dascăli  blăjeni:  I.  Klain,  G.  Şincai  şi  P.  Maior,  menită 
să  întărească  tot  mai  mult  unitatea  naţională  a  tuturor 
Românilor,  —  ce  sângeră  încă,  şi  nici  azi  nu-şi  găseşte 
lecuirea,  nici  nedreptăţile  sociale  ale  veacului  al  XVlII-lea 
cu  starea  de  iobăgie  insuportabilă,  care  a  născut  şi  a 
provocat  proteste  şi  mişcări  îngrijitoare  înecate  în  trageri 
pe  roată,  nici  amarele,  dar  însufleţitele  lupte  ce  s’au 
purtat  în  numele  gândirii  şi  cărţii  româneşti  de  Dimitrie 
Ţichindeal  (1775  —  1818),  primul  director  al  preparandiei 
din  Arad,  de  pribeagul  şi  mult  învăţatul  profesor  Moise 
Nicoară  (1785  —  1862),  la  a  cărui  stăruinţă  se  deschide 
prima  preparandie  românească  în  Arad,  şi  se  institue 
după  mari  lupte,  dela  1829,  ca  vlădică  de  Arad  numai 
clerici  de  naţionalitate  români,  de  înflăcăratui  luptător 

naţional,  mecenate  şi  întemeietor  de  şcoli  româneşti 
(gimnaziul  din  Beiuş  1828)  Samuil  Vulcan  (1758 — 1839), 
episcopul  unit  al  Orăzii-Mari  şi  de  aţâţi  alţi  bărbaţi 
binemeritaţi  din  prima  jumătate  a  veacului  al  XlX-lea. 

Ne  oprim  la  calvarul  vremurilor  noastre,  în  a  cărui 
jale  şi  suspin  ne-am  ridicat  şi  am  crescut  toţi  ceice  de 
câţiva  ani  sărbăm  învierea  neamului  nostru. 

Clipele,  ceasurile  grele  şi  supreme  din  istoria  nea¬ 
mului  nu  ne-au  slăbit,  ci  ne-au  oţelit  de  minune  pentru 
nouă  şi  iarăş  nouă  şi  şi  mai  avane  sforţări  şi  lupte  ce  ni 
se  pregăteau  şi  se  dădeau  acum,  în  a  doua  jumătate  a 
veacului  al  XlX-lea  pe  alt  tărâm,  pe  cel  al  luminii,  pe 
cel  al  culturii... 

Planul  de  cutropire  al  sufletului  românesc  s’a  croit  1 
Executarea  cerea  numai  răbdare  şi  timp... 

Ni  se  pregătise  dar  de  puternicii  noştri  stăpâni 
jidoviţi  de  ieri,  o  iobăgie  a  sufletului,  mult  mai  grea  şi 
mai  cu  anevoie  de  învins  decât  cea  lungă  de  veacuri 
—  a  trupului... 

Jalnicul  şi  macabrul  danţ  se  începe... 

Biserica  ni  se  lipseşte  de  orice  sprijin  material  şi 
moral,  ce  eră  în  drept  să-l  aştepte  în  preţul  muncii  sale 
şi  a  sângelui  vărsat  pe  toate  fronturile... 

In  despărţirea  de  sub  jugul  sârbesc,  cumpăna  drep¬ 
tăţii  n’a  fost  nici  când  pe  partea  noastră. 

Şcolile  ţinute  din  lucrul  mânilor  noastre,  ni  se  îm¬ 
pestriţează  cu  introducerea  unei  noui  limbi  în  învăţământ 
(legea  aponyiană),  nu  ca  obiect  de  studiu  numai  ca 
pentru  limba  statului,  ci  ca  limbă  de  propunere  la  sin¬ 
guraticele  obiecte  de  învăţământ...,  nenorocit  utracvism 
pedagogic.  Maria  Teresia,  nu  în  luminatul  veac  al  XlX-lea, 
şi  plin  de  democraţie  şi  de  libertăţi  naţionale  numai  pe 
hârtie,  ci  în  al  XVlIl-lea  dispune  la  1776,  referitor  la 
instrucţia  publică  a  ţării  în  şcolile  naţionalităţilor  din 
Ungaria,  că  obiectele  de  învăţământ  precum  sunt:  cetirea 
şi  scrierea,  aritmetica  şi  religiunea,  au  să  se  propună 
toate  în  limba  naţională  a  ţinutului,  iar  dacă  copiii 

învaţă  şi  nemţeşte  e  lauda  învăţătorului.1  Contrastul  este 
izbitor,  nu-i  aşa?! 

Altele  ni  se  închid,  precum  ni  se  închide  şi  sufletul 
cu  opreala  de  a  nu  ne  mai  rugă  în  limba  ce  ni  e  mai 
dragă  şi  mai  dulce...,  iar  în  şcolile  lor  huiduiala  noastră 
şi  a  copiilor  noştri  nu  mai  conteneşte. 

Noi,  ce  făceam? 

Stăteam  cu  manile  în  piept? 

Vai,  nu,  ci  am  dus  lupte  îndârjite  până  la  muşcă¬ 
tură  şi  apăram  totul  ce  se  putea  apără,  cu  nădejdea  în 
biruinţa  dreptăţii  bunului  Dumnezeu! 

Se  părea  par’că,  că  lumina  dreptăţii  istorice  pentru 
noi  nu  se  mai  poate  aprinde,  nici  mai  poate  licări.  Dar 
noi  am  crezut  tare  şi  mult  şi  ziua  birui nţii  a  fost  a  noastră ! 

Cetăţuia  noastră  de  apărare  în  aceste  zile  de  supremă 
cumpănire,  ne  mai  rămasă  biserica  în  formidabila  ei  or¬ 
ganizaţie  şaguniană. 

Prin  duhul  de  organizaţie  democratic,  în  care  a 
fost  ea  concepută  şi  din  nou  fundamentată,  biserica,  ca 
o  mamă  iubitoare,  şi-a  strâns  şi  şi-a  apropiat  mai  mult 
sub  aripa  ei  caldă  puii  ei,  îndemnându-i  la  stăruinţă  în 
luptele  lor  de  afirmare  ca  neam  şi  ca  biserică. 

Aici  zace  tocmai  valoarea  nepreţuită  a  operei  sale, 
că  cu  spiritul  său  prevăzător  de  veacuri,  măiestrul  şi 
iscusitul  legiuitor  a  ştiut  să  facă  din  bisericile  neamului 
tot  atâtea  ziduri  de  apărare  în  contra  tuturor  tendin¬ 
ţelor  de  desnaţionalizare  pe  toate  terenele  vieţii  noastre 
de  neam.  Toată  bogăţia  sufletului  nostru,  educaţie,  şcoală 
şi  lupte  de  apărare  se  răcoreau  în  vremea  aceasta  de 
pârjol  la  umbra  sfintei  cruci  şi  nu  înţelegem  acum,  când 
suntem  veşnic  liberi,  zorul  unora  dintre  noi  dascălii 
neamului  de  dincoaci  de  munţi,  de  a  ne  desface  şcoala 
noastră  primară  cu  orice  preţ  de  sub  acest  semn  scump 
şi  iubit  în  bezna  de  veacuri  trecute  ale  neamului... 
Suntem  de  convingerea,  că  toate  şcolile  noastre  primare 
unde,  paralel  cu  educaţia  profană  în  strânsă,  cea  mai 

1  Vieaţa  Românească,  Iaşi,  1907,  într’o  notiţă  subliniară,  p.  116. 

strânsă  legătură  trebuie  să  se  facă  şi  cea  religioasă,  la 
ţară  cu  deosebire,  să  treacă  în  mâna  bisericii,  căci  e 
vorba  de  viitorul  moral  al  neamului  nostru  şi  acesta 
ni  l  poate  garantă  numai  corabia  crucii  cu  vâslaşi  cin¬ 
stiţi  şi  artişti  în  chemarea  lor  de  apostolie  a  cuvântului 
şi  a  luminării... 

In  convorbirile  ce  au  urmat  pentru  unificarea  tuturor 
bisericilor  ortodoxe  române,  deie  bunul  Dumnezeu  să 
putem  zice  cândva  «pentru  unificarea  tuturor  bisericilor 
române»  din  România  nouă,  s’a  găsit,  că  opera  lui 
Şaguna  cuprinsă  în  «Statutul  organic»,  să  fie  baza  pe 
care  să  se  înceapă  noua  clădire  a  bisericii  româneşti, 
apreciindu-se  şî  prin  ,acest  gest  alcătuirea  bisericească 
epocală  a  unei  individualităţi  atât  de  marcante. 

Şi  cât  zbucium  nobil  şi  cald  de  artist  şi  erou  nu 
s’a  cheltuit  până  la  daltarea  perfectă  a  operei  şi  recu¬ 
noaşterea  ei  pe  cale  oficială  de  statuie  a  bisericii  româneşti ! 

Câte  nopţi  de  veghe,  de  gândire  şi  răbdurie  muncă 
intelectuală  nu  s’au  săvârşit  în  cel  mai  înalt  grad  de 
sacrificare  de  sine,  proprie  numai  eroilor  unui  gând, 
unei  credinţe,  pentru  zestrea  bisericii  şi  şcolii  sale  cu 
merindele  de  lipsă  pentru  lungul  drum  al  ostenelelor 
ce  vor  să  vină!... 

Şi  atunci  pe  rând  au  răsărit  şi  au  văzut  lumina 
zilei  cele  mai  înalte  instituţiuni  de  cultură,  cărţi  de 
ştiinţă  teologică  şi  pedagogică  pentru  seminarul  ce-i 
purtă  numele,  cărţi  de  păstorie  sufletească  cu  instrucţii 
pastorale  dintre  cele  mai  folositoare,  cărţi  bisericeşti 
pentru  trebuinţa  practică  a  bisericii,  în  frunte  cu  Biblia 
sa  ilustrată  (întâia  la  Români)  şi  atâtea  alte  fapte 
binefăcătoare. 

Apărarea  operei  în  contra  tuturor  clătinătorilor  ei 
impioşi  şi  sacrilegi  eră  mai  mult  ca  firească ;  şi  Şaguna 
când  a  trebuit  n’a  ştiut  cruţare  de  osteneli  întru  înde¬ 
plinirea  şi  a  acestui  rol  al  său,  dând  dovezi  de  o  înaltă 
pregătire  şi  agerime  de  spirit,  ce  punea  în  friguri  şi  pe 
adversarii  săi  a  căror  zdrobire  o  făcea. 

Asămănători  în  fapte  i-au  fost  numai  mitropoliţiî 
Veniamin  Costachi  (1768 — 1846)  al  Moldovei  şi  Silvestru 
Morariu-Andrievici  (1818 — 1895)  al  Bucovinei.  Ei  trei 
vor  rămânea  de  sigur,  cei  mai  distinşi  ierarhi  ai  bisericii 
ortodoxe  române  pentru  multă  vreme,  şi  istoria  nepărtini¬ 
toare  trebuie  să-i  înşire  între  eroii  bisericii  neamului 
românesc. 

Iată  un  erou  al  bisericii  noastre  de  dincoaci  de 
munţi,  pe  care  Dumnezeu  ni  l-a  trimis  la  plinirea  vremii 
din  acel  neam  de  ciobani  macedo  români,  care  în  veacul 
al  XIH-lea  putea  înfiinţa  dinastii  de  împăraţi  ca  şi  a  Asane- 
ştilor  din  fruntea  imperiului  româno-bulgar  (1186-1393), 
ca  pe  un  desrobitor,  legiuitor,  mângăitor  şi  pregătitor 
pentru  zilele  ce  le-am  ajuns.  v.  Loichtţă. 


Andreiu  Şaguna  şi  „Uniunea  Creştină". 

Aprecierea  justă  a  activităţii  sale  în  1868. 

« Uniunea  Creştină »  a  apărut  la  Paris  ca  organ  al 
Bisericii  ortodoxe  în  Apus  începând  cu  luna  Noemvrie 
1859  sub  conducerea  Părintelui  Rene  Eranyois  Wladi- 
mir  Guettee,  veehiu  preot  al  bisericii  romano  catolice 
devenit  preot  ortodox  şi  doctor  în  teologie  al  Bisericii 
ortodoxe  din  Rusia.  Aceasta  revistă  ortodoxă  s’a  înte¬ 
meiat  pentru  a  răspândi  cunoaşterea  doctrinei  Bisericii 
ortodoxe  şi  pentru  apărarea  acestei  biserici  împotriva 
atacurilor  nedrepte,  al  căror  obiect  este  ea  prea  adese¬ 
ori  in  Apus.  Ea  a  urmărit  în  acelaş  timp  şi  realizarea 
reunirii  tuturor  creştinilor  şi  a  tuturor  comunităţilor 
creştine  stabilind  principiul,  că  unirea  între  aceste  nu 
poate  fi  decât  rezultatul  învoirii  depline  cu  privire  la 
adevărul  descoperit  şi  că  acest  adevăr  nu  s’a  păstrat 
curat  şi  complet  decât  de  Biserica  ortodoxă.  Redactorii 
ei  au  cugetat  deci  că  lucrează  pentru  reunirea  biserici¬ 
lor,  făcând,  prin  studiile  lor  teologice  şi  istorice  asupra 
cestiunilor  diferenţietoare,  cestiuni  prea  slab  şi  prea 

puţin  studiate  până  la  ei,  să  dispară  prejudecăţile  secu¬ 
lare  ale  Apusului  împotriva  Răsăritului  creştin  şi  dove¬ 
dind,  cu  ajutorul  Sfintei  Scripturi,  al  scrierilor  sf.  Părinţi 
ai  bisericii  şi  a!  actelor  celor  şapte  Sinoade  Ecumenice 
că  Biserica  ortodoxă  a  păstrat  până  în  zilele  noastre 
preţioasa  moştenire  a  celor  dintâi  veacuri  creştine.  Ca 
organ  al  Bisericii  ortodoxe  în  Apus,  în  chiar  sânul  ca¬ 
tolicismului  apusean,  ea  a  fost  onorată  de  aprobările 
şi  de  încurajările  Prea  Sfinţilor  Patriarhi  şi  Sinoade  ale 
Bisericii  ortodoxe  precum  şi  de  simpatiile  oamenilor 
celor  mai  devotaţi  acestei  Sfinte  biserici.  Membri  di¬ 
stinşi  ai  acestei  biserici  şi-au  dat  concursul  la  redactarea 
ei  şi  nimic  nu  s’a  trecut  cu  vederea  pentru  a  o  face 
vrednică  de  marea  cauză  şi  problemă,  ce  a  fost  chemată 
să  apere.  Scopul  revistei  a  fost  formulat  astfel  de  înşişi 
redactorii  ei  în  repeţite  rânduri  în  decursul  existenţei 
sale  de  33  ani,  dela  1859—1892,  când  ea  a  încetat  să 
mai  apară  deodată  cu  trecerea  din  vieaţă  a  directorului 
şef  al  ei. 

Pentru  a  atinge  acest  scop  ce  şi  l-a  propus,  unul  din 
mijloacele  de  căpetenie,  a  fost  schiţarea  în  trăsături 
mari  şi  cu  o  deplină  independenţă  şi  sinceritate  a  isto¬ 
riei  unora  din  bisericile  particulare  autocefale,  care  alcă- 
tuesc  împreună  marea  confederaţiune  a  bisericilor  orien¬ 
tale.  Membrii  din  biserica  grecească,  rusă,  românească, 
armeană,  anglicană,  au  făcut  cunoscute  bisericile  lor 
respective,  arătând  spiritul,  caracterul  distinctiv,  fisio- 
nomia  cutărei  şi  cutărei  biserici,  învăţătura,  disciplina, 
au  schiţat  biografia  bărbaţilor  însemnaţi,  pe  care  i-a  dat 
una  sau  alta  dintre  aceste  biserici,  indicând  împrejură¬ 
rile  între  cari  s’au  desvoltat  ele. 

In  volumul  al  IX-lea,  în  fascicola  Nr.  11  de  pe  luna 
Noemvrie  1868  «Uniunea  Creştină»  într’un  articol,  care 
vrea  să  fie  o  dare  de  samă,  semnat  Dr.  Zotos,  aduce 
elogii  Monseigneur-ului  Andre  de  Siaguna,  cu  prilejul 
apariţiei  operei  sale:  Dreptul  canonic  al  Bisericii  orto¬ 
doxe  Acest  articol  bibliografic,  scurt  ca  extensiune,  dar 
consistent  ca  logică,  just  ca  judecată,  e  foarte  însemnat 

după  conţinutul  său.  Autorul  lui  combate  punctul  de 
vedere  greşit  sub  care  bisericile  apusene  consideră  şi 
apreciază  biserica  ortodoxă,  indicând  raţiunile  ce  stau 
la  baza  acestui  punct  de  vedere  principiar,  şi  cari  sunt, 
între  altele,  reaua  credinţă  şi  ignoranţa  scriitorilor  apuseni, 
mai  ales  a  celor  romano-catolici  în  ce  priveşte  cunoa¬ 
şterea  acestei  biserici. 

Importanţa  deosebită  a  acestui  articol  consistă  însă 
în  faptul,  că  în  el  se  fixează,  încă  în  decursul  vieţii 
marelui  şi  nemuritorului  arhiereu,  într’o  formă  concisă 
şi  precisă,  diferitele  domenii  de  validitare,  în  cari  şi-a 
desvoltat  el  prodigioasa  şi  multilaterala  sa  activitate, 
stabilindu-se  o  fină  şi  potrivită  distincţie  între  ele,  ofe¬ 
rind  criteriile  de  apreciere  a  acestei  activităţi  după 
-diversitatea  şi  însemnătatea  manifestărilor  sale. 

Andreiu  Şaguna  a  fost  deosebit  înzestrat  de  Dum¬ 
nezeu,  « arătând  mari  calităţi»,  cum  constată  autorul, 
pentru  a  conduce  cu  o  admirabilă  înţelepciune  biserica 
sa,  înconjurată  de  străini  şi  chiar  de  duşmani. 

1.  E!  e  mare  prin  urmare  mai  pre  sus  de  toate  în 
ipostasul  său  de  conducător,  mai  bine  zis,  de  ocârmu- 
itor  al  bisericii  sale  şi  al  neamului  său. 

2.  El  e  mare  ca  organizator  a!  bisericii  sale,  pe 
seama  căreia  el  a  obţinut  drepturi  şi  libertăţi,  de  care 
ea  nu  se  învrednicise  a  se  bucură  înainte  de  dânsul. 

3.  El  e  mare  ca  întemeietor  de  şcoli  de  toate  gra¬ 
dele,  ca  reformator  al  instrucţiunii,  ce  o  dau  ele,  mai 
ales  însă  al  instrucţiunii  clerului  bisericii  sale. 

4.  EI  e  mare  ca  scriitor,  producând  numeroase 
lucrări  ştiinţifice  în  domeniul  teologiei,  mai  ales  însă  în 
domeniul  jurisprudenţei  bisericeşti  şi  canonice,  dintre 
cari  multe,  traduse  —  graţie  importanţei  lor  intrinseci, 
în  limbi  streine,  aşa  în  limba  rusească  şi  cea  germană, 
îi  supravieţuiesc,  Dintre  toate  cea  care  a  stârnit  admi¬ 
raţia  contimporanilor,  capo  d’opera  lui  clasică  e  Dreptul 
canonic  al  bisericii  ortodoxe. 

Cât  va  fi  fost  de  măgulitoare,  cu  toată  modestia 
ce-1  caracteriza,  aceasta  justă  apreciere  a  activităţii  sale 

din  decursul  păstoririi  de  25  de  ani  pentru  cel  cart1 
se  . apropia  de  capătul  carierii  sale  bisericeşti,  în  caz  că. 
a  putut  luă  cunoştinţă  de  ea,  dupăce  ea  apăruse  într’o 
revistă  şi  într’o  ţară  streină! 

Isbit  de  intuiţia  realităţii,  care  se  desprinde  din 
acest  articol,  şi  de  care  dă  o  dovadă  atât  de  strălucită 
autorul  lui,  fixând  dejâ  în  1 868,  criteriile  sub  cari  poate 
fi  privită  întreagă  activitatea  bisericească  desvoltată  de 
Andreiu  Şaguna,  impresionat  de  exactitatea  şi  justeţa, 
cu  cari  stabileşte  autorul  locul,  ce-1  ocupă  marele  şi 
nemuritorul  arhiereu  în  ierarhia  valorilor,  am  crezut  ne- 


Dreptul  canonic  al  Bisericii  ortodoxe. 

De  Monseigneurui 1  Andreiu  de  Şaguna,  arhiepiscop  al  Bi¬ 
sericii  ortodoxe  din  Transilvania  şi  Ungaria.9 

«Lumea  are  obiceiul  în  Occident,  când  vorbeşte  despre 
Biserica  ortodoxă,  să  spună  că  ea  lâncezeşte  intr'o  stare  de 
ignoranţă.  Aceasta  acuzaţie  este  ea  oare  adevărată  şi  de  unde 
vine  aceasta  imputaţiune?  E  lucru  necontestat,  că  în  mare  parte 
aceasta  dojană  vine  din  reaua  credinţă  a  scriitorilor,  mai  ales 
a  scriitorilor  romano-catolici,  cari  caută  cu  orice  preţ  să  calom¬ 
nieze  sfânta  noastră  Biserică.  Dar  o  altă  raţiune  este  că  occi¬ 
dentalii  ignorează  cu  desăvârşire  Biserica  ortodoxă;  şi  numai 
în  urma  ignoranţei  lor  se  întâmplă  ca  să  o  învinovăţească  pe 
ea  însăşi  de  ignoranţă.  Se  întâmplă  adeseori  că  noi  considerăm 
un  popor  drept  ignorant,  pentrucă  noi  nu  )  cunoaştem.  In  Ioc 
de  a-1  numi  un  popor  ignorat,  noi  preferim,  din  vanitate,  a-1 
numi  popor  ignorant  pentru  a  scuză  propria  noastră  ignoranţă*. 

«Lumea  nu  cunoaşte  în  Occident  Biserica  noastră  şi  o 
consideră  ca  pe  o  biserică  ignorantă,  pentrucă  lumea  apuseană  nu 
cunoaşte  nici  greceasca,  nici  slavona,  nici  ruseasca,  nici  ro* 

1  Monseignenr  e  un  titlu  de  onoare  ce  se  dă  demnitarilor  înalţi 
bisericeşti  în  biserica  apuseană. 

‘  Extras  din  «L’Union  Chretienne».  Revue  orthodoxe.  lX-e  annee. 
Novembre  1868.  2-e  Serie.  —  Nr.  11.  Pag.  527 — 528, 

cesar  să  stărui  asupra  lui,  acum,  când  biserica  ortodoxă 
română  întreagă,  aduce  — •  pe  mormântul  din  Răşinari, 
omagiile  sale  cele  mai  sincere  de  recunoştinţă  şi  admi- 
raţiune  pentru  multele  binefaceri,  de  cari  s’a  învrednicit 
ea  pe  urma  activităţii  sale  fecunde  şi  binecuvântate. 


Acest  articol  bibliografic  îl  reproducem,  pentru 
importanţa  sa  deosebită,  în  textul  original,  însoţit  de 
traducerea  românească.  i.  Beieuţă. 


Le  droit  canonique  de  Peglise  orthodoxe. 

Par  Mgr  Andr6  de  Slaguna,  archeveque  de  PEgtise  ortho¬ 
doxe  de  Transylvanie  et  Hongrie. 

«On  est  habitue  en  Occident,  en  parlant  de  l’Eglise  or¬ 
thodoxe,  de  dire  qu’elle  croupit  dans  un  etat  d’ignorance.  Cette 
accusation  est-elle  vraie  et  d’ou  vient  ce  reproche?  11  est  in- 
contestable  qu’en  grande  pârtie  ce  reproche  vient  de  Ia  mau- 
vaise  foi  des  ecrivaîns,  principalement  des  ecrivains  romains, 
qui  cherchent  ă  tout  prix  â  calomnier  notre  sainte  Egiise.  Mais 
une  autre  raison,  c’est  que  Ies  occidentaux  ignorent  complete- 
ment  l’Egiise  orthodoxe;  ce  n’est  que  par  suite  de  leur  igno- 
rance  qu'ils  l'accusent  elle  meme  d’ignorance.  11  arrive  souvent 
que  nous  considerons  un  peuple  comme  ignorant  parce  que 
nous  l’ignorons.  Au  lieu  de  l’appeler  un  peuple  ignore,  nous 
pref6rons,  par  vanite,  l’appeler  peuple  ignorant  pour  excuser 
notre  propre  ignorance». 

«On  ignore  en  Occident  notre  Egiise  et  on  ia  considere 
comme  ignorante  parce  qu’on  ne  connait  ni  le  grec,  ni  le  slave, 
ni  !e  russe,  ni  le  valaque  et  que  l’on  ne  peut  lire  Ies  ouvrages 
scientifiques  qui  sont  publi^s  chaque  jour  en  ces  langues.  J’ai 
sous  Ies  yeux  un  ouvrage  qui  vient  de  paraître,  lequei,  s’il 

mâna  şi  pentrucă  ea  nu  poate  ceti  lucrările  ştiinţifice,  cari  se  pu¬ 
blică  zi  de  zi  în  aceste  limbi.  Am  înaintea  mea  o  lucrare, 
apărută  de  curând,  care,  în  caz  că  ar  fi  scrisă  în  limba  fran¬ 
ceză,  ar  fi  dat  ansă  să  se  vorbească  mult  despre  ea.  Aceasta 
lucrare  este  Dreptul  canonic  al  Bisericii  ortodoxe,  scris  în  limba 
românească  de  Monseigneur-ul  Andreiu  de  Şaguna,  arhiepiscop 
al  Bisericii  ortodoxe  din  Transilvania  şi  din  Ungaria.  Se  va 
pune  întrebarea  poate  că  în  Occident,  dacă  există  orlodoxi  în 
aceste  ţări.  Cu  toate  acestea  există  mult  mai  mulţi  decât  un 
milion,  şi  ceeace  este  mult  mai  curios,  şi  ceeace  scriitorii  ro- 
mano-catolici  caută  să  contesteze,  este  că  cea  dintâiu  lumină 
a  Creştinismului  a  fost  împărtăşită  acestei  tari  de  cătră  Biserica 
ortodoxă  şi  nici  de  cum  de  cătră  Roma.  Eu  voiu  da  poate  că 
cât  de  curând  o  scurtă  privire  istorică  asupra  acestei  Biserici; 
însă,  cu  privire  la  timpul  de  faţă,  voiu  spune  numai  câteva  cu¬ 
vinte  despre  savantul  ei  arhiepiscop,  Monseigneuru!  Andreiu 
de  Şaguna,  autorul  Dreptului  canonic.  Eminenta 1  Sa  a  fost  mai 
întâiu  de  toate  episcop-vicar  (1846,  2  Septemvrie),  în  urmă 
(1847,  8  Februarie)  arhiepiscop  al  acestei  Biserici.  Nu  numai 
că  el  a  arătat  mari  calităţi  pentru  a  conduce  biserica  sa,  printre 
străini  şi  chiar  printre  duşmani,  cu  o  înţelepciune  vrednică  de 
admirat,  ci  a  obţinut  pe  seama  ei  astfel  de  libertăţi,  de  care 
ea  nu  se  bucurase  încă  până  atunci.  Ce  este  mai  mult,  el  a 
ameliorat  situaţia  ei  prin  înfiinţarea  mai  multor  şcoli  şi  prin  in¬ 
strucţiunea  clerului.  EI  a  dat  şi  dovada,  prin  număroasele  sale 
lucrări,  că  posede  o  întinsă  erudiţiune.  Din  lucrările  sale  eu 
nu  voiesc  să  numesc  aci  decât  două,  care  sunt  de  ajuns 
pentrucă  să  facă  numele  său  celebru:  acestea  sunt:  Istoria 
Bisericii  ortodoxe  până  in  zilele  noastre,  în  două  volume,  şi 
Dreptul  canonic,  care  a  apărut  de  curând.  Mai  ales  în  aceasta 
lucrare  din  urmă  admiră  lumea  o  mare  şi  profundă  erudiţiune, 
care,  unită  cu  o  admirabilă  claritate  de  stil,  face  opera  clasică. 
Fericite  sunt  Bisericile  care  posed  astfel  de  păstori!» 

(Dr.  Zotos). 


'•  Eminence  e  titlu  de  onoare  dat  cardinalilor. 

etait  ecrit  en  franşais,  aurait  Jait  parler  beaucoup.  C’est  le 
Droit  canonique  de  VEglise  orthodoxe,  ecrit  en  valaque  par  Mgr 
Andre  de  Siaguna,  archeveque  de  l’Eglise  orthodoxe  en  Tran- 
sylvanie  et  Hongrie.  On  se  demandera  peut-etre  en  Occident 
s’i!  y  a  des  orthodoxes  en  ces  pays.  Cependant  il  y  en  a  beau¬ 
coup  plus  d’un  million,  et,  ce  qui  est  le  plus  curieux,  et  ce 
que  Ies  ^crivains  romains  cherchent  ă  contester,  c’est  que 
Ies  premieres  lumieres  du  Christianisme  furent  communi- 
quees  â  ce  pays  par  l’Eglise  orthodoxe  et  non  point  par  Rome. 
je  donnerai  peut-etre  prochainement  une  esquisse  historique 
de  cette  Eglise;  mais,  quant  â  present,  je  dirai  seulement 
queiques  mots  sur  son  savant  archeveque,  Mgr  Andre  de 
Siaguna,  l’auteur  du  Droit  canonique.  Son  Eminence  fut  d’abord 
eveque  vicaire  (1846,  2  sept.),  puis  (1847,  8  fev.)  archeveque 
de  cette  Eglise.  Non  seulement  ii  a  montre  de  grandes  qualites 
pour  gouverner  son  eglise,  parmi  des  etrangers  et  m6me  des 
ennemis,  avec  une  sagesse  admirable,  mais  il  a  pu  obtenir 
pour  elle  des  libertds  dont  elle  n'avait  pas  encore  joui  jusqu’alors. 
De  plus,  il  en  a  ameliore  la  situation  par  l'erection  des  plu- 
sieurs  ecoles  et  par  l’instruction  du  clerge.  11  a  prouve  aussi, 
par  ses  nombreux  ouvrages,  qu’il  possede  une  vaste  erudition. 
De  ses  ouvrages,  je  ne  veux  nommer  ici  que  deux,  qui  suffi- 
sent  pour  rendre  son  nom  celebre;  ces  sont:  VHistoire  de 
f  Eglise  orthodoxe  jusqa'â  nos  jours,  en  deux  volutnes,  et  le 
Droit  canonique,  qui  vient  de  paraître.  Cest  surtout  dans 
ce  dernier  ouvrage  que  l’on  admire  une  grande  et  profonde 
erudition  qui,  unie  â  une  admirable  lucidite  du  style,  rend 
l’ouevre  classique.  Heureuses  egiises  qui  possedent  de  tels 
pasteurs!*  (Dr.  Zotos.) 

Mitropolitul  Şaguna  şi  comuna  Răşinari. 

La  29  Iunie,  anul  1873,  un  trist  conduct,  părăsind  vechile 
ziduri  ale  oraşului  Sibiiu,  s’a  îndreptat  spre  comuna  mare  ro¬ 
mânească  Răşinari.  Stejarii  seculari  ai  Dumbrăvii  prin  care  trecea, 
îmbrăcaţi  în  toată  podoaba  lor  strălucitoare  de  primăvară,  mi¬ 
raţi  priveau  asupra  conductului,  în  fruntea  căruia  un  cucernic 
călugăr,  îmbrăcat  în  negre  odăjdii,  păşiâ  urmat  de  un  cosciug 
fără  podoabe  şi  de  o  mulţime,  din  ale  cărei  piepturi  suspine 
ieşiau,  din  ai  cărei  ochi  lacrimi  picau  în  praful  uscat  al  drumului 
şi  ai  cărei  genunchi  se  încovoiau  sub  povara  unei  grele  obide ; 
iar  veselii  cântăreţi  ai  pădurii  îşi  curmau  versul  lor  voios,  pentru 
a  nu  turbură  accentele  tânguitoare  ale  cortegiului  funebral... 

Astfel  îşi  începe  mult  regretatul  prof.  Dr.  D.  P.  Barcianu 
cuvântul  rostit  la  actul  festiv  ţinut  Ia  15  Iunie  1898  în  Sibiiu,  cu 
prilejul  aniversării  a  25  de  ani  dela  moartea  marelui  Mitropolit 
Andreiu  baron  de  Şaguna. 

In  anul  acesta  se  împlineşte  o  jumătate  de  veac  dela  moartea 
aceluiaş  ierarh  al  bisericii  noastre,  cu  acest  prilej  vor  veni  la 
mormântul  dela  Răşinari  din  toate  unghiurile  ţării  tot  ce  neamul 
nostru  are  mai  distins  în  frunte  cu  ierarhii  bisericii  ortodoxe, 
împreună  cu  M.  S.  Regele,  desrobitoru!  nostru,  ca  cu  toţii  să 
aducă  prinosul  de  recunoştinţă  acestui  mare  arhiereu,  mare 
român  şi  neasămănat  părinte  care  a  fost  Mitropolitul  Andreiu 
Şaguna.  La  serbările  comemorative  din  trecut  —  la  anii  1883, 
1898,  1909  —  aranjate  după  împrejurările  de  pe  vremuri  în 
cadre  mai  modeste,  eră  de  faţă  numai  poporul  român  din  Ar¬ 
deal;  cu  acest  prilej,  ca  să  ne  exprimăm  într’o  formă  obicinuită 
va  fi  reprezentată  toată  suflarea  românească. 

Mulţi  îşi  pun  întrebarea,  cum  a  ajuns  Mitropolitul  Şaguna 
să  fie  înmormântat  la  Răşinari  ?  Legătura  ce  a  existat  între  Şa¬ 
guna  şi  comuna  Răşinari  o  voiu  arătă  în  cele  ce  urmează  ca  o 
completare  a  celor  publicate  în  19091,  din  informaţiile  culese 
şi  din  corespondenţa  ce  a  avut-o  cu  Răşinărenii,  ca  acte  inedite. 

S’a  scris  foarte  mulţ  în  cursul  celor  50  de  ani  despre  vi- 
eaţa  bogată  în  fapte  mari  a  acestui  bărbat,  cu  toate  acestea 

1  Mitropolitul  Şaguna  şi  comuna  Răşinari,  Rev.  Teol.  Anul  111  p.  425.. 

totdeauna  mai  găseşti  ceva  de  zis,  ceva  nou  care  contribue  şi 
mai  mult  la  reconstruirea  personalităţii,  la  cunoaşterea  figurii 
sale  măreţe,  la  activitatea  iui  multilaterală,  ca  dovadă  că  el  nu 
a  fost  un  om  de  toate  zilele,  nu  a  fost  un  arhiereu  obicinuit 
«nu  a  fost  un  conducător  de  talie  măruntă»  —  ci  bărbatul  pro¬ 
videnţial  dăruit  poporului  român  de  Dumnezeu. 

* 

Comuna  Răşinari  pe  timpul  episcopilor  Sârbi,  a  fost  loc 
de  reşedinţă  episcopească,  locuind  in  «smerita  căsuţă  ţărănească», 
episcopii  Dionisie  Novacovici,  Gedeon  Nichitici  şi  Gerasim  Ada- 
movici,  dela  anii  1761  —  1796.  Mitropolitul  Şaguna  la  venirea  sa 
în  Ardeal  eră  necunoscut  în  oraşul  Sibiiu,  Saşii  nu  vedeau  cu 
ochi  buni  pe  acest  «popă  valah».  Fiind  sărac  şi  episcopia  să¬ 
racă  —  după  cum  însuşi  se  exprimă,  a  fost  nevoit  să-şi  stabi¬ 
lească  o  legătură  mai  strânsă  cu  turma  ce  o  păstorea,  la  care 
să  poată  apelă  oricând.  Şi  Doamne,  câte  mai  erau  lipsurile  bi¬ 
sericii  noastre  şi  cât  de  des  a  fost  silit  să  se  apropie  cu  răb¬ 
dare,  cu  tact  şi  înţelepciune,  cu  iubire  nemărginită  de  credin¬ 
cioşii  săi,  fie  pentru  ajutor  moral,  fie  material.  Din  cele  dintâiu 
zile  când  a  venit  în  Ardeal  şi-a  îndreptat  privirea  şi  a  intrat  în 
intimă  şi  nefăţărită  legătură  cu  preoţimea  şi  fruntaşii  de  pe 
vremuri  ai  comunei  Răşinari,  prefăcându-se  aceasta  într’o  ade¬ 
vărată  iubire  părintească  de  care  a  dat  dovadă  de  atâtea  ori  in 
vieaţă  şi  mai  în  urmă  în  testamentul  său,  dorind  să  răsplătească 
şi  iubirea  Răşinărenilor  prin  aceea  că  a  lăsat  să  fie  înmormântat 
în  această  comună,  fără  pompă,  fără  muzică  şi  fără  predică  cu 
un  singur  călugăr,  duhovnicul  său  German,  având  astfel  co¬ 
muna  noastră  onoarea  «singură  între  nenumăratele  comune  din 
provincia  noastră  mitropolitană  a  cuprinde  pe  marele  arhiereu 
In  sinul  său». 

Mitropolitul  Şaguna,  la  25  Martie  1847,  ca  vicar  general 
al  Românilor  ortodocşi  din  Ardeal,  vizită  comuna  Răşinari  şi 
orânduî  ca  patroană  a  şcoalelor  de  aici  Bunavestire,  cu  care 
prilej  obştea  i-a  încredinţat  Iui  purtarea  de  grije  a  şcoalelor.  La 
8  August  1850  luând  asupră  şi  această  îndatorire  scrie  iubitei 
comunităţi  din  Răşinari:  «Fiindcă  obştea  D-Voastră  bisericească 
cunoscând  îngrijirea  mea  care  o  am  despre  creşterea  poporului 
şi  despre  trebile  şcolare,  mi-au  încredinţat  mie  ca  arhiereului 

lor  purtarea  de  grije  a  şcoalelor  D-Voastră,  iar  eu  încrederea 
aceasta  a  D-Voastră  după  vrednicie  preţuindu-o» ...  numeşte  di¬ 
rectorul  şcolar  în  persoana  lui  loan  Brote,  îndemnând  obştea 
a  se  strădui  spre  folosul  cel  adevărat  al  ziselor  şcoale.  Cu  câ¬ 
teva  zile  mai  in  urmă  numeşte  3  învăţători  între  cari  unul 
Vasile  Axente  terminase  filosofia  şi  dreptul.  «Iubita  mea  în  Hri- 
stos  obşte!  Veţi  fi  ştiind  iubiţilor,  mulţimea  trebilor  mele  şi 
călătoria  mea,  care  am  a  o  întreprinde  Ia  Viena,  să  nu  vă  miraţi, 
că  nu  v'am  uitat  pe  D-Voastră,  căci  iubirea  mea  ferbinte  cătră 
voi  mă  îndeamnă  şi  astădată  a  vă  întimpinâ  cu  binecuvântare 
şi  epistolia  aceasta  arh i păstorească,  ca  dovadă  vie  a  îngrijirii 
mele  de  voi  şi  de  ai  voştri». 

Ivindu-se  dorinţa  ca  şcoalele  existente  să  primească  dreptul 
de  publicitate  şi  să  fie  reorganizate,  ne  mai  corespunzând  ce¬ 
rinţelor  vremii;  cu  privire  la  marea  necesitate  de  cultură  a  po¬ 
porului  nostru  înapoiat;  cu  privire  la  acest  izvor  de  fericire 
pentru  generaţiunile  viitoare  —  se  decide  să  se  facă  paşii  ne¬ 
cesari  pentru  organizarea  şcoalei  noastre  într’o  şcoală  capitală 
cu  4  clase  şi  o  şcoală  reală  cu  2  clase,  decretându-se  susţinerea 
lor  din  mijloacele  comunei.  «Umilit  subscrişii  cel  mai  sigur  pas 
spre  realizarea  dorinţii  noastre  îl  vedem  în  îndreptarea  noastră 
cu  adâncă  reverinţă  cătră  Excelenţa  Voastră  apărătorul  cel  mai 
ferbinte  al  intereselor  noastre  şi  părintele  cel  mai  iubitor  şi  în¬ 
grijitor  de  luminarea  poporului  încredinţat  păstorirei  Excelenţei 
Voastre».  Şaguna  aproabă  dorinţa  dacă  vor  face  mai  întâiu  lefi 
cuvenite  pentru  4  învăţători  şi  1  catihet  la  «şcoalele  normale* 
şi  pentru  2  profesori  şi  1  catihet  la  şcoalele  reale.  Planul  s’a 
zădărnicit,  căci  guvernul  în  principiu  aprobând  Înfiinţarea  ace¬ 
stor  şcoale,  n’a  încuviinţat  lefile  statorite  «care  fapt,  scrie  Şa¬ 
guna,  pe  unii  dintre  bunii  noştri  Răşinărenj  i-a  speriat  cu  în¬ 
cuviinţarea  grabnică  a  şcoalelor  reale,  iară  pe  alţii  i-a  speriat 
cu  neîncuviinţarea  şcoalelor  reale.  Au  greşit  şi  unii  şi  alţii,  căci 
nu  şi-au  adus  aminte  că  ei  sânt  pecetea  apostoliei  mele  in 
Domnul  nostru  lsus  Hristos  şi  că  eu  toate  spre  mulţumirea  ob¬ 
ştească  le-aşi  fi  întocmit...  precum  până  acuma,  aşâ  şi  de  acum 
înainte  voiu  priveghea  ca  ţoale  după  rânduială  să  fie  pentru 
cele  dinlăuntru  ale  şcoalelor  din  Răşinari». 

Cele  mai  însemnate  colecte  le  începeâ  cu  comuna  noastră. 
Când  a  iniţiat  colecta  pentru  cumpărarea  unor  case  pe  seama 
episcopiei,  «cu  încăperi  pentru  diecii  cari  se  pregăteau  pentru 
treapta  preoţiei»  —  Răşinărenii  s’au  arătat  cu  «răceală».  Dar 
răbdarea,  tactul,  iubirea  şi  înţelepciunea  combinate  cu  puterea 
de  cunoaştere  a  oamenilor,  îi  îndeamnă  a  trimite  o  scrisoare, 
asemenea  apostolului  Pavel  cătră  obştile  creştine,  pe  care  o 
transcriu  in  întregime  pentru  frumoasa  asemănare  şi  aplicare 
a  parabolei  cu  prinderea  peştilor : 

Mult  iubiţilor  mei  creştini  Răşinăreni ! 

«Precum  sfântul  apostol  Pavel  scria  cătră  obştile  creştine, 
şi  trimiteâ  la  ele  pe  trimişii  săi,  vrând  a  le  aduce  acelora  vre-un 
lucru  bun  la  cunoştinţă  sau  după  împrejurări  a  cere  milă  şi  ajutor 
dela  ele,  aşa  am  fost  trimis  şi  eu  la  voi  pe  părintele  protopopul 
vostru  Moise  Fulea,  ca  să  vă  aducă  vouă  la  cunoştinţă  năzu- 
eala  mea  ce  o  am  pentru  sfânta  noastră  Episcopie,  că  adecă 
am  de  gând  a  cumpără  o  casă  pe  seama  episcopiei,  ca  apos 
să  facem  nişte  încăperi  pentru  diecii  cari  se  pregătesc  pentru 
treapta  preoţiei,  şi  totodată  v’am  rugat  prin  zisul  meu  trimis, 
ca  să  vă  induraţi  a  ajută  această  a  mea  îngrijire  pentru  binele 
obştesc  al  sfintei  maicii  noastre  biserici. 

Părintele  protopop  s'au  dus  dela  mine  cu  binecuvântare 
şi  rugare  cătră  voi,  eu  eram  în  nădejdea  lui  Hristos,  că  turma 
mea,  pe  care  atâta  o  iubesc,  va  şti  preţui  glasul  păstorului  său ! 
Ci  iată  iubiţilor,  părintele  protopop  s’au  întors  dela  voi  la  mine 
aducând  veste  de  răceala  inimii  voastre  cătră  mine  şi  cătră  ru- 
garea  mea.  intru  aceea  m’am  fost  rugat  eu  şi  de  alte  obşti, 
precum  este  cea  dela  Braşov,  dela  Săcele,  dela  Bran,  dela  Să- 
lişte  şi  dela  altele,  şi  pretutindenea  au  ascultat  creştinii  aceia 
glasul  arhipăstorului.  După  adevăr  vă  mărturisesc  şi  aceea  vouă 
iubiţilor  Răşinăreni,  că  nu  numai  din  partea  părintelui  vostru 
protopop,  ci  şi  din  alte  părţi  mi  s’au  spus,  că  D-Voastră  nu 
vreţi  să  jertfiţi  pe  seama  Episcopiei  noastre  nimica,  la  unele 
dintre  comunităţi  îmi  ziceâ,  că  ele  nu  dau  pe  seama  lipselor  epi¬ 
scopiei,  căci  n’au  dat  nici  Răşinărenii. 

Puteţi  gândi  iubiţilor!  ce  durere  simţea  inima  mea,  când 
auziam  aceasta  despre  D-Voastră,  pe  cari  mai  mult  decât  pe 

alţii  v-am  iubit  totdeauna,  şi  astăzi  vă  iubesc.  Eu  nu  cred  vor¬ 
belor  acestor,  ci  precum  Hristos  Mântuitorul  a  zis  apostolilor, 
cari  toată  noaptea  au  pescuit  şi  nimic  n’au  prins,  ca  şi  mai 
odată  să  arunce  mreja  in  mare,  şi  atunci  au  prins  mulţime  de 
peşti,  aşa  am  aflat  de  bine  şi  eu,  ca  pe  părintele  Sava  să-l  îm¬ 
puternicesc,  ca  el  în  numele  meu  să  vă  vestească  şi  mai  odată 
lipsa  cea  mare  in  care  astăzi  se  află  sfânta  noastră  episcopie, 
şi  eu  trag  nădejde  dela  Dumnezeu,  că  inimile  voastre  se  vor 
tnmuiâ  de  rugămintea  arhipăstorului  vostru,  şi  mreja  săracei 
noastre  episcopii  se  va  umplea  de  milele  şi  dările  voastre,  şi 
prin  aceasta  veţi  arătă  vecinilor  voştri,  că  voi  sânteţi  fii  cei 
adevăraţi  ai  sfintei  noastre  Episcopii,  şi  sânteţi  vrednici  a  fi 
moştenitori  ai  părinţilor  voştri,  cari  în  tot  ciasul  ajutau  sfânta 
noastră  Episcopie. 

Fiind  cu  binecuvântare  arhipăstorească  al  D-Voastră  de  tot 
binele  voitor  arhiereu,  Andreiu.  Sibiiu  în  10  Decemvrie  1851». 

După  primirea  acestei  scrisori  apostoleşti,  din  care  reiese 
iubirea  nemărginită  a  Iui  Şaguna  faţă  de  înaintarea  poporului 
şi  luminarea  clerului,  dragostea  deosebită  sinceră  ce  o  nutrea 
faţă  de  iubiţii  creştini  de  aici  —  s’au  deschis  pungile  şi  mreaja 
din  nou  aruncată  a  prins  în  loc  de  peşti,  suma  de  2,676  floreni, 

* 

Şaguna  neavând  în  Sibiiu  o  biserică  spaţioasă  îşi  alesese 
comuna  Răşinari  pentru  săvârşirea  unora  dintre  cele  mai  însem¬ 
nate  acte  bisericeşti.  Astfel  în  anul  1865,  înainte  de  a  i  se  face 
instalarea,  scrie  din  Carloviţ  consilierului  guvernial  ca  să  se  facă 
o  reprezentaţie  câtră  prezidiul  ministerial  de  stat  «ca  să  con- 
ceadă  ţinerea  unei  adunări  bisericeşti  în  care  să  se  compună 
un  regulament  organic  valabil  pentru  întreaga  mitropolie  şi  sin¬ 
guraticele  ei  părţi,  apoi  pentru  fondurile  bisericeşti  şi  şcolare 
şi  alte  fundaţiuni  confesionale  care  regulament  să  se  aştearnă 
M.  Sale  spre  sancţionare».  Spre  acest  scop  ar  convocă  30  de¬ 
putaţi  din  cler  şi  60  mireni  din  arhidieceză  şi  dieceze.  «Comuna 
Răşinari  în  depărtare  de  1  Va  oră  dela  Sibiiu,  o  dezignez  ca 
locul  acestei  adunări,  fiindcă  acolo  avem  o  biserică  spaţioasă 
şi  deputaţii  ar  primi  cuartir  gratuit  având  noi  acolo  preste  5000 
suflete,  intre  cari  creştini  cu  bună  stare».  Adunarea  proectată 
nu  s’a  ţinut  aici,  nici  instalarea,  în  locul  acestora  s’a  sfinţit  întru 

arhiereu  1.  Popazu  episcopul  Caransebeşului,  la  15  August  1865. 
Un  dascăl  normalicesc  de  pe  vremuri,  între  alte  însemnări  ne 
descrie  actul  sfinţirii  şi  fiindcă  doreşte  să  se  pomenească,  tran¬ 
scriu  o  parte  din  aceste  însemnări: 

<ln  14  August  1865  într’o  Sâmbătă  la  3  ciasuri  după  amiazi 
au  venit  în  satul  nostru  Răşinari  Excelanţa  Sa  Mitropolitul  no¬ 
stru  al  neuniţilor  greco- răsăritean  Andreiu  baron  de  Şaguna, 
cu  episcopul  Procopie  tot  neunit  din  Arad,  cu  arhimandritul 
loan  Popazu  din  Braşov,  pre  care  Duminecă  la  sfânta  iiturgie 
in  15  August  1865,  în  sf.  biserică  cea  nouă  neunită,  hramul 
sf.  Treimi  a  Răşinarului  l-au  hirotonit,  sfinţit  şi  jurat  episcop 
neunit  Caransebeşului  în  Bănat,  fiind  mai  mulţi  arhimandriţi, 
protopopi,  preoţi  şi  diaconi,  vicepreşedinte  al  guvernului,  toţi 
protopopii  Sibiiului,  domnul  Bulgăr,  d.  judeţ,  d.  inspector  român 
al  scaunului  Sibiiu  Petru  Roşea  născut  în  Sălişte.  încă  şi  alţi 
domni  şi  doamne  şi  mai  multe  persoane  de  bărbaţi  şi  femei 
din  toate  religiile  învecinate  şi  mai  depărtate  au  luat  parte  la 
această  prea  mult  dorită  sărbare  de  privelişte  la  care  au  privit 
o  mulţime  nenumărată  din  toate  vecinătăţile  de  primprejur,  pre 
câţi  i-au  putut  încăpeâ  biserica ;  angineri,  maiori,  căpitani,  stra- 
jameşteri  încă  şi  jandari  cari  au  ţinut  pacea  liniştită,  că  de  nu, 
s’ar  fi  călcat  unul  pre  altul  de  s’ar  fi  omorât  la  intrarea  şi  ie¬ 
şirea  din  sf.  biserică.  Această  mult  dorită  şi  aşteptată  stăpânire 
de  poruncă  de  când  n’au  mai  avut  poporul  nostru  român  neunit, 
scaun  de  mitropolie  nici  mitropolit,  foarte  mult  o  am  dorit 
până  acum,  abia  o  am  dobândit  şi  căpătat.  Dacă  s’au  săvârşit 
sf.  Iiturgie  Duminecă  în  ziua  de  sf.  Maria  mare,  au  mers  per¬ 
soanele  cele  mai  înalte  în  institutul  şcoalelor  noastre  unde  era 
gătit  un  prea  strălucit  prânz  care  a  costat  500  fi.,  la  care  au 
luat  parte  la  o  100  de  persoane,  iar  cei  mai  mulţi  privitori  au 
fost  poftiţi  şi  chemaţi  la  prânz  mai  prin  toate  casele  locuito¬ 
rilor  în  satul  nostru  Răşinari.  Această  privelişte  s’au  grăit  de 
mai  muţi  oameni  bătrâni  că  nu  s’au  văzut  de  când  îi  Răşinariu». 
«Scrisam  eu  mult  păcătosul,  cu  peana  de  găină  şi  cu  mână  de 
ţărână,  mâna  să  putrezească,  cine  va  ceti  să  mă  pomenească, 
P,  Gligore  dascăl  normalicesc». 

Cu  preoţîmea  locală,  cu  fruntaşii  satului  în  special  cu  fa¬ 
miliile,  Cioran,  Barcian  şi  Brote  ţinea  Şaguna  o  strânsă  legă¬ 
tură  cu  adevărat  prietinească,  mai  mult  însă  cu  preotul  său  iubit 
Sava  Popovici  Barcianu,  ca  dovadă,  corespondenţa  ce  a  purtat-o 
cu  susnumitul.  In  lipsa  de  persoane  coalificate  la  «Seminarul 
Andreian»  numeşte  un  an  şi  jumătate  de  profesor  pe  preotul 
Sava;  după  acest  timp  îl  dispensează,  dându-i  următorul  act: 

Cinstite  părinte  Sava! 

«Precât  preţuesc  eu  slujbele  cele  bune,  care  cinstia  Ta 
ca  profesor  în  institutul  nostru  diecezan  teologic  le-ai  făcut  în 
vremea  de  un  an  şi  jumătate,  pe  atâta  sânt  silit  a  dezlega  pre 
cinstia  Ta  dela  slujba  aceasta,  căci  m’am  convins,  că  îndepăr¬ 
tarea  cinstiei  Tale  dela  acele  două  parohii,  care  sufleteşte  trebue 
să  le  îngrijeşti,  poporenii  aceia  numeroşi  mult  pătimesc  în  cele 
sufleteşti. 

Care  aducându-ţi  la  cunoştinţă  doresc  ca  în  aceste  rân¬ 
duri  să  afli  mulţumită  mea  cu  slujbele  cele  bune  ale  Cinstiei 
Tale,  şi  rămân  cu  arhierească  binecuvântare,  al  Cinstiei  Tale 
binevoitor  arhiereu  Andreiu,  episcop.  Sibiiu  la  4  Octomvrie  1855». 

In  anul  1856,  Şaguna  trimite  in  ţara  Românească  şi  Mol¬ 
dova  pe  parohul  Sava,  asesor  consistorial  decorat  cu  crucea 
de  aur  pentru  merite,  cu  binecuvântare  şi  slobozenie  arhierească, 
ca  să  grijească  sufleteşte  pe  cătanele  împărăteşti  austriace  cari 
se  află  în  ţările  pomenite,  «luând  dela  ele  spovedania  păcatelor 
şi  împărtăşindu-le  cu  sf.  cuminecătură».  Ce  servicii  a  făcut  preotul 
Sava  arhiereului  său  în  această  călătorie,  dovadă  scrisoarea 
adresată  părintelui  Daniil  Popovici,  tatăl  pomenitului  preot: 

Cinstite  Părinte, 

«Din  epistola  primită  în  zilele  acestea  dela  Domnul  Co¬ 
mandant  de  trupele  împărăteşti  din  Bucureşti,  am  înţeles  cu 
plăcere,  că  părintele  Sava,  fiul  Sfinţiei  Tale,  cu  purtările  sale  în 
slujba  pre  care  l-am  trimis  eu  acolo,  mi-au  câştigat  multă  cinste 
înaintea  Domnilor  tisturi  împărăteşti  mai  înalţi,  şi  prin  aceste 
purtări  m’au  îmbucurat.  Deci  te  înştiinţez  prin  aceasta  pre  Sfinţia 
Ta,  ca  să  te  bucuri  «că  fiul  Sfinţiei  tale  pe  lângă  îndestularea 
mea  arhipăstorească,  ne-au  câştigat  vază  şi  cinste  şi  înaintea 

acelor  persoane  înalte.  Cu  binecuvântare  arhierească  sânt,  de 
binevoitor  arhiereu,  Andreiu.  Sibiiu  în  28  Martie  1856». 

Preotul  Sava,  bun  cunoscător  al  limbei  germane,  latine  şi 
italiene,  autor  de  manuale  didactice,  pe  acest  «erudit  şi  sârguin- 
cios  autor  didactic»  îl  încredinţează  Şaguna  cu  traducerea  «Me¬ 
morialului»  său,  care  terminându-o,  în  1860  scrie  arhiereului 
următoarele: 

Excelenţa  Voastră, 

«Aici  aştern  cu  fiască  plecăciune  şi  urmarea  traducerei 
Memorialului,  încât  am  pătruns,  după  împrejurările  în  care  mă 
aflu  cam  bolnăvicios,  în  duhul  elaboratului  Ex.  Voastre,  veţi 
decide  înşivă;  eu  mă  bucur  din  inimă  că  deşî  preste  vreme 
mai  îndelungată,  tot  iese  în  tipar  la  lumină,  şi  zorile  aceluia 
se  pot  răspândi  cu  plăcere  între  cler  şi  popor. 

încununeze  atotputernicul  silinţele  acestea  neobosite  ale 
Ex.  Voastre  în  favoarea  ierarhiei  noastre  cu  succesul  cel  mai 
mângăitorll 

Recomandat  graţiei  părinteşti  sânt  al  Ex.  Voastre  preaplecat 
fiu  sufletesc,  Sava  Popovici.  Răşinari,  în  16  Octomvrie  1860». 

Pe  acelaş  act  scrie  Şaguna:  «Mulţumescu-ţi  Sava !  şi  iarăş 
mulţămesc».  Sibiiu,  17  Octomvrie  1860.  Andreiu,  episcop. 

De  sărbători,  preotul  Sava  «fiul  ascultător»  totdeauna  tri¬ 
mitea  urările  sale  de  bine  arhipăstorului  său  sufletesc,  iar  de 
Paşti  an  de  an  trimiteâ  şi  câte  un  miel  gras.  Astfel  în  anul 
1860  Şaguna  îi  răspunde  astfel:  «Mulţămescuţi  pentru  bunătate. 
Doresc  ţie,  bătrânului  taică,  preotesei  şi  copiilor  tăi,  dela  atotputer¬ 
nicul  Dumnezeu,  ca  Ia  mulţi  ani  să  petreceţi  cu  toţii  sfintele 
Paşti  in  sănătate  şi  îndestulare,  trimiţând  din  prisosul  mieilor 
în  tot  anul  şi  la  cea  de  miei  lipsită  episcopie,  câte  un  miel 
frumos  şi  gras.  Tu  nu  mi-ai  cinstit  Gramatica  ta,  nici  alte  scrieri 
ce  ai  tipărit,  dar  eu  pârga  scrierilor  mele  ţi-o  trimit,  dar  este 
întrebare,  fi-va  frumoasă  şi  grasă  ca  mielul  tău»?  Andreiu,  episcop. 

Iar  în  Anul  1872,  felicitându-l  de  sărbătorile  «Naşterii  Dom¬ 
nului»  îi  scrie  Şaguna:  «Iubite  părinte  Savo!  Mulţumescu-ţi  pentru 
felicitările  Ia  Crăciun,  poftindu-ţi  din  suflet  curat,  că  atotputer¬ 
nicul  să  te  ţină  cu  familiarii  la  mulţi  fericiţi  ani  a  petrece  sărbă¬ 
torile  «Naşterii  D-lui»  cu  toţi  şi  deplină  sănătate.  La  sftul  lg- 

natiu,  ca  ziua  naşterii  mele  înainte  cu  65  ani.  Andreiu  arh.  şi 
mitropolit». 

La  1871  când  s’a  serbat  jubileul  de  25  ani  de  când  câr- 
muiâ  biserica  ortodoxă,  cu  acest  prilej  s’a  făcut  o  manifestaţie 
de  sinceră  recunoştinţă  din  partea  Românilor  faţă  de  Şaguna. 
El  însă  din  cauze  sanitare  a  încunjurat  serbarea,  s’a  retras  în 
aceea  zi  Ia  Răşinari,  petrecându-o  în  post  şi  rugăciune  in  casa 
preotului  Sava  şi  în  cercul  prietinilor  săi  de  aici. 

Din  corespondenţa  cu  părintele  Sava  şi  altele,  se  desprinde 
iubirea  părintească,  iubirea  nefăţărită,  încrederea,  intimitatea  ce 
o  nutreâ  faţă  de  subalternii  săi,  care  înţelepciune  şi  dragoste 
înpinteneau  la  muncă  rodnică  pe  preoţi  şi  mireni,  iar  aceştia 
ca  fii  ascultători  urmau  glasul  păstorului,  lată  o  însuşire  carac¬ 
teristică  care  a  ridicat  personalitatea  lui  la  o  înaltă  autoritate 
morală  atât  de  necesară  pentru  conducătorul  suprem  de  suflete, 
şi  care  se  poate  constată  atât  de  bine  din  aceste  şi  alte  scri¬ 
sori,  din  cari  reiese  omul  mare,  iubitor,  recunoscător  şi  sincer 
fără  umbră  de  fariseim.  Iar  din  cazul  amintit  la  1871,  aflăm  la 
Şaguna  modestia  întrupată,  pe  arhiereul  care  nu  a  căutat  şi  nu 
i-a  plăcut  pompa  în  vieaţă,  mai  puţin  a  dorit-o  Ia  moartea  sa, 
deşi  eră  conştient  de  munca  de  titan  ce  a  săvârşit-o  în  vieaţă 
şi  in  deplina  cunoştinţă  a  acestui  adevăr  s’a  exprimat:  «Numai 
când  vă  veţi  întoarce  dela  groapă,  veţi  vedea  pe  cine  aţi  perdut». 
Acest  bărbat  idealist  in  adevărul  înţeles  al  cuvântului  dar  totodată 
şi  realist,  căci  dacă  nu  avea  simţul  realităţii  nu  puteâ  înfăptui  câte 
a  înfăptuit  n’a  ştiut  ce  e  odihna.  La  Răşinari  venea  de  cele  mai 
multe  ori  incognito,  Ia  sărbători  mari,  sau  în  preziuă,  ducându-se 
la  biserică,  după  aceea  în  cercul  fruntaşilor  săi,  unde  în  tihnă 
discuta  multe  din  problemele  ce  l  preocupau  de  interes  pentru 
biserică  şi  neamul  nostru.  Din  aceste  intime  convorbiri,  cuiegeâ 
informaţiuni,  afla  dorinţa  şi  nemulţumirea  poporului,  căutând 
să  îndrepte  să  satisfacă  ca  cel  mai  mare  părinte  sufletesc  al  lui, 
dându-!e  mângăere  nu  numai  prin  vorbe  frumoase  ci  şi  prin 
fapte,  căci  despre  acest  arhiereu  spune  poporul  «că  a  fost  tot 
una  cu  cuvântul».  El  a  fost  o  putere  creatoare,  minte  prevăză¬ 
toare,  omul  practic  care  indemnâ  şi  însufleţea  Ia  muncă,  pen- 
trucă  mai  întâi  el  muncîâ  mai  mult  ca  oricare  altul  căruia  se 
adresă. 

El  a  înfăptuit  pentru  poporul  său  iubit  şi  lucruri  cari  mo¬ 
mentan  nu  se  potriveau  cu  starea  culturală  in  care  se  află.  Sta¬ 
tutul  organic  introdus  acum  50  de  ani  şi  mai  bine,  a  dat  cre¬ 
dincioşilor  în  biserica  noastră,  votul  universal,  care  politiceşte 
numai  în  zilele  noastre  s’a  dat.  Poporul  trăit  în  iobăgie,  restrâns 
în  drepturile  sale  fireşti,  libertatea  dată  de  biserică  cu  datorinţe 
şi  drepturi,  de  multe  ori  mai  ales  în  parohiile  mai  mari  a  fo¬ 
losit  în  direcfie  greşită.  Astfel  ni  se  păstrează  cazul  cu  consti¬ 
tuirea  celui  dintâiu  comitet  parohial  aici  în  Răşinari,  când  po¬ 
porul  explicând  «ad  litteram»  paragrafii  legii,  sinodul  parohial  nu 
a  ales  în  comitet  nici  un  fruntaş  din  bărbaţii  cari  au  condus 
biserica  în  trecut;  cei  neîndreptătiţi  s’au  plâns  lui  Şaguna  de 
ruşinea  ce  i-a  ajuns  prin  noua  organizaţie  bisericească.  El  însă, 
bărbatul  prevăzător,  conştient  de  surplusul  de  energie  acumulat 
de  veacuri  în  cutele  adânci  ale  sufletului  poporului,  în  robia 
sufletească  în  care  a  trăit,  i-a  liniştit  cu  blândeţe  şi  înţelepciune 
părintească,  spunându-le  să  se  ferească  totdeauna  dinaintea  pu- 
voiului  de  apă,  altcum  vor  fi  răpiţi  de  torent.  «A  trebuit  să  fac 
această  lege  şi  ştiam  că  mai  ales  acum  la  început  o  să  aibă  şi 
urmări  rele;  poporul  nostru  nu  e  pregătit  pentru  această  re¬ 
formă,  dar  dacă  nu  foloseam  prilejul  acum,  nu  o  mai  puteam 
face». 

* 

Cu  cât  ne  îndepărtăm  mai  mult  de  anul  morţii  sale,  cu 
atât  personalitatea  lui  iese  mai  mult  în  relief,  figura  lui  măreaţă 
devine  tot  mai  luminoasă  ca  soarele  de  vară  care  cu  raze  dă¬ 
tătoare  de  lumină,  încălzeşte,  luminează  şi  dă  vieaţă. 

Răşinari,  Iunie  1923.  Preot  Emilian  Cloran. 

Mitropolitul  /îndreiu  Şaguna  şi  creşterea  clerului.1 

Două  şcoale  din  Sibiiu,  «Seminarul  teologic  An- 
dreian»  şi  «Şcoala  normală  Andreiu  Şaguna»  prin  această 
şedinţă  comemorativă  voesc  să  dea  —  şi  de  astădată  — . 
expresiune  celui  mai  profund  sentiment  de  pietate  şi 

1  Discurs  rostii  la  şedinţa  festivă  a  celor  două  şcoale  şaguniene,  in 
11  Iulie  a.  c.  în  sala  prefecturii  din  Sibiiu. 

recunoştinţă  faţă  de  fericitul  întru  Domnul  patronul  lor, 
Andreiu  Şaguna,  Marele  Mitropolit,  dela  moartea  căruia 
se  împlinesc  astăzi  50  de  ani.  O  facem  aceasta  fiind 
îndemnaţi  şi  de  cuvintele  Sf.  Apostol  Pavel:  «Aduce- 
ţi-vă  aminte  de  mai  marii  voştri,  cari  v’au  grăit  vouă 
cuvântul  iui  Dumnezeu,  la  a  căror  săvârşire  a  vieţii  pri¬ 
vind,  să  le  urmaţi  credinţa»  (Evr.  13,  7). 

Noi,  studenţii  acestor  două  şcoale  facem  această 
pioasă  aducere  aminte,  fiind  pe  deplin  convinşi,  că  evo- 
cându-ne  grandioasa  figură  a  marelui  Mitropolit  Andreiu, 
—  amintindu-ne  şi  numai  câteva  din  nenumăratele  lupte 
ce  a  purtat  el  pentru  păstrarea  credinţii  strămoşeşti  şi  în¬ 
tărirea  neamului,  sufletul  ni  se  umple  de  nouă  îndemnuri 
de  muncă  stăruitoare  pentru  împlinirea  cu  sfinţenie  a 
chemării  noastre  de  viitori  preoţi  şi  învăţători. 

Astăzi,  când  pare  a  fi  mai  contenit  zgomotul  celor 
mai  mari  trei  evenimente:  al  înfăptuirii  unităţii  naţionale, 
al  încoronării  şi  al  dării  constituţiei  celei  nouă  a  Ro¬ 
mâniei  întregite,  ne  apare  figura  măreaţă  a  aceluia,  care 
ne-a  pregătit  pentru  aceste  zile  mari,  ne  răsare  în  minte 
icoana  plină  de  lumină  a  celui  dintre  ierarhi  părintelui 
nostru  Andreiu,  cel  mai  mare  dintre  păstorii  pe  cari  bi¬ 
serica  noastră  de  dincoace  de  munţi  i-a  avut. 

Ajunsese,  să  fie  păstorul,  conducătorul  unui  popor, 
pe  care  duşmanii  l-au  despoiat  de  tot  ce  i  au  putut  luă, 
chiar  şi  de  biserici  şi  de  mormintele  părinţilor,  prin  ne¬ 
legiuitul  act  de  desbinare  din  anul  de  tristă  amintire 
1700.  Popor  adâncit  în  suferinţă,  cu  sufletul  aproape 
amorţit  de  o  îndelungată  resemnare  amară;  preoţi ,  cari 
purtau  şi  ei  acelaşi  jug  al  apăsării  şi  al  nedreptăţii...  şi 
căpetenii  bisericeşti  silite  a  servi  ca  unelte  în  mânile 
celor  neobosiţi  în  tentaţiunile  d?  a  slăbi  credinţa  şi  a 
surpă  biserica  şi  neamul  (Lupaş),  iată  ce  a  găsit  aici 
Arhimandritul  Şaguna  la  venirea  sa  în  Ardeal !  Această 
icoană  jalnică  însă  el  nu  s’a  sfiit  a  o  privi  drept  în  faţă 
cu  bărbăţie,  cu  nădejde  neclintită  în  Dumnezeu  şi  cu 
încredere  în  puterile  sale  oţelite  încă  din  frageda-i  tine- 
reţă.  Pe  teren  bisericesc  încercă  el  să  suplinească  ceeace 

pe  toate  terenele  îi  lipsea  poporului  în  fruntea  căruia 
ajunsese. 

Iar  pentru  aceasta  îi  trebuiau  mai  întâi  preoţi  bine 
pregătiţi,  îi  trebuiau  preoţi  cu  o  mai  largă  cunoştinţă 
de  carte...  cu  înţelegere,  cu  pricepere  pentru  opera  mă¬ 
reaţă  pe  care  el  o  pregătea  poporului  păstorit  de  el. 

înţeleptul  părinte  şi-a  dat  seama,  că  biserica  luptă 
cu  arme  spirituale  prin  clerul  ei  şi  poate  avea  speranţă 
de  biruinţă  numai  dacă  soldaţii  ei  —  preoţii  —  vor  fi 
înzestraţi  cu  arme  corăspunzătoare  timpului  în  care  trăesc. 
De  aceea  şi-a  îndreptat  el  toată  atenţiunea  şi  asupra 
creării  unui  cler  select  şi  conştient  de  chemarea  lui. 

înaintaşii  Marelui  Andreiu  au  făcut  şi  ei  tot  ce  le-a 
fost  cu  putinţă  pentru  creşterea  clerului,  dar  şcoale  pre¬ 
gătitoare  pentru  şcoala  clericală  pe  atunci  nu  aveam, 
iar  intrarea  în  şcoalele  străine  pentru  «poporul  valah» 
eră  încuiată,  chiar  şi  puţinele  şcoale  primare  ortodoxe 
stăpânirea  ni  Ie  pusese  sub  supravegherea  episcopatului 
romano-catoîic!  Astfel  fiind  împrejurările,  este  uşor  de 
înţeles,  că  la  modestul  «curs  clerical»  de  6  luni  veniau 
tineri  cu  prea  puţine  cunoştinţe  pregătitoare,  ba  chiar 
unii  dintre  ei  abia  ştiau  scrie  şi  ceti.  Meritul  lor  însă 
constă  întru  aceea,  de  a  fi  fost  păstorii  credincioşi  ai 
tradiţiuniior  noastre  de  veacuri  şi  a  fi  continuat  firul 
istoriei  de  «sate  şi  preoţi»  ai  neamului  românesc. 

Deodată  cu  venirea  Iui  Şaguna  în  fruntea  bisericii 
noastre  se  începe  o  nouă  fază  şi  în  creşterea  clerului. 
Îndată  Ia  venirea  sa  a  ridicat  cursul  clerical  de  6  luni 
la  un  an,  întroducând  şi  obiecte  nouă  de  învăţământ, 
cari  aduceau  cu  sine  un  spirit  progresit,  punându  se 
astfel  învăţământul  teologic  şi  educaţia  viitorilor  preoţi 
pe  baze  mai  solide.  Cu  ochii  ageri  şi  cu  inima  plină 
de  cea  mai  curată  dragoste  părintească  urmărea  nemu¬ 
ritorul  Arhiereu  întreaga  creştere  a  viitorilor  preoţi,  în¬ 
drumând  pe  profesori,  ca  să  observe  toate  purtările  şi 
aplecările  clericilor  în  afară  de  şcoală  şi  de  biserică, 
căci  — -■  zicea  el  —  scopul  şcoalei  noastre  clericale  nu 
este  numai  acela,  ca  clericii  să  înveţe  studiile  hotărâte, 

ci  este  încă  şi  acela,  ca  să  se  vadă,  dacă  au  chemarea 
câtrâ  treapta  preoţească,  ce  se  vede  din  purtarea  şi 
aplecarea  cătră  cele  sfinte. 

Ţinea  mult,  ca  şcoala  clericală  a  eparhiei  sale  să 
stea,  în  ceeace  priveşte  studiul,  cel  puţin  alăturea  cu 
şcoalele  similare  de  altă  credinţă,  de  aceea  a  dispus 
(la  1852)  ca  «cursul  clerical  să  fie  pe  viitor  de  doi  ani», 
iar  ceva  mai  târziu  ridică  acest  curs  la  3  ani.  Dupăce 
a  înfiinţat  şi  şcoale  secundare,  licee,  şi  a  scos  de  sub 
iurisdicţiunea  bisericei  rom.-catolice  şi  şcoalele  primare 
ortodoxe  —  numărul  cărora  l-a  mărit  —  Marele  Mi¬ 
tropolit  a  avut  fericirea  să  vadă,  cum  ia  şcoala  clericală 
veneau  tineri  tot  mai  bine  pregătiţi.  Toate  aceste 
schimbări  înspre  bine  s’au  făcut  în  14  ani  şi  nu 
mai  mulţi  Acea  dorinţă  a  Marelui  Mitropolit  însă,  ca 
lângă  reşedinţa  mitropolitană  să  fie  o  şcoală  teologică 
cu  cursuri  de  4  ani  a  rămas,  să  se  realizeze  abia  în 
zilele  noastre. 

Chiar  şi  numai  din  cele  spuse  se  poate  vedea 
atenţiunea  ce  a  dat-o  Marele  Mitropolit  pregătirii  unui 
cler  cult  şi  evlavios,  care  să  poată  corăspunde  cât  mai 
bine  chemării  de  a  lumină  şi  îndrumă  poporul,  care  să-i 
poată  ajută  cât  mai  mult  întru  ajungerea  scopului  vieţii 
sale,  ca  pe  «Românii  transilvăneni  din  adâncul  lor  somn 
să-i  deştepte  şi  cu  voia  cătră  tot  ce  este  adevărat, 
plăcut  şi  bun  să-i  atragă»,  scop  care  şi-l  mărturisise 
în  ziua  hirotonirii  sale  întru  Episcop  în  catedrala  sâr¬ 
bească  din  Carloviţ.  In  scopul  acesta  a  organizat  el  şi 
a  pus  temelie  solidă  seminarului  teologic  de  astăzi,  pe 
seama  căruia  tot  el  a  scris  şi  a  tipărit  cele  mai  multe  cărţi. 

Încă  dela  început  s’a  îngrijit  Şaguna,  ca  pe  lângă 
obiectele  teologice  să  li  se  propună  clericilor  şi  obiecte 
pedagogice  mai  însemnate.  A  făcut  aceasta  cu  scopul  ca 
viitorii  preoţi  să  poată  fi  şi  învăţători  şi  astfel  să  co- 
răspundă  cât  mai  bine  misiunii  lor  culturale  de  lumină¬ 
tori  şi  conducători  ai  poporului. 

El, —  care  prin  organizaţia  ce  i  a  dat  —  a  ştiut  să  facă 
din  biserică  cea  mai  puternică  fortăreaţă  de  apărare  a 


233 


tuturor  comorilor  noastre  naţionale,  el  şi-a  dat  bine 
seama,  că  aceste  două  instituţiuni  —  biserica  şi 
şcoala  —  e  bine  să  se  sprijinească  reciproc  întru  pros- 
perarea  şi  luminarea  poporului,  făcând  să  se  ţeasă  între 
biserică  şi  şcoală  o  cât  mai  strânsă  legătură.  Şaguna  a 
fost  de  credinţa,  că  pacinica  conlucrare  a  acestor  două 
instituţiuni  o  pretind  —  între  altele  —  chiar  şi  interesele 
naţionale  superioare,  pentrucă  numai  pe  moralitatea  iz¬ 
vorâtă  din  credinţa  bisericii  ortodoxe  îşi  poate  baza 
existenţa  neamul  românesc.  Şi...  dovezi...  destule  ne-a 
dat  trecutul.  Marele  Mitropolit  şi-a  pus  de  scop,  ca 
moralitatea  cătră  care  tinde  biserica  păstorită  de  el  să 
devină  un  factor,  care  să  stăpânească  şi  să  cârmuiască 
întreaga  vieaţă  a  poporului  românesc.  Aşa  este  a  se 
explică  faptul,  că  Mitropolitul  Şaguna  pregătea  pe  viitorii 
preoţi  în  aşa  fel  ca  ei  să  poată  fi  şi  învăţători.  Dar 
o  făcea  aceasta  şi  pentru  a  înlătură  lipsa  de  învăţători. 

Cu  interes  deosebit  şi  cu  încordare  urmărea  pe  fie¬ 
care  cleric  în  parte,  căci  ani  de-a  rândul  a  fost  el  însuşi 
directorul  «şcoalei  clericale».  Aşa  i-a  putut  reuşî  ca  în- 
tr’un  timp  de  27  de  ani  cât  a  păstorit  să  crească  un 
cler  mai  bine  pregătit,  disciplinat  şi  mai  presus  de  toate 
pătruns  de  sfinţenia  chemării  sale. 

El,  Marele  Andrei,  Ie-a  întărit  credinţa  în  adevărul 
sfânt  al  legii  străbune  şi  El  le-a  înviorat  nădejdea  în 
sosirea  unui  viitor  mai  fericit  pentru  biserica  şi  neamul 
românesc.  In  toiul  luptelor  ce  a  purtat  în  contra  chiar, 
a  stăpânitorilor  pentru  reculegerea  bisericii  noastre  din 
starea  umilită  în  care  o  adusese  desbinarea  dela  1700, 
el  nu  şi-a  uitat  nici  odată  de  «şcoala  clericală»,  ci  ur¬ 
mărea  cu  viu  interes  şi  cu  toată  căldura  iubirii  părin¬ 
teşti  tot  ce  se  petrecea  într’ânsa. 

Epocal  a  fost  Şaguna  întru  toate  manifestările  vieţii 
sale  pământeşti  şi  icoana  personalităţii  sale  e  plină  de 
măreţie. 

întregită  aceasţă  icoană  cu  trăsăturile  individualităţii 
sale  de  preot,  ea  primeşte  o  aureolă  de  strălucire,  care 
ne  umple  inima  de  evlavie  şi  admiraţiune . .. 

—  50  de  ani  s’au  împlinit  în  ziua  de  16/29  Iunie, 
de  când  cel  mai  energic  şi  mai  bun  păstor  al  Mitro¬ 
poliei  ardelene,  reînviate  de  dânsul,  a  urmat  calea 
a  tot  pământeanul  pe  drumul  veciniciei !  —  50  de  ani 
s’au  împlinit  de  când  în  dangăt  lin  de  clopot  şi  în  jalea 
nespusă  a  unui  popor  pe  care  din  adâncu-i  somn  l-a 
deşteptat.,  regescul  părinte  şi  stăpân  a  fost  coborît 
pentru  vecinicie  în  cripţa  modestă  de  lângă  sfânta 
biserică  din  Răşinar!..  50  de  ani  s’au  împlinit  de  când 
cel  trimis  de  Domnul  s’a  întors  iarăşi  Ia  Domnul. 

In  evocarea  măreţei  figuri  sufletul  nostru  ne  e  cu¬ 
prins  de  sentimente  profunde...  Ni  se  pare  că  din  sfe¬ 
rele  cereşti,  dintr’o  lume  alta  ca  a  noastră  înţeleptul 
părinte  îşi  întinde  braţele  protectoare  asupra  moştenirii 
ce  ne-a  lăsat...  şi  cuprinşi  de  emoţie  sacră  ce  o  aduce 
cu  sine  clipa  sfântă  a  aducerii  aminte,  plecăm  smeriţi 
genunchii  pe  lespedea  de  peatră  a  mausoleului  din  Răşinar 
şoptind: 

N’am  venit  să  plângem,  căci  eroii  nu  se  plâng... 
ci  am  venit  să  te  admirăm  să  ne  inspirăm  să  ne  în¬ 
tărim  cu  Duhul  tău  şi  să-ţi  urmăm  credinţa! 

Ioati  Dinu, 

-  student  în  teologie. 


Pastoralele  iui  Şaguna. 

Nu  sunt  pe  deplin  dumerit  dacă  colecţia,  pe  care 
o  avem  la  îndemână,  este  complectă.  Dar  acestea,  pe 
cari  le  cunoaştem,  mărturisesc  cu  aceeaş  putere  de  au¬ 
torul  lor,  ca  şi  celelalte  opere  mari  şi  netrecătoare,  pe 
cari  le-a  înfăptuit  Marele  Mitropolit  Şaguna  pentru  înăl¬ 
ţarea  bisericii  sale  şi  întru  folosul  neamului  românesc 
de  dincoace  de  Carpaţi. 

Nu  sunt  aceste  pastorale  de  valoarea  altor  lucrări 
literare  ale  lui,  pentrucă  le  lipseşte  proporţia.  Dar  din 
ele  respiră  aceeaş  iubire  de  Dumnezeu,  căruia  i-a  slujit 
cu  credinţă  şi  aceeaş  dragoste  neţărmurită  a  păstorului 

mare  pentru  turma  sa  credincioasă,  despre  cari  vorbeşte 
aşa  de  frumos  în  pastorala  de  Crăciun  la  anul  1852: 

«Acela  creştin  iubeşte  pe  Dumnezeu,  carele  îl  cunoaşte 
pe  el  de  Dumnezeu  adevărat,  afară  de  care  nu  este  alt  Dum¬ 
nezeu  adevărat;  care  slujeşte  lui  şi  se  teme  de  el  cu  adevărată 
cucernicie...»  «Acela  creştin  iubeşte  pe  deaproapele  său... 
carele  nu  fură,  ci,  lasă  lucrurile  streine  în  întregimea  lor  şi 
le  păzeşte  pe  ele,  ca  şi  ale  sale;  carele  se  nevoieşte  cu  su¬ 
doarea  sa  pentru  traiul  vieţii  sale  şi  la  cele  ale  deaproapelui 
avuţii  nu  se  întinde;  carele-şi  păzeşte  gura  de  toată  grăirea 
de  rău  şi  numele  deaproapelui  său  In  toată  vremea  îl  laudă 
şi  îl  cinsteşte». 

Iubirea  de  Dumnezeu  este  fundamentul  vieţii  lui 
Şaguna,  ea  este  subiectul  tratat  cu  predilecţie  în  pasto¬ 
ralele  sale  de  Crăciun.  Iar  iubirea  deaproapelui,  dragostea 
cătră  fiii  săi  credincioşi,  este  izvorul  nesecat  din  care 
au  purces  toate  operele  sale,  săvârşite  pentru  binele  lor 
sufletesc;  ea  găseşte  cele  mai  frumoase  cuvinte  de  ex¬ 
primare  în  fiecare  pastorală  îndreptată  cătră  cler  şi 
popor,  încât  ne  este  greu  să  alegem  cel  mai  nimerit  cu¬ 
vânt  al  său,  pentru  a  o  caracteriza. 

«Apropierea  sărbătorilor  celor  mântuitoare  pentru  tot 
neamul  ome'nesc...  deşteaptă  în  mine  un  dor  mare,  pentru 
de  a  vă  cercetă  cu  dragoste  şi  cu  îngrijire  părintească 
in  zilele  aceste  sfinte  şi  a  vâ  da  hrană  sufletească,  de  care 
săturându-vă  să  petreceţi  vieaţa  voastră  pe  pământ  cu  noroc 
şi  cu  îndestulare  şi  apoi  în  ceialaltă  vieaţă  să  moşteniţi  îm¬ 
părăţia  lui  Dumnezeu». 

Altădată  scrie  dela  Viena: 

«...  căci  eu  nimic  nu  doresc  aşa  tare  ca  binele  vostru 
şi  iubirea  mea  cătră  voi  nu  o  poate  nimic  amorţi». 

Şi  iarăş  aiurea  scrie: 

«...  şi  vă  rog  ca  un  tată  pe  fiii  săi  să  nu  uitaţi  strădania 
mea,  care  ziua  şi  noaptea  o  am  pentru  voi,  ci  să-mi  răsplătiţi 
cu  ascultarea  învăţăturilor  mele,  să  fiţi  cu  frica  lui  Dumnezeu, 
cu  dreptate  cătră  deaproapele  vostru,  ori  de  ce  neam  sau 
limbă  va  fi  acela  . . .» 

In  grădina  literară,  pe  care  ne-a  lăsat-o  moştenire,, 
alături  de  copacii  vânjoşi,  cari  umbresc  şi  azi  învăţă¬ 
mântul  nostru  bisericesc  şi  teologic,  ce  se  adapă  din 
fântâna  înţelepciunii  dumnezeieşti,  Biblia  lui  Şaguna, 
rămasă  până  acum  cea  mai  frumoasă  traducere  româ¬ 
nească,  pastoralele  lui  sunt  tot  atâtea  flori  alese,  cari 
pot  desfăta  şi  azi  sufletul  cu  miros  plăcut. 

Dacă  nu  s’au  putut  publică  în  întregime,  nici  acum 
la  semicentenarul  morţii  marelui  ierarh,  aceste  izvoare 
de  apă  vie,  cari  au  înviorat  odinioară  sufletul  credin¬ 
cioşilor  săi,  ars  de  vijelia  vremurilor  de  redeşteptare 
naţională  şi  au  slujit  ca  tot  atâtea  faruri  de  lumină  pen¬ 
tru  călăuzirea  clerului  şi  a  poporului  printre  multele 
ispite  şi  primejdii  dinafară,  ce  ne-au  pândit  vieaţa  noa¬ 
stră  românească  şi  creştinească  in  epoca  şaguniană;  vom 
spicui  aici  câteva  părţi,  menite  să  sporească  aureola  de 
mare  păstor  a  Mitropolitului  Şaguna. 

Cea  dintâi  pastorală,  îndreptată  cătră  « bine  încuviinţaţii 
Domni  protopopi,  cătră  cinstita  preoţime  eparhialnică  şi 
mult  iubiţii  săi»,  le  vesteşte  numirea  lui  de  Episcop  al 
Clerului  şi  Poporului  nostru  greco-răsăritean  din  Ardeal». 
Iată  cum  mărturiseşte  de  sine  cu  acest  prilej: 

«Şi  fiindcă  această  osebită  soarte  pe  mine  a  căzut,  vă  fă- 
găduesc  sărbătoreşte,  cumcă,  de  vremece  Preaînalta  milă  a 
înălţatului  nostru  împărat,  prin  întregimea  Scaunului  Episcopesc 
arătată  într’acolo  ţintează,  ca  Clerul  şi  Poporul  nostru,  precum 
în  cele  sufleteşti  aşa  şi  în  cele  de  minte  ţiitoare,  să  se  folo¬ 
sească,  din  toate  puterile  mele  neostenit  mă  voiu  strădui  ca... 
să  fiu  « Tatăl  Clerului  şi  al  Poporului  nostru ,  Tată  zic,  să 
fiu.  Tată  şi  încă  odată  zic,  Tată  să  fiu  în  înţelesul  cel  ade¬ 
vărat*. 

Aşa  înţelegea  Şaguna  să  prefacă  puterea  ierarhică, 
de  care  se  învrednicise,  în  duioasă  dragoste  de  tată, 
pe  care  a  păstrat-o  luminoasă,  până  la  sfârşitul  vieţii 
Sale,  fără  să-  i  scadă  văpaia  sau  să  o  lase  umbrită  de 
amărăciunile,  cari  nu  1  au  cruţat  de  atâtea  ori. 


237 


Din  cuprinsul  pastoralelor  bogat  în  îndrumări  pentru 
chemarea  preoţimii  şi  pentru  folosul  vieţii  credincioşilor, 
locul  nu  ne  îngăduie  să  alegem  decât  câteva  spicuiri 
ale  căror  actualitate  n’a  pierdut  nimic  în  cursul  celor 
trei  sferturi  de  veac,  decând  ele  au  fost  date. 

Cel  dintâi  îndemn  cătră  preoţime,  cuprins  în  prima 
sa  pastorală  dela  12/24  Februarie  1848,  este  să  propo- 
veduiască  cuvântul  de  luminare  şi  mântuire  prin  predici. 
lată  cum  continuă  îndată  dupăce  spune  «Tată  să  fiu  în 
înţelesul  cel  adevărat». 

«Dar,  ca  să  nu  las  neîntrebuinţat  nici  un  prilej,  prin  care 
s'ar  putea  folosi  atât  preoţimea,  cât  şi  întreg  poporul  nostru, 
pentru  aceea,  bine  ştiind  eu  ce  lipsă  mare  are  poporul  nostru 
de  a  căpătă  învăţătură,  de  a  se  desăvârşi  şi  a  se  lumină, 
poftesc  pe  întreaga  mie  iubită  preoţime  ca  să  se  nevoiaşei  a 
întocmi  şi  a  spune  cuvântări  bisericeşti,  adecă  a  învăţă  şi  a 
lumină  pe  poporenii  noştri. 

Poate,  că  se  vor  află  unii  dintre  preoţi,  cari  îmi  vor  zice 
aici,  cumcă  pentru  întocmirea  şi  învăţarea  cuvântărilor  biseri¬ 
ceşti  n’au  vreme,  siliţi  fiind  a-şi  agonisi  pânea  cea  de  toate 
zilele  cu  sudoarea  feţii  lor,  insă  nu  aşa  iubiţilor  mei  împreună 
slujitori!  nu  aşa,  pentrucă  şi  sfântul  Apostol  Pavel  a  lucrat 
cu  mânile  sale  şi  totuşi  au  şi  binevestit,  precum  ne  adeve- 
rează  capul  20.  st.  34  din  Faptele  Apostolilor:  cumcă  mânile 
lui  nu  numai  luişi,  ci  şi  celor  ce  erau  cu  dânsul,  la  toate 
lipsele,  între  bunăvestirea  cea  cu  zi  şi  cu  noapte,  au  slujit. 

Această  datorinţă  a  noastră  şi  pentru  aceea  trebue  să-o 
împlinim  cu  strădanie  şi  râvnă,  ca  poporenii  noştri  să  vază 
cumcă  ne  îngrijim  pentru  ei,  cari  au  o  neapărată  lipsă  de  o 
creştere  şi  povăţuire  bună,  ca  prin  aceea  din  necovârşire  la 
covârşire  şi  din  ruginita  negură  a  neştiinţelor,  in  carea  prin 
curgerea  nenumăratelor  veacuri  spre  paguba  sa  cea  univer¬ 
sală  încă  până  în  ziua  de  astăzi  se  află,  la  limanul  cel  liniştit 
al  ştiinţelor  şi  al  luminării  să  se  aducă  şi  aşa  să  se  prefacă 
într’un  popor  cultivat,  pe  lângă  celelalte  popoare  luminate, 
şi  sa  simtă  împreună  darul  şi  bunătatea  stăpânirii  Preaînăl- 
ţatului  nostru  Monarh,  înalt  carele  doreşte  prin  noi,  cari  pur- 


238 


tăm  nume  de  învăţători  ai  poporului,  creşterea  şi  luminarea 
supuşilor  săi,  căci  ştie  Prea  bunul  nostru  Împărat  ce  folos 
este  în  zisul  acela  a  lui  Horaţ:  ingenuas  dldicisse  fideliter 
artes,  emollit  mores,  nec  sinii  esse  feros. 

Şi  ca  sfatul  acesta  al  meu  să  nu  răsune  înzadar,  ca 
glasul  celui  din  pustie,  poftesc  pe  întreaga  preoţime,  ca  în- 
tocmitele  sale  cuvântări  bisericeşti  din  vreme  în  vreme  să 
mi  le  trimită  încoace,  pe  care  eu,  după  aceea,  le  voiu  adună 
într’una  şi  le  voi  da  la  lumină  supt  numele  acesta:  „Adu¬ 
narea  Cuvântărilor  bisericeşti,  întocmite  prin  preoţimea 
eparhiei  greco-răsăritene  neunite  din  Ardeal". 

La  aceeaş  îndatorire  a  propoveduirii  cuvântului 
dumnezeesc  revine  Şaguna  în  August  1857.  In  legătură 
cu  orânduirea  de  a  cumpără  pe  seama  bisericilor  Chi- 
riacodromionul,  îşi  exprimă  bucuria  că  a  înţeles  de  unii 
preoţi,  că  cetesc  la  toate  Duminecile  şi  sărbătorile  mari 
cuvântul  lui  Dumnezeu  din  această  carte  de  cuvântări 

«de  învăţătură  creştinească  însetaţilor  creştinilor  noştri, 
cu  cuviinţă ,  de  pe  Amvon  îmbrăcaţi  în  Sfite,  pentru  care  faptă 
frumoasă  a  lor  vor  căpătă  ei  plata  împărăţiei  cereşti  dela 
Domnul  nostru  Isus  Hristos,  a  cărui  Evanghelie  ei  o  vestesc 
cu  râvnă  şi  cu  evlavie,  insă  şi  dela  poporeni  seceră  ei  cinste 
şi  laudă,  iară  dela  mine,  ca  dela  Arhiereul  lor,  sunt  totdeauna 
binecuvântaţi  şi  socotiţi  ca  destoinici  împreună  slujitori  cu 
mine  la  jertfelnicul  Domnului»...  «Insă  cu  durere  am  înţeles 
şi  aceea  —  continuă  apoi  —  că  alţii  dintre  preoţii  noştri  în¬ 
gâmfaţi  de  o  sumeţie  proastă,  nici  de  cum  nu  cetesc  popo¬ 
rului  învăţăturile  evanghelice,  iară  alţii  le  cetesc,  dar  fără  cu¬ 
viinţă  şi  evlavie,  aşa  lenoşi  şi  împietriţi  la  inimă»... 

Şi  orânduieşte: 

«ca  părinţii  protopopi  să  pună  pe  vre-unul  dintre  cre¬ 
ştini  în  fiecare  Parohie,  carele  să  privegheze,  dacă  se  păzeşte 
ordinăciunea  aceasta  arhierească  (de  a  propovădui)  de  cătră 
Preoţi  şi  apoi  să  dee  de  ştire  scaunului  protopopesc  de  nu 
se  va  păzi  strâns  aceea,  iar  Părinţii  protopopi  au  apoi  însăr¬ 
cinare  a  arătă  Scaunului  episcopesc  pe  toţi  aceia  preoţi,  cari 
vor  cuteză  a  fi  nepăsători  în  cetirea  cuvântărilor»... 

Şi  încheie: 

...  «mai  odată  fac  băgători  de  seamă  pe  toţi  Preoţie 
noştri,  cari  până  acum  n’au  făcut  destul  chemării  lor,  căci  pe- 
cei  leneşi  şi  neascultători  îi  voiu  arătă  prin  Circular  întregei 
Eparhii  şi  îi  voiu  lipsi  de  Parohie,  ca  pe  nişte  nedest^inicj 
de  a  păstori  pe  poporul  lui  Dumnezeu». 

O  a  doua  problemă,  toi  atât  de  actuală,  pe  care 
mă  simt  îndemnat  a  o  scoate  la  suprafaţă  ca  o  arză¬ 
toare  îndatorire  pentru  zilele  noastre  este  creşterea  ti¬ 
neretului  prin  catehizare.  într’o  pastorală  din  1850  arată 
întâi,  în  reasumat,  după  cartea  «Peatra  Credinţii»,  che¬ 
marea  păstorului  celui  bun,  apoi  continuă  astfel: 

«Totodată  vă  înştiinţez  că  soborul  eparhial  In  Încheierea 
sa  a  16-a  a  hotărât  să  demând  Preoţimei  in  numele  Sobo¬ 
rului  ca  să  ţină  in  zilele  de  Dumineci  şi  Sărbători  Catehizaţie, 
ca  apoi  cu  atât  mai  mult  să  se  întărească  moralitatea,  adecă 
purtarea  cea  bună  şi  prin  aceasta  ascultarea  şi  împlinirea  po¬ 
runcilor»... 

Şi  continuă  astfel  cătră  preoţime: 

...«vă  demând  tuturora  ca  catehizarea  aceasta  să  o  in¬ 
troduceţi  şi  sfânt  să  o  păziţi;  la  care  veţi  fi  datori  a  păzi 
blândeţe  şi  răbdare,  având  râvnă  şi  nizuinţă,  precum  şi  iu¬ 
bire,  ca  să  covârşiţi  pe  poporenii  voştri  în  frica  lui  Dum¬ 
nezeu...  în  dragoste  cătră  deaproapele,  în  vieaţă  trează  şi 
sârguiioare  în  împlinirea  poruncilor...  precum  şi  în  împlinirea 
sfaturilor  mele  arhiereşti»... 

«Să  nu  vă  scârbească  rogu-vă  însărcinarea  aceasta,  ci 
purtaţi-o  cu  răbdare.  Ştiu  eu  prea  bine ,  că  voi  toată  săptă¬ 
mâna  lucraţi  cu  mânile  voastre,  ca  să  aveţi  pânea  de  toate 
zilele;  ştiu  eu  şi  aceea  prea  bine ,  că  şase  zile  ustur ându  vă 
căldura  văzduhului  ta  moşiile  voastre ,  abia  aşteptaţi  a  şaptea 
zi,  ca  să  vă  odihniţi,  şi  in  care  să  vă  câştigaţi  nouă  puteri 
pentru  lucrurile  săptămânii  viitoare;  toate  acestea  şi  acestora 
asemenea  le  ştiu  eu;  însă,  Iubiţilor,  tocma  pentru  aceea,  ca 
să  se  mire  tot  insul  de  bunătatea  Românului  şi  a  Preoţimei 
româneşti,  vă  rog,  ca  să  împliniţi  sarcina  aceasta  pentru  prea 

mărirea  Tatălui  ceresc,  pentru  bucuria  Prea  înălţatului  nostru 
împărat,  pentru  binele  poporenilor  noştri,  şi  pentru  a  voa¬ 
stră  mângăere  şi  cinste. 

Iată,  Iubiţilor,  nu-mi  preget  a  vă  proroci  cu  simţul  acela, 
care  simt  astăzi  în  peptul  meu,  că  doară  anul  acesta  nu  va 
trece,  şi  voi  toţi  vă  veţi  bucură  de  îmbunătăţirea  sorţii  voa¬ 
stre,  a  întregei  Preoţind». 

Şi  după  acest  îndemn  de  mângâiere  orânduieşte 
felul  cum  să  se  urmeze: 

«Catechizaţia  aceasta  să  se  facă  totdeauna  după  prânz 
la  două  ceasuri  şi  un  ceas  să  se  ţie,  apoi  să  se  săvârşească 
după  tipic  Rugăciunea  de  seara. 

La  Catechizaţia  aceasta  să  se  propue: 

1.  învăţătura  creştinească,  după  Catehismul  cel  la  Sibiiu 
şi  Braşov  tipărit. 

2.  Tălcuirea  celor  zece  porunci  ale  lui  Dumnezeu; 

3.  Tălcuirea  celor  nouă  porunci  bisericeşti; 

4.  Şapte  taine; 

5.  învăţăturile  mele  arhiereşti 

Iar  pentruca  tot  poporul  să  se  covârşească  în  rugăciuni, 
rânduesc  ca,  Ia  sfânta  Liturgie,  în  loc  de  Priciasnă,  să  se  ce¬ 
tească  prin  Dascălul  sau  prin  Cantorul  cu  glas  înalt  şi  curat, 
şi  spre  auzul  şi  înţelegerea  tuturor  aceste  rugăciuni,  cari  tot¬ 
deodată  să  se  şi  poftorească,  până  ce  preotul  cu  sfânta  cu¬ 
minecătură  va  fi  gata,  şi  adecă: 

Sfinte  Dumnezeule,  —  Mărire  Tatălui,  —  Prea  sfântă 
Treime,  —  Doamne  milueşte-ne,  de  3  ori,  —  Mărire  Tatălui , 
—  Tatăl  nostru. 

Mărturisirea  credinţei :  Crez  într’unul  Dumnezeu. 

Cuvine-se  cu  adevărat. 

Mărire  ţie  celui  ce  ne-ai  arătat  nouă  lumina. 

Celce  în  toată  vremea  şi  in  tot  ceasul. 

Zece  porunci  ale  lui  Dumnezeu. 

Nouă  porunci  bisericeşti. 

Rânduiala  aceasta  să  se  înceapă  din  Dumineca  S.  Toma 
şi  să  se  ţie  până  la  ziua  Sfintei  Cruci,  în  14  Septemvrie». 

Puţin,  am  zice,  dar  eră  un  început,  după  măsura 
puterilor  preoţitnii  de  pe  atunci. 

Fără  voie  mise  impune  însă  întrebarea:  cât  facem 
noi  acum?  Suntem  noi  în  împlinirea  acestei  îndatoriri 
pastorale  la  înălţimea  progresului  cultural  şi  a  condi¬ 
ţiilor  de  vieaţâ  neasemănat  mai  favorabile  în  vremile 
noastre,  decât  erau  pe  atunci  ?  Las  să  răspundă  conştiinţa 
fiecăruia  faţă  cu  memoria  Aceluia  pe  care  îl  prăznuim 
şi  faţă  cu  înaintaşii,  cari  nu  vor  fi  desminţit  pe  Marele 
lor  Arhiereu;  el  îi  iubea  şi  purtă  grije  de  soartea  lor, 
dar  le  cerea  să-şi  împlinească  şi  datoria  cu  râvnă! 

Nu  mai  puţin  actuală  este  o  pastorală  din  1855, 
despre  uniţi  şi  opera  lor  de  învrăjbire,  tot  atât  de  ca¬ 
racteristică  şi  pentru  zilele  noastre.  Doară  numai  oa¬ 
menii  s’au  schimbat,  a  rămas  aceeaş  mentalitatea  unită 
cu  îndrăsneala  ei  tulburătoare,  lată  cuvintele  Marelui 
ierarh : 

«învăţătura  creştinească  ne  învaţă  pe  noi:  Că  biserica 
noastră  este  trup  duhovnicesc,  al  cărui  cap  este  Hristos,  şi 
se  însufleţeşte  de  duhul  lui  Dumnezeu.  Această  învăţătură  o 
au  aşezat  Sfinţii  Părinţi  după  cuvintele  sfântului  apostol  Pavel, 
cătră  Efeseni  cap  4,  st.  3—6,  care  aşa  sună:  «Să  păziţi  ani- 
mea  duhului  întru  legătura  păcii,  un  trup  şi  un  duh,  precum 
şi  chemaţi  sunteţi  într’o  nădejde  a  chemării  voastre;  un  Domn, 
o  credinţă,  un  botez,  un  Dumnezeu  şi  Tatăl  tuturor ». 

Această  unime  a  duhului,  care  suntem  datori  a  o  păzi 
întru  legătura  păcii,  cu  durere  trebue  să  mărturisesc,  că  o 
văd  primejduindu-se  prin  ispitele  şi  cercările  unora,  cari  după 
zisa  Scripturii,  s’au  sculat  ca  nişte  proroci  mincinoşi  spre  a 
ne  abate  dela  adevăr  şi  a  ne  duce  pe  calea  rătăcirii.  Aceste 
primejdii  învederate  ce  vi-se  amerinţă, 1  mă  silesc  pe  mine 
a  nu  mai  tăceâ,  ci  a  înălţă  glasul  meu  arhieresc,  ca  să  nu 
mă  fac  vinovat  stricării  de  unime  a  duhului  întru  legătura 
păcii,  nici  părtaş  pricinilor,  nenorocirilor  şi  răspunzător  îna¬ 
intea  lui  Dumnezeu,  care  mi-au  încredinţat  paza  şi  îngrijirea 


1  Amerinţă  =  ameninţă.  Formă  veche,  cn  rotacism. 

sufletelor  voastre.  Pentru  aceea  vă  spui  şi  vă  vestesc,  că  se 
tipăresc  nişte  cărţi  şi  gazete  în  zilele  noastre,  care  sub  nişte 
nume  frumoase  de  Români,  de  naţionali,  ascund  nişte  cugete 
viclene  şl  înşelătoare  şi  nu  numai  nici  un  bine,  ci  multe  rele 
şi  nenorociri  pricinuesc  celor  ce  le  cetesc;  şi  ce  este  încă 
mai  mult,  ele  ar  face  şi  mai  mari  şi  mai  multe  rele,  când 
s’ar  ceti  pretutindenea,  şi  când  s’ar  înţelege  de  toţi,  cari  le 
cetesc. 

E  vorba  de  Gazeta  Transilvaniei  care  «scrie  fără 
ruşine  şi  fără  sfială  tulbură  de  mulţi  ani  unimea  duhului 
nostru  întru  legătura  păcii»  şi  de  Călindarul  lui  Qk. 
Bariţiu  pe  anul  1856,  al  cărui  scriitor  în  «Cronica  Tran¬ 
silvaniei»,  «înşelăciuni  face,  când  scrie  despre  noi  şi 
şi  despre  lucrurile  episcopiei  noastre  şi  pe  acestea  le 
întunecă  şi  le  schimonoseşte». 

Şaguna  analizează  cu  deamănuntul  scrisul  celor 
două  publicaţii,  araiă  greşelile  şi  rectifică  neadevărurile 
acelora,  sfătuindu-şi  supuşii 

<ca  nimenea  să  nu  le  cumpere  şi  să  nu  le  cetească  căci 
sunt  pline  de  minciuni,  amăgiri  şi  înşelăciuni,  ca  să  ne  rumpă 
unimea  duhului  nostru  întru  legătura  păcii,  să  se  slăbească 
temeliile  bisericii  noastre  şi  să  răcească  dragostea  şi  buna- 
înţelegere  între  noi,  şi  ca  să  ne  învrăjbească  şi  lucrurile  noa¬ 
stre  de  înaintare  şi  sporire  pentru  binele  eparhioţilor  noştri 
să  se  micşoreze.  Trageţi  numai  masca  naţionalităţii  de  pe 
Gazeta  şi  Călindarul  acesta  şi  numai  decât  veţi  cunoaşte  care 
sunt  scopurile  şi  tendinţele  lor . .  » 

Iară  de  încheiere  spune: 

«că  numai  acela  eparhiot  va  avea  binecuvântare  arhie¬ 
rească  dela  mine  carele  nu  le  va  luâ  în  mână,  iară  părinţii 
protopopi  şi  întreaga  preoţime  precum  şi  mai  marii  obştiilor 
bisericeşti  vor  priveghea  ca  acest  sfat  arhieresc  de  cătră  toţi 
eparhioţii  noştri  să  se  primească  şi  să  i  se  dea  ascultare,  iar  pe 
ceice  vor  face  altmintrilea  să  mi-i  arete». 

Cu  aceeaş  energie,  mai  potenţată,  după  importanţa 
mai  mare  a  lucrului,  osândeşte  Şaguna  o  altă  publicaţie 

traducerea  Biblice,  a  cărei  tipărire  o  începuse  Eliade 
Rădulescu  ia  1858  în  Paris,  însoţind-o  de  comentarii, 
sub  titlul :  Biblie  sau  notiţe  historice,  filozofice,  religioase 
şi  politice  asupra  Bibliei,  şi  opreşte  preoţimea  de  a  o 
ceti  ca  pe  o  scriere  eretică  şi  stricăcioasă. 

«Osândesc  şi  afurisesc  cartea  aceasta  biblică  şi  comen- 
tariul  ei,  iar  pe  voi  pe  toţi  iubiţilor  vă  jur  pe  numele  sfintei 
Treimi  şi  al  binelui  vostru  vremelnic  şi  vecinie,  ca  nimeni 
dintre  voi  să  nu  cumpere  cartea  aceasta  de  mine  osândită  şi 
afurisită;  şi  carele  dintre  voi  o  a  căpătat- o  să  mi-o  predea 
mie  spre  nimicire,  şi  dacă  ve{i  află,  că  cineva  dintre  ai  noştri 
o  are  şi  se  desfătează  cu  ea,  şi  nu  mă  ascultă  pe  mine,  a 
mi-o  predă  spre  nimicire,  pe  unul  ca  acela  să  mi-1  arătaţi 
ca  să-i  scot  din  staulul  nostru  ca  pe  o  oaie  râioasă  şi  ca  pe 
o  capră,  care  nu  este  vrednică  a  fi  între  oile  blânde  şi  curate». 

Aşa  înţelegea  Şaguna  să  se  ridice  cu  hotărâre  şi 
energie  împotriva  rătăcirilor  ce  s’ar  fi  ivit  în  vieaţa  pu¬ 
blică.  Devotamentul  cu  care  slujiâ  binelui  îi  impunea 
îndatorirea  de  a  sugruma  răul  în  faşă. 

Pe  cât  de  energic  eră  în  suprimarea  răului  şi  în 
osândirea  oamenilor,*  cari  l-ar  fi  provocat,  pe  atât  de 
plin  de  dragoste  se  arătă  şi  îmbrăţişa  cu  căldură  pe 
toţi  slujitorii  binelui.  Unde  simţea  calităţi  intelectuale 
şi  morale,  făcea  totul  pentru  a  le  îmbrăţişa  şi  ajută  să 
triumfeze.  Şi  astfel  a  izbutit  să  se  încunjoare  cu  o  ple¬ 
iadă  de  oameni,  cari  au  dat  o  generaţie  falnică  în  slujba 
bisericii  noastre. 

Duioşia  dragostei  lui  părinteşti  faţă  de  cei  vrednici 
apare  într’o  lumină  strălucitoare  în  pastorala  prin  care 
deplânge  moartea  fiului  său  sufletesc  Grigorie  Pantazi. 

«Amar  a  plâns  lacob  bătrânul,  când  i-auadus  fiii  iui  vestea 
cea  tristă,  că  hiara  ar  fi  omorât  pe  losif,  fiul  său  cel  iubit; 
însă  doliul  şi  întristarea  lui  curând  s’a  prefăcut  în  bucurie, 
când  apoi  fiii  lui  fiind  de  dânsul  trimişi  după  bucate  în  ţară 
străină,  s’au  întors  de  acolo  cu  aceea  veste  îmbucurătoare, 
că  fiul  lui  trăeşte  şi  este  în  cinste,  al  doilea  după  Faraon. 

5* 

Amar  plâng  şi  eu  şi  lacrămile  ochilor  mei  nu  se  uscă 
4ânguindu-mă,  când  îmi  aduc  aminte  răposarea  iubitului  meu 
fiu  sufletesc  şi  Protosincel  Grigorie.  Eu  nu  pot  fi  aşa  no¬ 
rocos,  cum  a  fost  oarecând  lacob,  căci  fiul  meu  iubit  într’a- 
devăr  s’a  sălăşluit  din  ceste  lumeşti,  la  cele  cereşti,  în  28 
Noemvrie  1854  şi  in  30  a  acestei  luni  am  sărbat  ziua  nu¬ 
melui  său  cu  îngropăciunea  Iui,  iar  în  4  Decemvrie  s’a  în¬ 
mormântat  el  la  Braşov,  după  pofta  rudelor  sale». 

Apoi  continuă  schiţând  biografia  răposatului,  cu 
mari  elogii  despre  vredniciile  lui. 

Dar  şi  în  mijlocul  durerii  pentru  perderea  omului, 
de  care  lega  atâtea  nădejdi,  gândul  Marelui  ierarh  se 
întrupează  într’o  mângăitoare  grije  pentru  preoţime.  Ca 
să-i  veşnicească  memoria,  îi  ridică  monument  prin  în¬ 
fiinţarea  fundaţiunii  Pantazi: 

«...iată  dechiarez  Monumentul  acela  în  o  fundaţiune  pe 
numele  lui  şi  depun  la  ziua  sfântului  Grigorie  Teologul,  care 
eră  ziua  numelui  lui,  2000  fior.  m.  conv.,  care  să  fructifice 
100  de  ani  şi  apoi  împlinindu-se  şirul  anilor  acestora, 
să  se  folosească  Protopopii  şi  Preoţii  noştri  din  carnetele 
acestui  capital  pentru  toate  veacurile  din  neam  în  neam». 

Mă  opresc  aici,  deşi  datoria  de  pioasă  pomenire  a 
fericitului  în  Domnul  Marelui  Mitropolit  Şaguna  ne-ar 
îndemnă  să  continuăm  desgroparea  comorilor  de  înţe¬ 
leaptă  povăţuire,  pe  care  el  a  împărtăşit  o  «credincio¬ 
şilor  săi  fii  sufleteşti»  pentru  toate  trebuinţele  vieţii  lor 
vremelnice  şi  pentru  dobândirea  fericirii  vecinice. 

Scrisul  lui,  purces  din  cea  mai  desăvârşită  iubire 
de  Dumnezeu  şi  dragoste  de  oameni,  cari  au  alcătuit 
caracterul  fundamental  al  marelui  preot ,  va  rămânea 
pentru  noi,  ca  şi  întreaga  operă  a  făptuirilor  sale,  un 
nesecat  izvor  de  înviorare  şi  de  îndemn  la  muncă,  în 
slujba  lui  Dumnezeu,  pentru  înălţarea  bisericii  şi  mă¬ 
rirea  neamului  românesc.  Preot  PompeI  Monişca. 

Amintiri  din  vieaţa  Mitropolitului  Şaguna.*} 

Nici  eu  nu  trăiesc  aşa  «bine»,  cum  mă  ţin  oamenii. 

Dându-mi-se  audenţiă  prin  fostul  servitoriu  al  Excelenţei 
Sale,  Simon,  acesta  m’a  întrebat,  ce  vreau  dela  Excelenţa  Sa. 
l-am  răspuns,  că  nu  vreau  nimic  decât  să-l  văd. 

Primit  în  audienţă,  şiîntrând  prin  salon  în  odaia  din  dreapta 
am  găsit  pe  Mitropolitul  şezând  la  masă  şi  cetind  intr’o  carte. 
Înainte  de  a  mă  apropia  spre  a-i  sărută  mâna,  m’a  agrăit:  «Vezi 
mă,  că  şi  eu  studiez  ca  un  student»  la  ceeace  eu,  sărutându-i 
mâna,  am  zis: 

«Bine  ar  fi  excelenţă,  dacă  toţi  preoţii  am  fi  în  stare,  să 
ne  ocupăm  mai  des  cu  cetitul  cărţilor  bune,  căci  nu  ştim  tot 
ce-am  învăţat,  fără  numai  aceea,  ce  ne-a  rămas  în  memorie». 

La  aceasta  —  Excelenţa  sa  serios  îmi  reflectează:  «Ei, 
tătul  meul  nici  eu  nu  trăiesc  aşa  «bine»  cum  mă  ţin  oamenii. 

«Prin  cruţare  am  adunat  banii,  cu  care  am  cumpărat  ca¬ 
sele  din  cari  am  făcut  Seminar  pentru  pregătirea  viitorilor  preoţi 
şi  învăţători,  unde  te-ai  pregătit  şi  tu,  dar  de  tine  nu-mi  pare 
rău,  că  văd  că  mă  iubeşti,  că  ai  venit  să  mă  vezi. 

«Dar  nu  toţi,  Ia  câţi  le-am  făcut  bine  mă  iubesc.  In  zilele 
trecute  am  hirotonit  pe  N.,  fiul  protop.  N.  N.  din  N,,  care  a 
venit  astăzi  să-i  dau  binecuvântare  să  meargă  acasă,  că  i-ar  fi 
trimis  taică-so  căruţa  după  el. 

Dară  el  a  minţit,  că  n’a  trimis  numai  căruţa,  ci  a  venit  şi 
el,  taică-so,  prot.  N.  N.  căci  eu  l-am  văzut  pe  fereastră,  dar  ri’a 
venit  să  mă  vadă  —  sămn  că  nu  mă  iubeşte. 

«Astfel  am  îndreptat  pe  nou  hirotonitul  la  secretariul  Frateş, 
să-i  facă  relaţia  (cererea). 

«Dar  el  nu  ştie,  că  secretarul  nu  e  aci,  —  e  dus  la  Sălişte; 
acum  tot  umblă,  căutându-1  şi  nu-l  află. 

*Aşa-i  că  l-a  bătut  Dumnezeu  pentru  că  m’a  minţit?» 

După  aceea  mi -a  ţinut  o  pastorală  frumoasă  despre  legă¬ 
tura  ce  trebue  să  fie  între  arhiereu  şi  preoţime,  făcând  ase¬ 
mănarea  cu  buciumul  viţei  de  vie  şi  mlădiţele  lui. 

*)  Lăsăm  să  urmeze  mai  jos  aceste  amintiri,  scrise  de  contimporani 
de-ai  lui  Şaguna,  cu  simplitatea  sinceră  a  celor  ce  sunt  astăzi  «viul  parastas 
al  altor  vremi».  R,ed. 

De  pe  un  miel  numai  una  piele  se  poate  trage. 

Un  coleg  mi-a  spus,  că  ar  fi  dus  la  curtea  mitropolitului 
un  miel  pentru  care  a  primit  60  floreni. 

Nu  s’a  mulţumit  însă  cu  atâta,  ci  a  cerut  şi  un  ajutor  din 
alt  fond,  prin  Consistor. 

Mitropolitul  Şaguna  i-a  scris  pe  rugare  aceste  cuvinte: 
«De  pe  un  miel  numai  una  piele  se  poate  trage».  Andrei  m.  p- 

joachîm  Pârău, 

capelan  ppesc  (Agnita). 

Crucian  -  Cristofor. 

In  anul  1868,  la  finea  lui  iunie,  eram  în  anul  3,  teolog  în 
seminarul  cel  vechiu  Andreian  din  Sibiiu  la  ora  de  examen. 
Fiind  provocat  din  catalog  Crucian  Mărginean,  Şaguna  m’a  în¬ 
trebat:  «Ce  feiiu  de  nume  poate  fi  numele  tău,  fătu  meu,  fiindcă 
acest  nume  nu  există  între  sfinţii  cei  din  calendariu.  Eu  i-am 
răspuns,  cumcă  acest  nume  Crucian  prin  părţile  noastre  ale 
Târnăvii  mari  e  obicinuit,  iar  eu  sunt  născut  la  ziua  sf.  Cruci 
în  l'4  Septemvrie  1844.  Şi  asta-i  obârşia  numelui  meu  Crucian. 
Dar  nemuritorul  Şaguna  —  mi  a  schimbat  numele,  punându-mi 
alt  nume  şi  anume  Cristofor,  spunându-mi  în  vre-o  2—3  rânduri 
ca  să  înţeleg  şi  să  nu-mi  uit,  Apoi  am  răspuns  din  dreptul  ca¬ 
nonic  §  61  la  întrebarea,  cumcă  preotul  fără  singhelie  nu  poate 
sluji,  dar  nice  călători.  Şi  trecând  acest  caz,  s’a  întâmplat  că 
m’am  căsătorit  fiind  ales  în  vacanta  parohie  Feleagu,  astăzi  în 
protop.  Sighişoarei,  iar  după  căsătorie  am  fost  chemat  Ia  sfin¬ 
ţire.  Dar  mi  s’a  întâmplat,  că  la  schimbarea  treptelor  de  trecere 
dela  ipodiacon  la  diacon,  dar  mai  ales  la  treapta  preoţiei,  a 
venit  rândul  de  tuns  în  cap,  la  care  Şaguna  mă  întreabă  zicând: 
«Cum  te  cheamă,  fătul  meu?»  Eu  i-am  răspuns,  că  mă  cheamă 
Crucian  Mărginean,  la  care  Şaguna  îmi  răspunde  mânios,  şi-mi 
zice,  că  acest  nume  nu-1  va  sfinţi  niciodată,  şi  plecă  dela 
noi  cei  de  faţă.  Am  rămas  uimiţi  atât  eu  cât  şi  călugărul  German 
şi  cântăreţii.  La  început  ne-am  întrebat  unii  pe  alţii,  nedumiriţi, 
că  ce  minune  va  fi  aceasta,  dar  dela  un  timp  mi-adusei  aminte 
că  la  examen  mi-a  schimbat  numele  din  Crucian  în  Cristofor, 
şi  spunând  călugărului  German,  îl  rog  să  meargă  să-i  spună 
Excelenţei  Sale  să  mă  ierte,  fiindcă  mi-am  uitat  şi  totodată 

să  i  spună  că 'mă  cheamă  Cristofor.  Şaguna  întorcându-se  cu 
călugărul,  m'a  înfruntat  zicând:  «Vezi  că  eu  nu  mi-am  uitat  ca 
tine?  Voi  cei  tineri  sunteţi  scurţi  la  minte;  ar  trebui  să  te  pe¬ 
depsesc  dar  te  iert»;  şi  punându-mă  în  genunchi,  mi-a  continuat 
sfinţirea  mea  deplin.  Până  a  fost  în  vieaţă  acest  bărbat  mare 
am  ţinut  numele  pus  de  Cristofor,  de  care  încă  m’a  întrebat, 
că  ştiu  cine  a  fost?  la  care  i-am  răspuns,  că  e  aflătorul  Ame- 
ricei  Cristofor  Columb.  Astfel  s’a  terminat  acest  fapt  cel  de  sus. 

Crucian-CrÎ8tofor  Mărginean, 

preot  ortodox  român  (Feredeu  băii). 

Şaguna  bolnav. 

In  anul  acesta  1873  se  îmbolnăvise  Mitropolitul  Şaguna 
şi  morbul  progresa  treptat.  II  cercetau  2  medici:  Dr.  Szabo 
(Român)  şi  Dr.  Werner  (Sas),  acest  din  urmă  de  2-ori  pe  zi. 

La  dorinţa  directorului  Hannia  rânduise  12  clerici,  ca  ajutor 
camerierului  său  Simon,  om  voinic  şi  robust,  cari  câte  2  se  pe- 
rindeau  ca  străjuitori,  ziua-noaptea  câte  6  ciasuri,  dela  12 — 6  şi 
dela  6—12  ore.  Intre  aceştia  din  cursul  nostru  pe  lângă  Simion 
Popescu,  Simion  Monda,  Moise  Toma,  Danii!  Constantinescu 
şi  Andreiu  Ghidiu,  eram  şi  eu. 

Aranjamentul  în  Reşedinţă  eră  atunci  aşa; 

In  sala  de  primire,  locul  nostru  de  aşteptare,  în  fund  spre 
fereştri  era  o  masă  mare  cu  câteva  scaune.  Pe  masă  erau  cărţi 
de  mare  valoare :  Biblia  nemţească  ilustrată,  Scrierea  sf.  Simeon 
Arhiepiscopul  Tesalonicului  şi  altele. 

In  odaia  de  alături  din  dreapta,  cabinetul  de  lucru,  la  pă- 
retele  din  faţa  intrării  eră  aşezată  o  canapea,  alăturea  cu  uşa, 
la  stânga  spre  fereştri,  dealungui  păretelui  eră  scaunul  cu  masa 
de  scris,  iar  în  dreapta  dela  intrare,  de-a  curmezişul  eră  patul 
în  care  în  săptămânile  din  urmă  zăcea  marele  arhiereu. 

Până  mai  dispunea  de  puteri  fizice,  făceâ  fără  zgomot, 
numai  în  ciorapi,  mişcări  prin  odae.  Odată  aprofundat  fiind  în 
cetirea  unui  capitol  interesant  din  opul  lui  Simion  Tesaloni- 
ceanul,  din  care  îmi  făceam  tocmai  notiţe  in  caiet,  mă  trăzeşte 
din  meditaţiune  mâna  Sa  grea  pusă  pe  umăr,  încât  stăm  să  mă 
cufund  prin  scaun,  precum  şi  vocea-i  cam  închisă  dar  puternică 
şi  îndesată:  «Ce  faci  fiule»?  I-am  arătat  cu  sfială  cu  ce  mă 

ocup.  «Bine,  fătul  meu!»  fu  răspunsul.  «Şi  pentruce  îţi  faci  în¬ 
semnări  ?>  mă  întrebă  iarăş.  «Pentrucă  în  vieaţa  mea  nu  voiu 
puteâ  ajunge  să  am  astfel  de  cărţi».  I-a  plăcut  răspunsul. 

Odată  mă  chemă  în  cabinetul  Său  şi  în  prezenţa  medicului 
Dr.  Werner  mă  provoacă  să  le  cetesc  ceva  din  notiţele  ce  în 
momentul  acela  îmi  făceam  din  Biblie.  Eră  explicaţiunea  «Fe¬ 
ricirilor»  extrasă  de  mine  în  formă  prescurtată,  l  a  căzut  bine 
văzând  că  cunosc  limba  germană.  S’a  adresat  apoi  cătră  medic 
zicând:  «Vezi,  dle  Doctor,  ce  copii  am  eu?»  Mă  avea  foarte 
drag,  şi  se  întreţinea  foarte  bucuros  cu  mine,  cât  timp  îl  mai 
slăbeau  durerile.  Când  zăreâ  însă  o  muscă  sburând  prin  odae, 
se  neliniştea.  Trebuia  să  fac  vânătoare  asupra  ei  şi  să  o  alung 
cu  un  mătăuz  de  pene  sau  cu  o  plesnitoare  din  făşii  de  curele. 
Apoi  continuam  conversaţia. 

I-am  vorbit  odată  de  Tilişcanii  —  consătenii  mei  —  cari 
mergând  la  Ţară  şi  văzând  cât  e  de  grea  hula  (suişul)  pe  care 
avea  să  urce  Şaguna  cu  careta  vrând  să  treacă  în  România,  ca 
să  meargă  la  Împăratul  în  Oimiitz  în  anii  furtunoşi  ai  revolu- 
ţiunii,  şi-au  pus  cu  plăcere  caii  lor  la  dispoziţia  vizitiului.  Şi-a 
adus  aminte  îndată  de  acest  incident  şi  s’a  mirat  că  mă  inte¬ 
resez  până  şi  de  atari  episoade  din  vieaţa  lui. 

Şaguna  şi  Pantazi. 

Altădată  venind  vorba  de  protosincelul  Dr.  Origorie  Pan¬ 
tazi  am  spus  că  l-am  cunoscut,  că  a  venit  odată  şi  în  Tilişca  la 
înmormântarea  unui  fruntaş,  cu  care  ocaziune  a  ţinut  poporului 
o  cuvântare  foarte  frumoasă.  La  auzul  acestei  istorisiri  naive 
providenţialul  bărbat  s’a  înduioşat  într’atâta,  că  a  lăcrimat  şi 
arătând  cu  mâna  spre  o  poză  pe  păretele  din  faţă  —  cu  vocea 
înnecată  mi-a  zis:  «Uite,  fătul  meu,  acela  îi  e  chipul».  Semn 
indeverat  cât  de  mult  l-a  fost  iubit.  De  aceea  a  şi  înfiinţat  în  30 
Ianuarie  1855  in  memoria  lui  —  murise  prin  Noemvrie  1854  — 
o  fundaţiune,  care  are  să  fructifice  100  de  ani,  şi  să  seivească 
apoi  cu  ajutoare  la  salarizarea  protopopilor  şi  a  preoţilor.  Pe 
el  ii  destinase  de  urmaş  al  Său,  dacă  trăiâ. 

Siăbia  repede  din  zi  în  zi.  Mâncarea  abia  o  mai  atingea, 
numai  câte  o  ceaşcă  de  ceai  cu  lapte  mai  sorbea.  Ne  mai  pu- 
tându-se  purtă  pe  picioare,  îi  ridicam  noi,  doi  deoparte  şi  ţa- 

pănul  camerier  Simon  singur  de  ceealaltă  parte  cu  câte  două 
ştergare  de-1  aşezam  unde  avea  trebuinţă.  Mă  cutremuram  în 
toată  fiinţa  mea  când  priveam  cum  se  sfârşeşte  acest  mare  om, 
pe  care  cu  mândrie  îl  numiam  al  nostru.  Şi  eră  mare  deopo¬ 
trivă,  cu  spiritul  ca  şi  cu  trupul.  Fără  să-l  vezi,  păreâ  că-i  simţi 
prezenţa  şi  erai  cuprins  de  un  fel  de  sfială  împreunată  cu  de¬ 
plină  încredere  In  atotputernicia  lui. 

«Gewehr  heraus!» —  «Der  schone 
Bischof»  —  «Vaier  Schaguna». 

La  venirea  sa  în  Ardeal  Saşii  din  Sibiiu  dedaţi  cu  ante¬ 
cesorul  său  Vasile  Moga,  la  început  îl  priviau  preste  umăr,  ca 
pe  un  simplu  «walachischer  Bischof».  S’au  convins  însă  în  cu¬ 
rând  că  se  aflau  in  rătăcire.  Distincţiunea  cu  care  a  fost  întâm¬ 
pinat  de  tinărul  împărat  Francisc  losif  în  vara  anului  1852,  când 
a  venit  întâiaşdată  la  Sibiiu,  i-a  scos  din  buimăceală  şi  le-a 
insuflat  respect. 

Când  percurgeâ  în  preumblare  străzile  principale,  urmat 
în  depărtare  de  2 — 3  paşi  de  camerierul  său,  deasemenea  cor- 
pulent  şi  în  mare  ţinută,  publicul  se  resfiră  cu  respect  înaintea 
lui  golind  trotoarul.  Iar  când  se  iveâ  în  piaţa  cea  mare  (prin 
strade  mici  sau  dosnice  nu  umblă)  sentinela  dela  reşedinţa 
comandantului  da  signalul  general  de  «Gewehr  heraus!»  şi 
soldăţimea  de  pază  se  puneâ  sub  arme.  Când  îl  zăreâ  primarul 
oraşului,  corpolent  şi  el,  sau  vre-un  general,  alergau  la  el  făcând 
din  mare  depărtare  cele  mai  profunde  şi  respectuoase  compli¬ 
mente.  Pe  el  îl  numiau  Vienezii  «der  schone  Bischof»  iar  îm¬ 
părăteasa  regina  Elisabeta  îl  alintă  cu  familiarul  «Vater  Schaguna». 
In  anii  1867  şi  1868  locuiam  ca  student  sextan  şi  septiman  în 
Piaţa  cea  mare  la  un  colonel  Edter  von  Mosing,  familie  cu 
mare  vază  în  cercurile  mai  înalte,  ca  instructor,  lntr’o  zi  îmi 
arătă  un  bilet  de  vizită,  format  mare,  cu  care  eră  invitat  de 
marele  Arhiereu  Ia  masă.  Printre  cuvintele  de  laudă,  cu  care-I 
glorifică,  îmi  zise:  «Voi  Românii,  după  moartea  lui,  trebue  să-l 
puneţi  pe  Şaguna  între  sfinţi»! 

Aşa  a  fost  Arhiepiscopul  şi  Mitropolitul  Andreiu  baron  de 
Şaguna,  pe  care  l-am  cunoscut,  văzut  şi  auzit  vorbind,  în  reşe¬ 
dinţa  sa  de  vară  şi  de  iarnă,  în  biserică,  pe  stradă,  în  dieta 

din  Sibiiu  in  anul  1863 — 4,  în  adunări,  în  sinoade  şi  congrese 
b'isericeşti  Ia  conducte  de  facle,  când  reîntors  din  Viena  cu  vre-o 
isbândă  le  răspundea  din  fereastră  manifestanţilor. 

«Să  meargă  la  meşteşug»! 

El  cuprindea  în  preocupările  Sale  toate  chestiunile  de  in¬ 
teres  pentru  înaintarea  poporului  nostru  pe  toate  tereneie.  După 
revoluţie,  pe  timpul  absolutismului,  intr’o  vreme  erau  scutiţi  dela 
miliţie  toţi  tinerii  de  pe  la  şcoli.  Urmarea  a  fost,  că  acelea  se 
impopulaseră  preste  măsură.  In  anul  1859  aveam  în  clasa  a 
III  capitală  sau  normală,  cum  se  numiau  şcolile  primare,  din 
cl.  a  IV  treceau  în  gimnaziu  colegi  cu  musteţe. 

Odată  ce-mi  trăsneşte  prin  cap,  să  cer  şi  eu  un  stipendiu, 
cum  auzisem  că  căpătaseră  alţii.  Fostul  meu  învăţător,  parohul 
Petru  Inga,  căruia  îi  comunicasem  intenţiunea,  a  fost  de  acord. 
Mă  conduce  înaintea  Arhiereului  Şaguna,  care  se  află  în  vila 
Sa  de  vară.  După  obicinuitele  închinări,  şi  sărutări  de  mână  şi 
după  detunătoarea  întrebare:  «Ce  vreţi,  fiilor»?  conducătorul 
îi  spune  păsul  meu,  că  sunt  băiat  bun,  silitor  etc.  dar  că  n’am 
mijloace  să  pot  continuă  studiul.  «Să  meargă  ia  meşteşug»,  fii 
răspunsul.  Dar  Vă  rog,  Excelenţia  Voastră,  băiatul  e  deja  ştudent 
cvintan,  gângăvi  cu  sfială  patronul  meu.  «Tot  atât,  şi  acolo  ne 
trebuie  oameni  harnici,  ca  să  învârtim  banii  între  noi,  nu  să-i 
băgăm  în  pungile  străinilor.  N'o  să  facem  doar  din  toţi  copiii 
noştri  domni  mari.  Episcopul  Moga  n’a  făcut  fonduri,  ci  şi-a 
lăsat  averea  la  neamuri.  Eu  n’am  de  unde  da  ajutoare  la  toţi 
câţi  cer». 

«Sâ  nu  afle  Exelenţa»... 

In  vara  anului  1870  după  2  ani  de  dăscălie,  m’am  înscris 
la  teologie.  Timpul  vacanţei  până  la  începerea  prelegerilor  l-am 
folosit  cu  escursiuni,  mai  întâi  la  munte,  apoi  şi  pe  sate.  în¬ 
soţit  de  un  coleg  al  meu,  Avram  Acelenescu  din  Galeş,  care 
câţiva  ani  înainte  fusese  învăţător  pe  la  Ighiu,  am  întreprins  o 
călătorie  în  părţile  acelea  prin  Alba-lulia  cu  gândul  să  vedem 
şi  «Detunata».  Dar  am  părţit-o.  Ajunşi  în  Ighiu  gătase  banii 
mărunţi.  Intru  într’o  boltă  să-mi  schimbă  o  bancnotă  de  100  fl. 
Boltaşul  n’a  avut  deajuns.  Fiind  zi  de  târg,  cerc  la  o  şatră. 
Tăuţul  mi-o  schimba  reţinând  I  fl.  din  bani  ca  bacşiş  pentru 

facerea  de  bine.  Umblând  cu  hârtii  de  100  fi.  bani  mulţi  pe 
atunci  —  am  atras  pe  semne  atenţiunea  oamenilor  stăpânirii,  cari 
ne-au  luat  drept  emisari  sau  spioni  din  România,  Ce  înfăţişare 
voiu  fi  avut  eu,  nu  ştiu.  Le  voiu  fi  apărut  poate  mai  vial  sau 
mai  îndrăsneţ,  —  caracteristica  celor  de  dincolo,  —  de  aceea 
au  pus  ochii  cu  deosebire  pe  mine.  Şi  tocmai  pe  atunci  rela- 
ţiunile  politice  dintre  Ungaria  şi  România  pe  tema  Ardealului 
erau  tare  încordate,  după  ce  marele  patriot  şi  bărbat  de  stat 
al  României,  ilustrul  Ioan  C.  Brătianu,  în  splendidul  său  discurs 
rostit  în  parlamentul  din  Bucureşti  afirmase  nu  cu  mult  înainte, 
că  el  n’are  să  se  amestece  în  afacerile  interne  familiare  ale 
cumnatului  său  (Statul  ungar),  dar  dacă  acesta  îşi  necinsteşte 
soţia,  sau  chiar  o  maltratează,  atunci  însăşi  legea  firii  îl  în¬ 
deamnă  să-i  sară  în  ajutor  surorii  sale  (adecă  nouă  celor  din 
Ardeal).  Cum,  cum  nu,  destul  că  suntem  citaţi  Ia  Primărie,  şi 
de  acî  escortaţi  Ia  Administratorul  plăsii  (foszolgabirăul)  în  Şard. 
Acesta,  om  cuminte,  după  explicările  cei  le-am  dat  despre  scopul 
călătoriei  noastre  şi  convingându-se  din  notiţele  mele  că  sunt 
primit  ca  elev  în  cursul  clerical,  s’a  luat  pe  lângă  noi  cu  binele, 
rugându-ne  să  iertăm  pe  subalternii  săi,  cari  din  neştiinţa  şi 
hiperzel  ne-au  cauzat  aceasta  neplăcere.  Adresându-mi-se  mie 
îndeosebi,  m’a  rugat  frumos  nu  cumva  să  aduc  cele  întâmplate 
la  cunoştinţa  Excelenţiei  Sale  Mitropolitului  Şaguna,  faţă  de  care 
arată  un  respect  deosebit,  ba  încă  nemeşul  Ungur  fudul  se 
lăudă  că  se  află  cu  Excelenţia  Sa  chiar  în  reiaţiuni  de  pretinie. 
A  dispus  să  se  aştearnă  masa  în  coridorul  înalt  şi  spaţios,  de 
unde  se  desvăleâ  o  privelişte  admirabilă,  am  petrecut  împreună 
în  bună  dispoziţie  «o  păreche»  care  ne-a  răcorit  şi  veselit,  apoi 
complimentându-ne  reciproc  ne-am  dus  mai  departe. 

Moartea  lui  Şaguna. 

In  16/28  Iunie  1 873,  într’o  Sâmbătă,  înainte  de  amiazi  am 
fost  la  rând  eu  şi  cu  amicul  meu  Andreiu  Ghidiu,  actualul  pro¬ 
topop  al  Caransebeşului.  Când  am  părăsit  localul,  se  iviră  simp- 
tomele  morţii.  La  6  oare  seara,  colegii  cari  ne-au  urmat  ne-au 
adus  trista  ştire  că  s’a  sfârşit  din  vieaţă.  Ştirea  s’a  răspândit  ca 
fulgerul  în  toate  părţile.  Consistorul  s’a  întrunit  Imediat  în  şe¬ 
dinţă  plenară  pentru  desfacerea  testamentului  şi  luarea  măsu- 

rilor  necesare.  Corpul  neînsufleţit  a  fost  secţionat  şi  îmbalsamat 
şi  aşezat  în  sala  cea  mare  pe  catafalc.  Sfeşnice  cu  lumânări 
aprinse  de  ambele  părţi  câte  3.  S’a  ţinut  priveghiu  neîntrerupt 
cu  cetiri  din  sfintele  cărţi  până  Mercuri  în  20  Iunie  (2  Iulie) 
1873  când  rămăşiţele  pământeşti  au  fost  transportate  la  Răşinari. 

O  desnădăjduire  generală,  o  presiune  neobicinuită  părea 
că  domneşte  în  atmosfera  şi  apasă  asupra  tuturor,  un  simţ  ne¬ 
desluşit  de  părăsire  a  cuprins  inimile  noastre  în  zilele  acelea 
de  tristă  aducere  aminte,  eră  nemărginitul  gol  ce  l-a  lăsat  marele 
bărbat,  stâlpul  bisericii  noastre,  fala  neamului  românesc,  prin 
apunerea  sa  în  mormânt. 

In  situaţie  asemănătoare,  îmi  închipui  eu,  se  vor  li  aflat 
Apostolii  văzându  se  singuri  fără  ajutor,  în  mijlocul  dujmanilor, 
după  înălţarea  la  cer  a  învăţătorului  lor. 

Agnita,  10/23  Iunie  1923.  Ioachim  Muntean 

protopop. 

Un  neamţ  despre  Şaguna. 

Pe  timpul  când  eram  teolog  în  Sibiiu,  există  şi  o  Academie 
de  drepturi,  care  eră  frecventată  de  mulţi  tineri  români.  Un 
atare  jurist,  prieten  al  meu,  îmi  spunea  la  o  ocazie:  că  la  o 
prelegere,  venind  vorba  odată  despre  Mitropolitul  Şaguna,  pro¬ 
fesorul  academic-neamţ  s’ar  fi  exprimat  astfel:  «Persoana  Mi¬ 
tropolitului  Şaguna  e  atât  de  severă  şi  înfăţişarea  lui  atât  de 
impunătoare,  încât  eu  plin  de  respect  şi  admiraţie,  de  departe 
văzându-l,  mă  simţ  îndatorat  a-mi  descoperi  capul  şi  a-l  salută 
cu  multă  reverinţă». 

Parohianul  meu  Ion  Rusmănică,  trecut  şi  el  Ia  vecinicie, 
fost  multă  vreme  primar,  îmi  istoriseâ  cu  mult  haz,  că  iscându-se 
între  el  şi  antecesorul  meu,  preotul  Stan  Băncilă,  unele  neîn¬ 
ţelegeri  şi  apoi  dujmănie,  s’a  hotărât  să  meargă  în  persoană 
la  Mitropolitul  Şaguna  să-l  pârască.  «M’am  dus,  —  zice  el  — • 
şi  ajungând  la  Mitropolie,  când  voiam  tocmai  să  sui  treptele 
aud  larmă  mare  şi  un  preot  corpolent  coborând  treptele  cu 
paşi  grăbiţi,  iară  pe  Mitropolitul  îl  văd  sus  în  capul  treptelor, 
pe  coridor  năcăjit  şi  strigând  după  el:  «Bată-te  crucea  Dom¬ 
nului,  nemernicule».  Când  am  aruncat  ochii  şi  am  zărit  pe  Mi¬ 
tropolitul  de  o  statură  uriaşă,  cu  nişte  ochi  mari,  plini  de  foc. 

apoi  încins  peste  pântece  cu  un  brâu  roşu  şi  iat,  aşa  încât  pe 
de-asupra  brâului  şi  între  pântece  puteai  băga  o  pâne  de  patru 
băncuţe,  —  am  pierdut  tot  curajul  şi  cu  paşi  grăbiţi  am  luat-o 
la  sănătoasa,  nemai  venindu-mi  mai  muit  poftă  nici  până  astăzi 


să  mai  pârăsc  pe  vriun  preot». 


Ilartu  Piotogea, 


paroh,  Tohanul-nou. 


«Ne  duduie  Excelenţa»! 


Era  în  anul  1867  îri  Noemvrie,  când  am  mers  la  hiroto¬ 
nire;  ne  pregătea  călugărul  Gherman  Bogdan.  Acesta  se  uită 
lung  Ia  mine  şi  cum  eram  îmbrăcat  în  reverenzi,  cu  gulerul 
cămeşii  înăsprit,  îmi  zise  scuturând  din  cap:  «Pune-ţi  cârpă  în 
locul  gulerului,  că  altfel  ne  duduie  Excelenţa!»  (Mai  ’nainte  can¬ 
didaţii  erau  îmbrăcaţi  în  haine  ţărăneşti  şi  trebuia  să-şi  puie 
cârpă  aibă  la  grumazi).  Nu  l-am  ascultat,  dar  Excelenţa  Sa  nu 


ne-a  duduit. 


Qavrtil  Mureşan, 


paroh,  Jimberu-mare. 


Străinii  despre  Şaguna. 

(Şaguna)  are  atâta  minte  cât  o  jumătate  de  ţară. 

(Ministrul  maghiar  Iosif  Eotvos). 

* 

«Aproape  o  generaţie  întreagă  —  scrie  Teutsch  —  Şaguna 
a  fost  conducătorul  intelectual  —  singurul  recunoscut  —  al  po¬ 
porului  său  şi  a  putut  să  obţină  în  această  calitate  astfel  de 
rezultate  politice  cum  rar  se  întâmplă  vre-unui  muritor  a  se 
învrednici  de  ele.  Adevărat,  că  i-au  venit  în  ajutor  schimbările 
radicale  din  anul  1848  şi  următorii,  dar  ca  un  merit  personal 
trebue  a  i-se  recunoaşte,  că  cu  privirea  sa  ageră  şi  cu  judecata 
sa  înţeleaptă  a  înţeles  la  timp  însemnătatea  acestor  schimbări 
şi  s’a  ştiut  folosi  de  ele.  N’a  fost  un  politician  al  frazei,  nici 
unul  dintre  acei  idealişti,  cari  prin  puterea  covârşitoare  a  en¬ 
tuziasmului  şi  a  cuvântului  cuceritor  voesc  să  mişte  munţii  din 
loc  şi  să  schimbe  cursul  râurilor,  ci  lui  îi  plăcea  să  rămână  tot¬ 
deauna  pe  tărâmul  împrejurărilor  reale  şi  să-şi  facă  seama  cu 
ele.  Observând  de  timpuriu,  că  In  Austria  nimic  nu  e  durabil, 

ci  totul  e  supus  schimbărilor  necontenite,  s'a  ferit  de  nebunia 
de  a  se  ţinea  strâns  de  un  singur  sistem  politic,  şi  aducându-şi 
totdeauna  la  timp  potrivit  aminte  de  cuvântul  cântăreţului  roman : 
<impavidum  ferlent  riiinde »,  ca  un  bărbat  de  stat  prevăzător  a 
putut  să  se  bucure,  pe  lângă  toate  schimbările  vremii,  totdeauna 
de  rezultate  îmbelşugate,  ceeace  la  puţini  muritori  le  este  dat  .. 
Ce  depărtare  dela  bietul  episcop  «valah»  din  1846,  a  cărui  na¬ 
ţiune  şi  biserică  erau  numai  «tolerate»  în  Ardeal,  până  la  mem¬ 
brul  casei  magnaţilor,  şi  între  aceste  două  puncte  extreme: 
bărbatul  de  încredere  al  senatului  imperial  înmulţit  din  Viena, 
deputatul  Săliştei  la  dieta  din  Sibiiu  şi  membru  pe  vieaţă  al 
senatului  austriac!» 

Vorbind  apoi  de  activitatea  literară  a  lui  Şaguna,  despre 
promemoriiie  sale  pentru  reînfiinţarea  mitropoliei  spune: 

«Prietenii  şi  duşmanii  marelui  bărbat,  —  a  cărui  statură 
înaltă,  impunătoare,  cu  privirea-i  ageră  şi  barba  undulatoare 
nu  o  va  uită  curând  celce  a  văzut  o  vre  odată  —  vor  fi  toţi 
de  aceeaş  părere,  că  numele  lui  Şaguna  însemnează  o  nouă 
epocă  în  vieaţa  poporului  român  şi  a  bisericii  orientale». 

(Episcopul  Saşilor  O.  D.  Teutsch). 

MIŞCAREA  LITERARĂ. 

Memoriile  arhiepiscopului  şi  mitropolitului  Andreiu 
Şaguna  din  anii  1846—1871  publicate  de  Consistorul  arhidie- 
cezei  ortodoxe  române  de  Alba-lulia  şi  Sibiiu  la  aniversarea  a 
50  a  dela  adormirea  în  Domnul  a  marelui  ierarh.  Tipografia 
arhidiecezană.  Sibiiu,  1923.  Pag.  1  i 3.  Preţul  Lei  25. 

Consistorul  arhidiecezei  noastre  a  realizat  o  bună  ideie 
tipărind  memoriile  marelui  Mitropolit  Şaguna.  Adevărat  că  ace¬ 
ste  memorii  au  fost  utilizate  deja  în  parte  de  fericitul  episcop 
Popea  şi  de  dl  prof,  univ.  1.  Lupaş  în  monumentalele  lor  scrieri 
despre  Şaguna,  dar  ele  cuprind  şi  un  bogat  material  inedit,  în 
stare  să  arunce  tot  mai  multă  lumină  asupra  personalităţii  ace¬ 
luia,  care  pentru  neamul  românesc  din  Ardeai  a  fost  un  ade¬ 
vărat  «dătător  de  legi  şi  datinini». 

Figura  marelui  ierarh,  care  a  fost  angajat  ca  conducător 
înţelept  în  toate  luptele  culturale,  bisericeşti  şi  naţionale  din 

timpul  vieţii  sale,  de  nicăiri  nu  ne  răsare  mai  sintetic  şi  mai 
măreţ  ca  din  aceste  memorii,  scrise,  de  bunăseamă,  cu  pripa 
omului  care  nu  are  prea  multă  vreme  pentru  redactarea  în  flori 
de  stil  a  propriei  sale  biografii,  dar  care  în  graiul  său  are  far¬ 
mecul  scripturilor  sfinte  pe  cari  le-a  ispitit  aşa  de  mult. 

De  aceea  Memoriile  lui  Şaguna,  scrise  în  «limba  veche  şi 
înţeleaptă»  a  bătrânilor  cronicari  şi  tipărite  aşa  de  îngrijit,  nu 
oferă  cetitorului  numai  un  preţios  izvor  istoric,  ci  şi  o  intere¬ 
santă  şi  plăcută  lectură.  N.  C. 


NOTE  ŞI  INFORMAŢII. 

Fiindcă  data  la  care  s’a  împlinit  o  jumătate  de  veac  dela 
moartea  mitropolitului  Şaguna  este  ziua  de  16/29  Iunie  1923, 
mai  multe  instituţii  şi  centre  culturale  ale  Ardealului  au  sărbă¬ 
torit  amintirea  marelui  arhiereu  în  numita  zi.  Astfel  în  Cluj  şi 
si  Braşov  s’a  slujit  parastase  şi  s’au  rostit  cuvântări  pentru  prea- 
mSrirea  celuice  a  fost  cu  adevărat  „preot  al  deşteptării  noastre, 
semnelor  vremii  profet*. 

* 

„Patria“,  organul  partidului  naţional  român,  a  scos  un 
număr  festiv  în  cinstea  pomenirii  mitropolitului  Şaguna,  care  a 
fost  cel  dintâi  prezident  al  numitului  partid. 

In  articolul  de  fond  părintele  Dr  I.  Lupaş  sintetisează  opera 
de  politică  naţională  realizată  de  Şaguna.  Alte  articole  comple¬ 
tează  această  lăture  a  personalităţii  marelui  ierarh,  care  şi  în 
domeniul  politicei  naţionale  a  fost  un  deschizător  de  drum. 

* 

Consistorul  arhidiecezan,  ca  şi  celelalte  consistorii  din  mi¬ 
tropolia  Ardealului,  au  adresat  frumoase  şi  bine  ticluite  circulare, 
îndemnând  preoţimea  noastră  şi  pe  credincioşi  să  sărbătorească 
după  toată  cuviinţa  amintirea  marelui  mitropolit  Andreiu  Şaguna, 
dela  moartea  ^căruia  se  Împlinesc  50  de  ani. 

* 

Programul  serbărilor  semicentenare  dela  moartea  Marelui 
arhiepiscop  şi  mitropolit  ANDREIU  ŞAGUNA: 

Miercuri ,  în  28  Iunie  v.  (II  Iulie  n )  1923. 

Intimpinarea  la  gară  a  PP.  SS.  ierarhi. 

La  ora  9  seara  societăţile  de  lectură  ale  tinerimii  dela 
seminarul  teologic  arhidiecezan  „Andreian11  şi  dela  şcoala  nor¬ 
mală  „Andrei  Şaguna*  din  Sibiiu,  vor  aranjâ  o  şedinţă  festivă, 
în  sala  cea  mare  a  prefecturii  judeţele. 

foi,  în  29  Iunie  v.  (12  Iulie  n.)  1923  —  sărbătoarea  sfin¬ 
ţilor  apostoli  Petru  şi  Pavel.  La  ora  8  a.  m.  primirea  MM.  LL. 
Regele  şi  Regina  la  gară. 

Pelennaj  la  Răşinari.  La  ora  8  jum.  se  va  începe  sfânta 
liturghie,  celebrată  de  toţi  PP.  SS.  LL.  ierarhii,  în  biserica  cea 
mare  din  Răşinari. 

La  ora  11  primirea  MM.  LL.  în  Răşinari.  Parastaş  pentru 
fericitul  în  'domnul  arhiepiscop  şi  mitropolit  Andrei  Şaguna,  Ia 
Mausoleul  de  lângă  biserica  cea  mare  din  Răşinari.  Cuvântări. 

întoarcerea  la  Sibiiu.  La  ora  6  p.  m.  festival  cu  cântări 
corale  bisericeşti  şi  discurs  festiv,  în  biserica  catedrală  din  Sibiiu. 

La  ora  8  jum.  banchet  pentru  invitaţi  în  onoarea  MM.  LL. 
în  sala  Urania. 

Ceice  doresc  a  participă  la  aceste  serbări,  sunt  rugaţi  să 
se  anunţe  Consistorului  arhidiecezan  din  Sibiiu,  cel  mai  târziu 
până  în  8  Iulie  n.  a.  c. 

* 

Asociaţia  clerului  Andreiu  Şaguna.  Despărţământul  Sibiiu 
al  Asociaţiei  şi-a  ţinut  adunarea  sa  ordinară  în  Sibiiu  la  data  de 
16/29  Iunie  ziua  aniversării  morţii  marelui  ierarh  al  cărui  nume 
îl  poartă.  După  şedinţă  s’a  slujit  parastas  pentru  odihna  ferici¬ 
tului  în  domnul  marele  mitropolit,  iară  după  amiazi  preoţimea 
s’a  dus  în  pelerinaj  la  mormântul  lui  în  Răşinari. 

* 

Comitetul  central  al  Asociaţiei  s’a  convocat  pe  ziua  de  28 
Iunie  (11  Iulie)  în  şedinţă  plenară,  pentru  comemorarea  semi¬ 
centenarului  dela  moartea  marelui  mitropolit  şi  pentru  a  luă 
parte  la  festivităţile  din  Răşinari  şi  Sibiiu. 

Mausoleul  lui  Andreiu  Şaguna  In  Răşinari, 


Arhiepiscopul  şi  Mitropolitul  Andreiu  Şaguna 


„Lumina  Satelor**,  este  foaia  săptămânală  pentru 
popor,  ce  apare  tn  Sibiiu,  cu  redacţia  şi  administraţia  In  strada 
Mitropoliei  45.  Preţul  abonamentului  pe  an  55  lei,  pe  jumătate 
de  an  30  Lei;  pentru  străinătate  100  lei,  iar  pentru  America 
2  dolari.  Prin  scrisul  ei  creştinesc  şi  românesc,  In  cursul  unui 
singur  an,  s’a  ridicat  peste  toate  foile  menite  pentru  popor. 
Fraţii  preoţi  au  In  ea  un  preţuit  tovarăş  In  munca  de  păstorire 
a  satelor,  căci  ea  vine  săptămânal  cu  sfaturile  şi  îndrumările  ei 
in  multe  case,  unde  preotul  numai  rar  ajunge.  Este  de  datoria 
noastră  să  ajutăm  răspândirea  ei,  câştigându-i  abonaţi  In  fiecare 
parohie,  căci  prin  aceasta  săvârşim  o  operă  de  educaţie  şi  cultură 
pentru  mulţime 

Analele  Asociaţia!  clarului  „Andraiu  Şaguna**: 

1  Actele  primului  congres  al  preoţimii  din  Mitropolia  Românilor 
ortodoxi  din  Ardeal,  Banat,  Crişana  şi  Maramurăş,  ţinut  fn  Sibiiu, 
în  zilele  de  6/19—8/21  Martie  1919.  Publicate  de  Biuroul  Aso 
ciaţiei  clerului,  Sibiiu  1919,  pp.  140.  Preţul  Lei  10  pentru  membri, 
pentru  alţii  Lei  12. 

II.  Actele  congresului  al  doilea,  biblic,  al  Asociaţiei  clerului 
«Andreiu  Şaguna»,  ţinut  tn  Sibiiu  In  zilele  de  31  Martie  (13 
Aprilie)  —  1/14  Aprilie  1921,  publicate  de  Biuroul  Asociaţiei 
clerului.  Sibiiu  1*22  pp.  104.  Preţul:  pentru  membri  Lei  16, 
pentru  alţii  Lei  20. 

III.  Actele  congresului  al  treilea,  catahetic,  ţinut  In  2/15 — 3/16 
Noemvrie  1922,  publicate  de  Biroul  Asociaţiei  clerului.  Sibiiu 
1922,  pp.  88.  Preţul  pentru  membri  Lei  16,  pentru  alţii  Lei  20 

Aceate  publicaţii  cuprind  rapoartele,  deabaterile  şi  desi- 
deratele  exprimate  de  cel#  trei  congrese,  precum  şi  raportul 
asupra  activităţii  Asociaţiei,  şi  f»c  mărturi#  de  năzuinţele  şi  pre¬ 
ocupările  preoţimii  ardelene  între  nouile  Împrejurări  d#  vieaţă. 

Călindarul  Bunului  Creştin,  pe  anul  1923  este  cel 
mai  bun  câlindar,  cu  bogat  material  cultural  şi  literar,  cu  arti¬ 
cole  de  cuprins  religios,  de  învăţături  şi  petrecar#  şi  cu  nume¬ 
roasa  chipuri.  Aceata  eate  călindarul  arhldieetzan,  prefăcut  după 
trebuinţele  sufleteşti  a  tuturor  creştinilor.  Se  vinde  la  librăria 
arhidiec#zană  In  Sibiiu  şi  la  alte  librării,  cu  10  Lei  fără  şema- 
tism  şi  15  Lei  cu  şematiamul  arhidiecezei  de  Alba-lulia  şi  Sibiiu. 

Organizaţi  fără  amănarc  certării t  religioase  tn  cadrul 
despărţămintelor  Asociaţiei  « Andreiu  Şaguna »  a  clerului ,  şi 
iniţiaţi  pretutindenea  Imtiluţia  « caselor  culturale »  la  sate,  pe 
temeiul  statutelor  tip,  publicate  de  Asociaţie  in  broşură  separată. 
Cu  prilejul  executării  reformei  agrare  asiguraţi  intravilan  potrivit 
pentru  zidirea  <  casei  cultural*». 


..Biblioteca  bunului  păstor11. 

Nr.  t.  » Taina  pocăinţa *.  Studiu  pastoral  de  I.  Hanzu 
Preţul  1  Leu. 

Nr.  2.  €  Clerul  şi  chestiunea-  alcoolismului*.  Traducere  de 
V.  Oana.  Pre{ul  Leu  P50  bani. 

Nr.  3.  *La  centenarul  seminarului  Andreian ».  Disertaţie 
de  Dr.  A.  Crăciunescu.  Preţul  1  Leu. 

Nr.  4.  *Chemarea  preoţimii  noastre*.  Consideraţii  de  actu¬ 
alitate,  de  mai  mulţi.  Preţul  Leu  P50  bani. 

Nr.  5.  *  Şase  predici  pentru  Duminecile  postului  mare*  şi 
*Uri  cuvânt  pentru  ziua  învierii  Domnului »,  de  mai  mulţi. 
Preţul  2  Lei. 

Nr.  6.  « îndrăzniţi ,  eu  am  biruit  lumea!*  Predici  pentru 
timp  de  războiu,  prelucrate  după  I.  Kessler,  de  Dr.  N.  Bălan 
şi  I.  Moşoiu.  Preţul  2  Lei. 

Nr.  7—8.  *26  Predici  la  credinţa  creştină  sau  Tâlcuirea 
Crezului».  Traducere  de  episcopul  Nicodem  al  Huşilor.  Preţul 
3  Lei. 

Nr.  9.  *Petru  Maior  şi  Unirea*  de  părintele  Terenţie. 
Prtţul  2  Lei.  r|uj 

Nr.  10.  *  Schisma  românească»  sau  *  Uni  rea  cu  Roma». 
Preţul  Lei  2  50. 

Nr.  11.  *  Studiul  pastoralei  în  biserica  românească *,  de 
Aihim.  luliu  Scriban.  (Extras  din  Revista  Teologică). 

Nr.  12.  *Ortodoxia  şi  creştinismul  apusean».  Prelucrare 
din  ruseşte  de  P.  S.  Sa  Nicodem  episcop  al  eparhiei  Huşilor. 
Preţul  Lei  8- — . 

„ Biblioteca  hunului  păstor “  se  tipăreşte  acum  sub 
îngrijirea  Asociaţiei  clerului  *Andreiu  Şaguna *  şi  va  apărea  şi 
pe  mai  departe  ca  anex  la  *  Revista  Teologică».  Broşurile  de  sub 
Nrii  1-10  s'au  împărţit  gratuit  abonaţilor  revistei,  cari  şi-au 
achitat  abonamentul  la  timp.  Broşurile  ce  se  vor  tipări  în  viitor, 
întrucât  mijloacele  materiale  vor  îngădui ,  se  vor  împărţi,  ca  şi 
în  trecut,  gratuit  abonaţilor,  cari  vor  achită  dela  început  în¬ 
treg  abonamentul.  N umerii  1,  2,  3,  4,  7—8,  10,  11  şi  12  se 
pot  comandă  la  administraţia  *Revistei  Teologice»,  trimiţăndu-sc 
pe  lângă  preţul  arătat  mai  sus  şi  porto  postai. 


-=  Preţul  acestui  Nr.  15  Lei.  =■ 


